ކޮރޯނާ ވައިރަސް ޖެހިފައިވާ މީހެއް ފެނުމުގެ ސަބަބުން ފޭސްބުކު ލަންޑަން އޮފީސް ބަންދުކޮށްފި – Dhen.mv\nކޮރޯނާ ވައިރަސް ޖެހިފައިވާ މީހެއް ފެނުމުގެ ސަބަބުން ފޭސްބުކު ލަންޑަން އޮފީސް ބަންދުކޮށްފި\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަސް ޖެހިފައިވާ މީހެއް ފެނުމުގެ ސަބަބުން ފޭސްބުކު ލަންޑަން އޮފީސް ބަންދުކޮށްފިއެވެ.\nކޮރޯނާ ވައިރަސް ޖެހިފައިވަނީ ސިންގަޕޫރުގައި މަސައްކަތްކުރާ ފޭސްބުކުގެ މުވައްޒަފަކަށެވެ. މި މުވައްޒަފު ވަނީ ފެބްރުއަރީ 24 އަދި 26 އާއި ދޭތެރޭ ލަންޑަން އޮފީހަށް ޒިޔާރަތްކޮށްފައެވެ. މިކަމާއި ގުޅިގެން ފޭސްބުކު ލަންޑަންގެ މުވައްޒަފުންނަށް ވަނީ ހޯމަ ދުވަހާއި ގޭގައި ތިބެ މަސައްކަތް ކުރުމަށް އަންގާފައެވެ.\nއަދި ވައިރަސް ޖެހުނު މުވައްޒަފާއި ބައްދަލު ވި އެހެން މުވައްޒަފުން އެކަހެރި ވުމަށާއި ބަލީގެ އެއްވެސް ނިޝާނެއް ފެނޭތޯ ބެލުމަށް ވަނީ އަންގާފައެވެ. އަދި މި މުއްދަތުގައި އެ އޮފީހަށް ޒިޔާރަތް ކުރި އެހެން މުވައްޒަފުންވެސް ރައްކާތެރި ވުމަށް ފޭސްބުކުން އެދެއެވެ.\nފޭސްބުކުން ބުނި ގޮތުގައި ހޯމަ ދުވަހާއި ހަމައަށް ލަންޑަން އޮފީސް ބަންދު ކުރަން ނިންމީ އޮފީސް ސާފުކުރުމަށެވެ.\nފޭސްބުކުން ވަނީ ކޮރޯނާ ވައިރަހުގެ ސަބަބުން އެ ކުންފުނިން ރާވާފައިހުރި ގިނަ އިވެންޓުތަކެއް ވެސް ކެންސަލް ކޮށްފައެވެ. މީގެ ތެރޭގައި ސަން ފްރާންސިސްކޯ ގައި ބާއްވަން ހަމަޖެހިފައި އޮތް އެނުއަލް ޑިވޮލޮޕަރސް ކޮންފެރެންސް ވެސް ހިމެނެއެވެ.


Rea Aai Dhekolhah Hushahelhi Massala Mumbai Ah Badhal Kuran Edhumun, Aailaain Court Ah - Vaguthu\nޖޫން މަހުގެ މެދެއްހާ ހިސާބުގައި ބޮލީވުޑްގެ މަގްބޫލް ބަތަލް ސުޝާންތު ސިންގް ރާޖްޕޫތު އަމިއްލަ އަށް މަރުވި މައްސަލައިގައި އޭނާގެ ކުރީގެ ލޯބިވެރިޔާ ރިއާ ޗަކްރޮބަތީއާ ދެކޮޅަށް ސުޝާންތުގެ އާއިލާއިން ފިޔަވަޅު އެޅީ މީގެ ދެ ދުވަހެއް ވަރު ކުރިންނެވެ.\nއެ މައްސަލަ ސުޝާންތުގެ އާއިލާއިން ހުށަހަޅާފައިވަނީ ސުޝާންތު އެތަނަކަށް އުފަންވި ޕަޓްނާއަށެވެ. އެ މައްސަލަ މުމްބާއީ އަށް ބަދަލުކޮސް ދިނުމަށް އެދި ރިއާ ވަނީ ސުޕްރީމް ކޯޓަށް އިއްޔެ މައްސަލައެއް ހުށަހަޅައިފައެވެ. ރިއާގެ އެ މައްސަލައާ ވިދިގެން ސުޝާންތުގެ އާއިލާއިން ވަނީ ރިއާގެ ޕެޓިޝަން އަޑުއަހަން ސުޕްރީމްކޯޓުގައި ފުރުސަތު ނުދިނުމަށް އެދި އިތުރު މައްސަލައެއް ހުށަހަޅައިފައެވެ.\nސުޝާންތުގެ އާއިލާގެ ވަކީލް ބުނީ ރިއާއަށް ޕަޓްނާ ފުލުހުންނަށް އިތުބާރު ނުކުރެވޭނަމަ އެދެންވާނީ ސީބީއައި އިން މައްސަލަަ ތަހުގީގުކޮށް ދިނުމަށް ކަމަށެވެ. ނަމަވެސް މުމްބާއި އަށް މަައްސަލަ ބަދަލުކުރަން ބޭނުން ވަނީ ނުފޫޒު ފޯރުވުމުގެ ބޭނުމުގައިކަމަށް ވެސް އޭނާ ވަނީ ބުނެފައެވެ.\n" މުމްބާއި ފުލުހުންގެ ތެރެއިން މީހަކު ރިއާއަށް އެހީވާކަން ސާބިތުކުރުމަށް މިއަށް ވުރެ ބޮޑު ވަކި ހެއްކެއް ކޮބައިތަ؟އެފްއައިއާރު އޮތީ ޕަޓްނާގައި. ދެން މުމްބާއި އަށް އެކަން ބަދަލުކުރަން އެދެންވީ ކީއްވެތަ؟" އޭނާ ބުންޏެވެ.\nއަންގާރަ ދުވަހު މުމްބާއިގެ ހަތަރު ފުލުހުންގެ ޓީމަކުން ވަނީ ރިއާ އާ ދެކޮޅަށް ސުޝާންތުގެ އާއިލާއިން ހުށަހެޅި މައްސަލަ ތަހުގީގުުކުރަން، ޕަޓްނާއަށް ގޮސްފައެވެ. ނަމަވެސް ފުލުހުން ރިޔާގެ ގެއަށް އޭނާ އާއި ސުވާލުކުރަން ދިޔަ އިރު އޭނާ ގޭގައި ނެތްކަމަށް މީޑިއާ ރިޕޯޓްތައް ބުނެއެވެ.\nމީގެ އިތުރުން ޕަޓްނާ ފުލުހުން ވަނީ މި މައްސަލަ އާއި ގުޅުން ހުރި ވީޑިއޯ އާއި ލިޔެކިޔުން ހިއްސާކޮށްދިނުމަށް ވެސް މުމްބާއި ފުލުހުންގެ ފަރާތުން މިހާރު އެދިފައެވެ.


އިރުޝާދިއްޔާ ސްކޫލްގެ 12 ކްލާސްރޫމް ޢިމާރާތް ކުރުމަށް ޙަވާލުކޮށްފި އިރުޝާދިއްޔާ ސްކޫލްގެ 12 ކްލާސްރޫމް ޢިމާރާތް ކުރުމަށް ޙަވާލުކޮށްފި\nއިރުޝާދިއްޔާ ސްކޫލްގެ 12 ކްލާސްރޫމް ޢިމާރާތް ކުރުމަށް ޙަވާލުކޮށްފި\nއައްޑޫސިޓީ އިރުޝާދިއްޔާ ސްކޫލްގެ 12 ކްލާސްރޫމް އިމާރާތުގެ ނުނިމި ހުރި މަސައްކަތްތައް ކުރުމަށް ބީ.އޭ.ޕީ.ސީ ޕްރައިވެޓް ލިމިޑެޓާ ހަވާލުކުރުން. ފޮޓޯ: އެޑިއުކޭޝަން މިނިސްޓްރީ\nއައްޑޫސިޓީ އިރުޝާދިއްޔާ ސްކޫލްގެ 12 ކްލާސްރޫމް ޢިމާރާތުގެ ނުނިމިހުރި މަސައްކަތްތައް ކުރުމަށް ބީ.އޭ.ޕީ.ސީ ޕްރައިވެޓް ލިމިޑެޓާ ޙަވާލުކޮށްފިއެވެ.\nމަރަދޫ ފޭދޫގައި ހުންނަ އިރުޝަދިއްޔާ ސްކޫލްގެ މަސައްކަތް ކުރުމަށް އެކުންފުންޏާ ޙަވާލުކުރުމަށް ބޭއްވި ރސްމިއްޔާތުގައި އެޑިއުކޭޝަން މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރ އަޙްމަދު ރިޔާޒެވެ. އަދި ބީ.އޭ.ޕީ.ސޯ ޕްރައިވެޓް ލިމިޓޑުން ސޮއިކުރެއްވީ އޮޕަރޭޝަން މެނޭޖަރ ޢަބްދުﷲ ޒުހައިރެވެ.\n300 ދުވަހުގެ ތެރޭ މި މަސައްކަތް ނިންމައި ޙަވާލުކުރުމަށް އެކުންފުންޏާ ޙަވާލުކޮށްފައިވާއިރު މިމަސައްކަތަށް 8،395،030.36 (އަށް މިލިއަން ތިން ލައްކަ ނުވަދިހަ ފަސް ހާސް ތިރީސް ރުފިޔާ ތިރީސް ހަ ލާރި) ޚަރަދުވެއެވެ. އެޑިއުކޭޝަން މިނިސްޓްރީން ވިދާޅުވީ އެ މަސައްކަތް އަންނަ އަަހަރުގެ ފެބްރުއަރީ މަހު ނިންމާލެވޭނެކަމަށް އުންމީދު ކުރައްވާކަމަށެވެ.\nމީގެ ކުރިންވެސް ވަނީ އިރުޝާދިއްޔާ ސްކޫލްގެ 12 ކްލާސްރޫމް ޢިމާރާތްކުުރމަށް ބަޔަކާ ޙަވާލުކޮށްފައެވެ. އެހެންނަމަވެސް އެ މަސައްކަތް އެކަށީގެންވާ ދުވެލީގައި ކުރިއަށްނުދާތީ އެފާރަތުގެ އަތުން ވަނީ ނަގާފައެވެ. އިރުޝާދިއްޔާ ސްކޫލްގައި 100 އަށްވުރެ ގިނަ ދަރިވަރުން ތަޢުލީމް ހާސިލްކުރަމުން އަންނައިރު ކިޔަވައިދިނުމަށް ބޭނުންކުރަނީ6ކްލާސްރޫމްއެވެ. އެ ސްކޫލްގައި އަންނަނީ ގްރޭޑް 7އިން 10އަށް ކިޔަވައިދެމުންނެވެ.


ބ. ފެހެންދޫގައި ތަރައްގީ ކޮށްފައިވާ އަތޮޅު ރެސިޑެންސް މޯލްޑިވްސް: އިންޑޮނޭޝިއާގެ ބާލީގެ ގެސްޓު ހައުސް ނުވަތަ ހޮޓާތައް ގޮތަކަށް މިތަން ވަނީ ތަރައްގީކޮށްފައި\nއާއިލާ އާއި ރައްޓެހިންނާއެކު ޗުއްޓީ ހޭދަ ކޮށްލަން ރާއްޖެއިން ބޭރަށް ދިއުމަށްވުރެ މިހާރު ބައެއް ދިވެހިންނަކީ ރާއްޖޭގެ ރަށްރަށަށް ދަތުރު ކުރަން ބޭނުންވާ މީހުންނެވެ. ރާއްޖޭގެ އެކި ސަރަހައްދުތަކުގައި ލޯކަލް ޓޫރިޒަމް ފުޅާވެފައިވާއިރު މި ގެސްޓުހައުސްތަކުގައި ޗުއްޓީ ހޭދަ ކުރާ ދިވެހިންނާއި އަދި ޓޫރިސްޓުންގެ އަދަދު މަދެއް ނޫނެވެ.\nރާއްޖޭގެ ރިސޯޓުތަކުގައި ފަތުރުވެރިން ޗުއްޓީ ހޭދަ ކުރަން އަންނަ މައިގަނޑު އެއް ސަބަބަކީ ރާއްޖޭގެ ރިސޯޓުތަކުގެ ހަމަ ހިމޭންތަންތަނުގައި ޗުއްޓީ ހޭދަ ކޮށްލަން ބޭނުންވާތީއެވެ. ގޮނޑުދޮށަށް ނިކުމެ އިރު އަރާ މަންޒަރާއި އިރު އޮއްސޭ ހިތްގައިމު މަންޒަރު ބަލާލުމަށެވެ. ރާޅުޖަހާލާ ރީތި އަޑު އަހާލުމަށެވެ.\nރިސޯޓުތައް ފަދައިން މިފަދަ ހަމަހިމޭން މަންޒިލެއްގައި ޗުއްޓީ ހޭދަ ކޮށްލަން ބޭނުންވާ ނަމަ ބ. އަތޮޅު ފެހެންދޫގައި ހިންގަމުން އަންނަ “އަތޮޅު ރެސިޓެންސް މޯލްޑިވްސް” ހިޔާރު ކުރާށެވެ. ދިވެހިންގެ ގިނަ ބައެއްގެ މެދުގައި މަގުބޫލު އިންޑޮނޭޝިއާގެ ބާލީގެ ގެސްޓު ހައުސް ނުވަތަ ހޮޓާތައް ފަދަ ގޮތަކަށް މި ގެސްޓްހައުސް ވަނީ ފަރުމާކޮށްފައެވެ. ގިނަ އަދަދަކަށް ލަކުނޑި ބޭނުންކޮށްގެން ހަދާފައިވާ7ރޫމްގެ މި ގެސްޓްހައުސްއަކީ ދެމަފިރިންނާއީ އާއިލާ އާއި ކުޑަކުދިންނަށް ވެސް ޗުއްޓީ ހޭދަކޮށްލެވޭ ގޮތަށް ތައްޔާރު ކޮށްފައިވާ ތަނެކެވެ. މީގެ އިތުރުން މި ގެސްޓު ހައުސްގައި ސްވިމިން ޕޫލާއި ސްޕާގެ ހިދުމަތް ވެސް ލިބިގެން ދާނެއެވެ.\nA post shared by Atholhu Residence (@maldives_atholhu_residence)\nއަތޮޅު ރެސިޓެންސް މޯލްޑިވްސް، ގެސްޓުހައުސް ތަފާތުވާ އެންމެ ބޮޑު އެއް ސަބަބަކީ ގިނަ ބަޔަކު ޗުއްޓީ ހެދުމަށް އެ ގެސްޓުހައުސްއަށް ދާނަމަ ލިބިގެންދާ ޑިސްކައުންޓެވެ.\n“މިސާލަކަށް ސެވަން ނައިޓްސް ޗުއްޓީ އަށް އަންނަ ބަޔަކަަށް އަޅުގަނޑުމެން މިދެނީ ޓޫ ނައިޓްސް ފްރީކޮށް,” ގެސްޓުހައުސްގެ ވެރި ފަރާތް ސިރާޖު “ހަތާވީސް” އަށް ވިދާޅުވިއެވެ.\nބ. ފެހެނެދޫގައި ތަރައްގީކޮށްފައިވާ އަތޮޅު ރެސިޑެންސް މޯލްޑިވްސް، ގެސްޓްހައުސް: ސްޕާގެ ހިދުމަތް ވެސް މި ގެސްޓްހައުސްއިން ލިބިގެންދާނެ–\nމާލެއިން ފުރައިގެން ލޯންޗުގައި ދޮޅު ގަޑިއިރުން ފެހެންދޫއަށް ދެވޭއިރު ބ. އަތޮޅަކީ ބަޔޮސްފިޔާ ރިޒާވްގައި ހިމެނޭ އަތޮޅެއްވެސްމެއެވެ. ރާއްޖޭގެ މީހުން ދިރިއުޅޭ ރަށްތަކުގެ ތެރެއިން ފެހެންދޫ އަކީ އާބާދީ އެންމެ މަދު އެއް ރަށެވެ. މީހުން މަދު ކަމަށްވީ ނަމަވެސް މިރަށުގައި ކޮންމެ އީދަކީ ވެސް އެހާމެ ފޯރި ނަގާ އީދުތަކެކެވެ.\nބ. ފެހެންދޫގައި ހިންގަމުން އަންނަ “އަތޮޅު ރެސިޓެންސް މޯލްޑިވްސް”\nމި ގެސްޓު ހައުސްގައި ޗުއްޓީ ހޭދަ ކުރާ ފަރާތްތަކަށް މަސް ދަތުރު ދިއުމާއި ސޭންޑް ބޭންކު ދިއުމާއި ބ. އަތޮޅުގެ ކަނޑުގެ ދިރުންތައް ބަލާލެވޭނެއެވެ. އެހެންކަމުން އަގުހެޔޮކޮށް އާއިލާ އާއި ރަހުމަތްތެރިންނާއެކު ހިތްގައިމު ހަމަހިމޭން މާހައުލެއްގައި ޗުއްޓީ ހޭދަ ކޮށްލުމަށް “އަތޮޅު ރެސިޓެންސް މޯލްޑިވްސް”އަކީ ހަމަ އެއްވަނައެވެ.


Nuhingi 28 Aharu, Mihaaru Emme Beynunvanee Zavaajee Hayaatheh! - Vaguthu\nނުހިނގި 28 އަހަރު، މިހާރު އެންމެ ބޭނުންވަނީ ޒަވާޖީ ޙަޔާތެއް!\nޢަލީ ޙުސައިން ފެނަކަ ޓިއުޓީގައި\nހދ.ނޮޅިވަރަމަށް އުފަން ޢަލީ ޙުސައިން ގެ ޢުމުރުން މިހާރު 38 އަހަރު ވީއެވެ. އޭނާގެ ޢުމުރުން އެންމެ 10 އަހަރުގައި ބަނޑުގައި ރިއްސާތީ ކުޅުދުއްފުށީ ރީޖަނަލް ހޮސްޕިޓަލަށް ޑޮކްޓަރަށް ދެއްކިއެވެ. ޑޮކްޓަރު ދިން ބޭހެއްގެ ސަބަބުން ރިހުން އިތުރަށް ގަދަވެ، ކެތް ނުކުރެވޭވަރު ވުމުން އާއިލާއިން އޭނާ މާލެ ގެންދިޔައެވެ. މާލޭގެ ސެންޓްރަލް ހޮސްޕިޓަލަށް ދެއްކުމުން ޢަލީ ޙުސައިންގެ ގޮހޮރުގެ ހަ ތަނެއް ފޫގޮސްފައިވާ ވާހަކަ ޑޮކްޓަރު ބުންޏެވެ. އާއިލާއަށް ލިބުނު ކުއްލި ޝޮކާއި އެކު އިތުރު ފަރުވާއަށް ލަންކާ އަށް އޭނާ ގެންދެވުނެވެ. ވާހަކަ ދެއްކޭވަރުވީ ވެސް ދެމަހެއްހާ ދުވަސް ފަހުންނެވެ.\nޢަލީ ޙުސައިންގެ މި އުނދަގޫ ޙަޔާތް ވޭތުކުރަމުންދާތާ އެތަކެއް އަހަރުތަކެއް ވީއިރުވެސް ހިނގޭނެ ކަމުގެ އުންމީދަށް ކުޑަވެސް ބަދަލެއް ނާދެއެވެ. އުފާވެރި ދިރިއުޅުމަކާއި މެދު ދެކޭ ހުވަފެންތަކަށް ފަނޑުކަމެއް ނާދެއެވެ. ޢަލީ ޙުސައިންގެ ދިރިއުޅުންވެސް އެހެންމީހުންނެކޭ އެއްފަދައިން ހިތްހަމަޖެހުމާއި އުފާވެރިކަމާއި އެކު ކުރިއަށްގެންދިއުމަށް އޭނާ ބޭނުންވެއެވެ. އެގޮތުން މި އުންމީދުތަކަށް އިތުރު ކުރިއެރުމެއް ގެނުވައިދިނީ ، 2016 ވަނަ އަހަރުގެ ޑިސެމްބަރ 25 ވަނަ ދުވަހު ނޮޅިވަރަމް އިންޖީނުގެއިން ހަމަޖެހިގެން ދިޔަ ޓެކްނީޝަނެއްގެ ވަޒީފާއެވެ. މިއީ ނުކުޅެދުންތެރިކަން ހުންނަ ފަރާތްތަކަށް ފެނަކައިން ދިން ވަޒީފާތަކުގެ ތެރެއިން ޢަލީ ޙުސައިނަށް ލިބުނު ފަޒީފާއެކެވެ.\nއަލީ ފެނަކަގެ ކުރީގެ ބޯޑު މެންބަރު މަނިކު އާއި އެކު\nޢަލީ ޙުސައިނަށް ނުހިނގެން ފެށުނީންސުރެ، އޭނާ އެއްތަނުން އަނެއްތަނަށް ދަނީ ބައިސްކަލުގައެވެ. މީހުންނާ ބައްދަލުކުރުމާއި ރަށުގެ އެކި ތަންތަން ކޮންމެ ދުވަހަކުވެސް ބަލާލަން ދިއުމަކީ ޢަލީގެ އާދައެކެވެ. ލިބުނު ވަޒީފާއާއި ގުޅިގެން ލިބޭ މުސާރައިން ބޮޑުބައި ރައްކާކޮށްގެން އެންމެ ފުރަތަމަވެސް ޢަލީ ގަތީ ރަށު ޕިކަޕެކެވެ. ސަބަބަކީ ވަޒީފާގެ އިތުރުން އާމްދަނީ ލިބޭ އެހެން މަސައްކަތެއްވެސް ކުރަން ބޭނުންވާތީއެވެ. ވިހި ރުފިޔާއަށް ދަތުރެއްގެ ރޭޓުން ކޮންމެ ދަތުރެއްވެސް ކޮށްދެއެވެ. ކޮންމެ ދުވަހަކުވެސް އޮފީހުގެ މަސައްކަތްތައް ނިންމާލުމަށްފަހު ޢަލީގެ ގިނަ ވަގުތު ހޭދަކުރަނީ އެ މަސައްކަތުގައެވެ.\nލިބުނު ވަޒީފާގެ ސަބަބުން ދިރިއުޅުމުގެ ގިނަ ކަންކަން ހަމަޖެހިފައިހުއްޓަސް، ޢަލީގެ އެންމެ ބޮޑު އުންމީދު އަދި ޙާޞިލެއް ނުވެއެވެ. އެއީ މީހަކާ އިނދެގެން ޒަވާޖީ ޙަޔާތެއް ފެށުމެވެ. ޖުމްލަ ހަތަރު ކުދިންނާއި ރައްޓެހިވިއިރުވެސް ކައިވެންޏަކާއި ހަމައަށް އަދި ދެވޭވަރެއް ނުވެއެވެ. ކޮންމެ ފަހަރަކުވެސް އަންހެން ކުއްޖާގެ އާއިލާއިން ފާހަގަ ކުރަނީ ހަމަ އެންމެ ކަމެކެވެ. އެއީ ޢަލީ އަކީ ނުހިނގޭ މީހަކަށް ވުމެވެ. މީހަކާ އިނދެގެން ޢަލީ އަށް އެމީހަކު ނުބެލޭނެކަމަށް އެމީހުން ޤަބޫލުކުރާ ޤަބޫލުކުރުމެވެ.\nއަލީ ރަށު ޕިކަޕެއް ދުއްވަނީ\n"އަހަރެން ވަރަށް ބޮޑަށް ދެރަވޭ އެމީހުންނަށް ނުވިސްނޭތީ. އަހަރެންނަށް ކީއްވެ މީހަކު ނުބެލެންވީ. އަހަރެންނަށް ކީއްވެ އަހަރެންނަށް ލިބޭ ދަރިން ނުބެލެންވީ. އަހަރެންގެ ހުރިހާ ޙިއްސުތަކެއް އެބަހުރި. އަހަރެންނަށްވެސް ރިޒްޤު ދެއްވަނީ ﷲ. އަހަރެން އެދެނީ އެމީހުންނަށް ރަނގަޅު ވިސްނުން ﷲ ދެއްވުން" ވަރަށް އަސަރާއި އެކު ޢަލީ ގެ އިޙްސާސްތައް ޙިއްސާކުރިއެވެ.\nޢަލީގެ ދުޢާ އަކީ ޙަޔާތުގެ ކޮންމެވެސް ދުވަހަކުން ޢަލީއަށްވެސް ހިނގޭނެ ގޮތް ﷲ ތަޢާލާ މިންވަރުކޮށްދެއްވުމެވެ. އަދި ޒަވާޖީ ޙަޔާތެއްފެށި އުފާވެރި ދުވަސްތަކެއް ލިބުމެވެ.\nޖެނުއަރީ 20, 2019 11:21\nޖެނުއަރީ 20, 2019 21:05\nޖެނުއަރީ 20, 2019 11:24\nވަރަށް ބޭނުން އަލީގެ ނަންބަރ\nޖެނުއަރީ 20, 2019 11:26\nޔާﷲ ޢަލީ އަށް ރަޙްމަތްލައްވާންދޭވެ. ކެތްތެރިކަމާއެކު އޭނާ އެކުރާ އުއްމީދު ފުރިހަމަކޮށްދެއްވައި ޢަލީއަށް ހިނގާބިގާވެ ކާވެނިކޮށްގެން އުޅުމުގެ ތައުފީޤް މިންވަރުކުރައްވާންދޭވެ.\nޢަލީއަށް މާާތްﷲ ހެއުރަހްމަތްލަށްވާށި އާމީން\nޖެނުއަރީ 20, 2019 11:32\n"އެއީ ޢަލީ އަކީ ނުހިނގޭ މީހަކަށް ވުމެވެ. މީހަކާ އިނދެގެން ޢަލީ އަށް އެމީހަކު ނުބެލޭނެކަމަށް އެމީހުން ޤަބޫލުކުރާ ޤަބޫލުކުރުމެވެ."\nބެލޭމީހަކާ އިނދެފީޔާ ބުނާނެ އެބަޔަކު ބޭވަފާތެރިއޭ. ސަލާމަތެއް އެބަ އޮތްތަ؟ ދިވެހި ކަނބަލުން ބޭނުމީ ލޯބިވާ ފިރިއެއްތަ ނޫނީ ހިނގޭ މީހެއްތަ؟\nޖެނުއަރީ 20, 2019 12:39\nވަރަށް ދެރަވެއްޖެ. އަލީއަށް އުފާވެރި ބަާއްޖަވެރި ދިރިއުޅުމެއް މިންވަރު ކުރައްވާށި. އާމީން\nޖެނުއަރީ 20, 2019 13:06\nޢަލީ އަށް ނުހިނގުމަކީ އަލީ ގެ ކުށެއް ނޫނެ\nއަލީ އަށް ހުވަފެން ހަގީގަތަކަށް ވާނެ ﷲ ވޮޑިގެންވަނީ ކެތްތެރިންނާއެކު\nޖެނުއަރީ 20, 2019 13:14\nމިއުޅޭ ހަކުރުބޯ މީހުނަށް ރައްޓެހިވެ ތިމާގެ އިއްޒަތުން ނަފުޒު ނީލަން ކިޔުމަށްތުރެ ހެޔޮލަފާ ފިރިހަނަކަށް އިނުމަކީ މިއަދުގެ އަންހެންކުދިންނަށް އުފާވެރި ދިރިއުޅުމެއް ލިބޭނެކަމެއް\nޖެނުއަރީ 20, 2019 13:44\nﷲ ސުބުހާނަހޫ ވަތައާލާއަށް ބިރުވެތިވާ ސާލިހު ތަޤުވާވެރި އަންބަކު އަލީއަށް މިންވަރުކޮށްދެއްވާށި. އަދި އަލީއަށް ދެދުނިޔޭގެ ކާމިޔާބު މިންވަރުކޮށްދެއްވާށި. އާމީން\nޖެނުއަރީ 20, 2019 13:47\nޢަވަސް ޝިފާ އެއް ދެއްވާންދޭ\nޖެނުއަރީ 20, 2019 14:20\nޖެނުއަރީ 26, 2019 10:32\nއަޅުގަނޑާއި ގުޅާލަދެއްވާ 7643296\nޖެނުއަރީ 20, 2019 14:22\nޔާﷲ އަލީ ގެ އުއްމީދު ތަކާއި ހުވަފެނަތައް ސީދާ ކޮށްދެއްވާނދޭވެ....ތިޔަ އިލާހުގެ އިމްތިހާނުން ފާސްވާ ސޯލިޙް ހެޔޮލަފާ ދަރިއެއްގޮތުގައި އަލީ ލައްވާންދޭވެ...އަތްފައި ސަލާމަތުން ހުންނަ މީހުންގެ ނުކުޅަދުން ތެރިކަން ނާ ބޮޑު...\nޖެނުއަރީ 20, 2019 16:03\nމިހާރު ނޫހުން ހިންގާ ދޯ މަޖައްލާއިން އިންސްޓޯގްރާމުގަ އޮރިޔާމުން އުޅޭހާ އަންހެނެއްގެ ވާހަކަ އެއީ މޮޑެލުންނޭ ކިޔައިގެން ގެނެސްދީ ރަނގަޅަށް ތިބި ދިވެހި އަންހެން ކުދިނާ މަގުފުރައްދަން މަސައްކަތް ކުރުމަށް ވުރެ މިކަހަލަ މީހުންގެ ވާހަކަ ގެނެސްދިނުން މާ ރަނގަޅު.\nޖެނުއަރީ 20, 2019 17:24\nއޭނަ އާ ގުޅޭނެ ނަމްބަރެއް ލިބިދާނެތަ؟\nޖެނުއަރީ 20, 2019 17:32\nވަގުތު މީ އަލްޓިމޭޓް ވިންގްމޭން ތަ؟\nޖެނުއަރީ 20, 2019 17:55\nއިންާާޝަަ ﷲއަދިލިބޭނެ އުންމީދު ކަނޑާނުލާތި\nޖެނުއަރީ 20, 2019 19:47\nގުޅޭ ނަމްބަރެއް ބޭނުން\nޖެނުއަރީ 21, 2019 08:56\nވަގުތު ކުދިންނަށް ޝުކުރިއްޔާ.... އަލީ އާއެކު އަޅުގަނޑު އަބަދައް ވާނަން..އިންޝާ ﷲ\nޖެނުއަރީ 21, 2019 11:03\nއަދި ކާމިޔާބް ދެއްވާނެ އިންޝާﷲ\nއިންޖީނުގޭގެ ފުރާޅުވެސް ހުރި ގޮތެއް ދޯ.


India Ge Bodu Vazeeru Avahaara Kohlaane Kamuge Inzaaru Dheefi - Vaguthu\nއިންޑިއާގެ ބޮޑު ވަޒީރު އަވަހާރަ ކޮއްލާނެ ކަމުގެ އިންޒާރު ދީފި\nއިންޑިއާގެ ބޮޑު ވަޒީރު ނަރެންދުރަ މޯދީ އަވަހާރަ ކޮއްލާނެ ކަމުގެ އިންޒާރު ދީފިއެވެ.\nއިންޑިއާގެ ވެރިރަށް ދިއްލީ ފުލުހުންގެ ކޮމިޝަނަރު އަމުލްޔާ ޕަޓްނައިކަށް އެޑްރެސްކޮށް ފޮނުވާފައިވާ އީމެއިލެއް ގައި ބުނެފައިވަނީ އަންނަ ނޮވެމްބަރު މަހުގެ ތެރޭގައި މޯދީ އަވަހާރަކޮށްލާނެ ކަމަށެވެ.\nއިންޑިއާގެ ބައެއް ނޫސްތަކުން ބުނެފައިވާ ގޮތުގައި އެ އީމެއިލް ފޮނުވާފައިވާ ކަމަށް ބެލެވެނީ އައްސާމްގެ ހިސާބަކުންނެވެ. މި އީމެލް އާއި ގުޅިގެން މޯދީގެ ސަލާމަތީ ކަންތައްތައް ވަރުގަދަކޮށްފައިވާ އިރު، އެ މައްސަލަ ކަމާ ބެހޭ ފަރާތްތަކުން ދަނީ ސީރިއަސް މައްސަލައެއްގެ ގޮތުގައި ބަލަމުންނެވެ.\nއީމެއިލް ފޮނުވި މީހާ ހޯދުމުގެ މަސައްކަތް އިންޑިއާގެ ފުލުހުން މިހާރު ދަނީ ކުރަމުންނެވެ. މި އީމެލް އާއި ގުޅޭ އިތުރު ތަފްސީލެއް އިންޑިއާގެ ފުލުހުން އަދި ހާމަ ކޮށްފައެއް ނުވެއެވެ. މިއަހަރުގެ ޖޫން މަހުގެ ތެރޭގައި ފުލުހުން ފާސް ކުރި ތަނެއްގެ ތެރެއިން ވެސް ވަނީ މޯދީ އަވަހާރަކޮށްލަން ރާވާފައިވާ ކަމަށް ދޭހަވާ ސިޓީއެއް ފެނިފައެވެ.\nއިންޑިއާގެ ބޮޑު ވަޒީރު މޯދީ އަވަހާރަކޮއްލާނެ ކަމުގެ އިންޒާރު ދީފައިވާއިރު 1991 ވަނަ އަހަރު ވަނީ އިންޑިޔާގެ ކުރީގެ ބޮޑުވަޒީރު ކޮންގްރެސް ޕާޓީގެ ލީޑަރު ސޯނިއާ ގާންދީގެ ފިރިކަލުން ރަޖީވް ގާންދީ އަވަހާރަކޮށްލާފައެވެ.\nއިންޑިއާގެ ކުރީގެ ބޮޑުވަޒީރު ރަޖީވް ގާންދީ އަވަހާރަކޮށްލި ގައިގައި ބޮމެއް ހަރުކޮށްގެން އަންހެނަކު ދިން ހަމަލާއެއްގައެވެ. ޓެމިލްނާޑޫ ސްޓޭޓްގެ ވެރިރަށް ޗެންނާއީގައި އޮންނަ ސްރިޕެރުންބުދުރު ނަމަކަށް ކިޔާ އަވަށުގައި ދިން އެހަމަލާގައި ރަޖީވްގާންދީގެ އިތުރުން 25 މީހުން މަރުވި އެވެ.\nއެކްސިޑެންޓެއްގައި މީގެ 11 އަހަރު ކުރިން "މަރުވި" މީހަކު ދިިރިހުއްޓާ ފެނިއްޖެ\nއިންޑިއާ ކައިރީގައި އިތުރު ރަށެއް އުފެދެނީ؟\nއޮކްޓޯބަރ 14, 2018 13:01\nހެެހެހެއް ކޮބާ ހީވޭ މިހުންނަށް ބިރުދައްކަމުން އުޅެއްޏާ ވާނެ ތިހެން\nއޮކްޓޯބަރ 14, 2018 13:02\nއޮކްޓޯބަރ 14, 2018 13:04\nއުފާވެެރި ހަބަރެއް. ޢަވަސްކުރޭ. ގެރިމޯދީ\nއޮކްޓޯބަރ 14, 2018 13:12\nމޯދީ އަކީ މުސްލިމުންގެ ޢަދުއްވެއް.\nއޮކްޓޯބަރ 14, 2018 13:17\nޢަސްލުތަ؟ އަދި ކިރޔާދޯ އެއުޅެނީ\nއޮކްޓޯބަރ 14, 2018 13:20\nރާއްޖޭގެ ކަންތަކާ ނުބެހި ތިކަން ތަހުޤީޤު ކޮށްބަލަ\nއޮކްޓޯބަރ 14, 2018 13:21\nއިބޫ ހުވާކުރާ ދުވަހު ނާންނާތި. މީ ވަރައްވާހަކަ\nއޮކްޓޯބަރ 14, 2018 13:55\nތި މޯދީ އާ އެކު ރާއްޖޭގެ މޯދީވެސް!\nއޮކްޓޯބަރ 14, 2018 14:08\nއޮކްޓޯބަރ 14, 2018 14:18\nއޮކްޓޯބަރ 14, 2018 14:26\nކޮބަާ ގެރިތައް މޯދީ އާއިއެކީގަ މަރަންޖެހޭ\nއޮކްޓޯބަރ 14, 2018 14:34\nއޮކްޓޯބަރ 14, 2018 15:08\nގެރީގެ އަހުލުވެރިންނަށް ދެން މުސްލިމުންނަށް ބޭނުންހާ ޖެއްސުމެއްކޮށްފައި އަރާމުގައި ހަމަޖެހިގެން ކުރިއަށްއޮތްތަނުގައި ނޫޅެވޭނެކަމުގެ ނިޝާންތައް މިފެންނަނީ!\nއޮކްޓޯބަރ 14, 2018 15:50\nއޮކްޓޯބަރ 14, 2018 16:53\nބަރާ ބަރު.... އަވަހައް މަރާލާ\nއޮކްޓޯބަރ 14, 2018 19:26\nޜަޖީވް ގާންދީގެ މަންމަ އިންދިރާ ގާންދީ ވެސް މަރާލީނު މޯދީ އުޅެނީ މަހާތުމާ ގާންދީއަކީވެސް އެއްވެސް މީހަކަށް ނަހަދާ މޯދީ ސަޕޯޓްކުރާ ސަރުދާރު ޕަޓޭލަކު މާމައްޗަށް ނަގައިގެން މިހާރު އެމީހާގެ ބުދެއް ބެހެއްޓުމަށް ދަނީ ތައްޔާރު ވަމުން އިންޑިއާގަ ބެހެއްޓޭ އެންމެ ބޮޑު ބުދޯ އެއީ\nއޮކްޓޯބަރ 14, 2018 20:10\nﷲޢަކުބަރުގެ ނަޣަރާއިން ފަޟާތި ޔާ ﷲ މި ޟައިތާން މޯދީގެ ކިބައިން އިންޑިޔާގައި އުޅޭ މުސްލިމް އަޙުއްނާއި އުޙުތުން މިންޖުކުރަށްވާ މުސްލިމުއްނަށް ގަދަކަންދެއްވާ އިސްލާމް ދީނުގެ އަދުއްވުން ނިކަމެތިކުރަށްވާދޭވެ\nއޮކްޓޯބަރ 15, 2018 09:26\nގެރިމަސް ކާތީ މުސްލިމުން މަރަން ހިތްވަރުދޭ މުސްލިމުންގެ އަދުއްވެއް. އަހަރެމެން ދެރައެއް ނުވޭ އޭނާ މަރާލިޔަސް.


"Vaguthu Badhige" Maadhamaa Ge Program Gai Jabir - Vaguthu\nދިވެހި ރައްޔިތުންގެ ޕާޓީ (ޑީއާރުޕީ) އަދި ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު ޖާބިރު.--- ވަގުތު އިމޭޖަސް\nބަރަކާތްތެރި ރަމަޟާން މަހަށް ހާއްސަކޮށްގެން ކުރިއަށް ގެންދާ ޕްރޮގްރާމްގެ ތެރެއިން "ވަގުތު ބަދިގެ" މާދަމާގެ ޕްރޮގްރާމްގައި ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ބައިވެރިވަޑައިގަންނަވާ ގޮތަށް ހަމަޖެހިއްޖެއެވެ.\nމި ޕްރޮގްރާމްއަކީ ރަމަޟާން މަހަށް ހާއްސަކޮށްގެން "ވަގުތު" ފޭސްބުކް ޕޭޖް މެދުވެރިކޮށް ގެނެސްދޭ ލައިވް ޕްރޮގްރާމެކެވެ.\nކޮފީތަށި ރެސްޓޯރެންޓްގެ ހެޔޮހެދުންތަކާއެކު މި ޕްރޮގްރާމް ގެނެސްދެނީ ކޮންމެ ދުވަހެއްގެ މެންދުރުފަހު އެކެއް ޖަހާ އިރުއެވެ. މާދަމާގެ ޕްރޮގްރާމްގައި ބައިވެރިވެވަޑައިގަންނަވާ ޖާބިރަކީ ގިނަ ބައެއްގެ މަގުބޫލު ކަން ހޯދާފައިވާ ސިޔާސީ ބޭފުޅެކެވެ. ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު ކަން ވެސް ކުރައްވާ ޖާބިރު ފާހަގަވެފައި ވަނީ ބޮޑަށް ވާހަކަ ދެއްކުންތެރިކަމުންނެވެ. އާންމުންނަށް އޭނާގެ ގިނަ ވާހަކަތަކަކަކީ މަޖާ ވާހަކަތަކެކެވެ.\nކޮފީތަށި ރޯދަ މެނޫ\nރަމަޟާން މަހުގެ ހުކުރު ދުވަސްތަކުގެ އެޕިސޮޑްތަކުގައި ޚާއްސަ މެހެމާނެއް ބައިވެރިވާނެއެވެ. "ވަގުތު ބަދިގެ ސްޕެޝަލް އެޕިސޯޑް" ގެނެސްދޭނީ ކޮންމެ ހުކުރު ދުވަހެއްގެ މެންދުރުފަހު ދޭއް ޖަހާއިރުއެވެ. އެ އެޕިސޯޑްތައް ހުށަހަޅައި ދޭނީ އެ ދުވަހެއްގެ މެހްމާނެވެ.\nޖާބިރާ އެކު މާދަމާގެ ޚާއްސަ އެޕިސޯޑުގައި ބައިވެރިވާނީ ކޮފީތަށި ރެސްޓޯރަންޓްގެ ބާޓެންޑާ، މުހައްމަދު ހަސަން (ޔެލޯ) އެވެ.\nމި ޕްރޮގްރާމްގެ ބޭނުމަކީ ރޯދަ ވީއްލާ ވަގުތަށް ފަސޭހަކަމާ އެކު ތައްޔާރުކޮށްލެވިދާނެ އެއްޗެއް ކޮންމެ ދުވަހަކު ވެސް ބެލުންތެރިންނަށް ގެނެސްދިނުމެވެ.\nއޭޕްރީލް 15, 2021 20:47\nކޮފީތަށި ރެސްޓޯރަންޓް ތީ ކޮންތާކު އިންނަ ތަނެއް. މެނޫ ވަރަށް ރަގަޅު.


STO in hissaa akah RF 58 Bahan faaskohfi\nއެސްޓީއޯ އެމްޑީ އަމްރު، ކުންފުނީގެ ޕާފޯމަންސް ރިޕޯޓް ހުށަހަޅައިދެއްވަނީ.-- ފޮޓޯ: އެސްޓީއޯ\nއެސްޓީއޯގެ ހިއްސާ އަކަށް 58ރ. ބަހަން ފާސްކޮށްފި\nއެސްޓީއޯ އަށް މިދިޔަ އަހަރު ލިބުނު ފައިދާގެ ތެރެއިން އެ ކުންފުނީގެ ކޮންމެ ހިއްސާ އަކަށް 58ރ. ބަހަން ޑިރެކްޓަރުންގެ ބޯޑުން ފާސްކުރި ގޮތަށް، މިރޭ ބޭއްވި އެ ކުންފުނީގެ އަހަރީ އާންމު ޖަލްސާގައި ފާސްކޮށްފި އެވެ.\nސަރުކާރާއި ރައްޔިތުން ހިއްސާވާ އެންމެ ބޮޑު ކުންފުނިން ދަރުބާރުގޭގައި، 504 ހިއްސާދާރުންނާ އެކު ބޭއްވި ޖަލްސާގައި ޑިރެކްޓަރުންގެ ބޯޑުން ހުށަހެޅި ގޮތަށް ހިއްސާ ބަހަން ފާސްކުރުމުގެ އިތުރުން، ކުންފުނީގެ ޕާފޯމަންސް ރިޕޯޓް ހިއްސާދާރުންނަށް ވަނީ ހުށަހަޅައިފަ އެވެ. އޭގެ އިތުރުން މިދިޔަ އަހަރުގެ އަހަރީ އާންމު ޖަލްސާގެ އެޖެންޑާ ފާސްކުރުމާއި، މިދިޔަ އަހަރުގެ އޮޑިޓް ކޮށްފައިވާ ހިސާބުތައް ވެސް ވަނީ ފާސްކޮށްފަ އެވެ.


ފޯވީތީ މިހިތް ކަރުނުން ( ފަސްވަނަ ބައި ) – Dhen.mv\nފޯވީތީ މިހިތް ކަރުނުން ( ފަސްވަނަ ބައި )\nއަޒްކީ June 15, 2022 - 7:22 pm\nފޯވީތީ މިހިތް ކަރުނުން ( ފުރަތަމަ ބައި) ފޯވީތީ މިހިތް ކަރުނުން (ދެވަނަ ބައި) ފޯވީތީ މިހިތް ކަރުނުން (ތިންވަނަ ބައި) ފޯވީތީ މިހިތް ކަރުނުން ( ހަތަރުވަނަ ބައި) ފޯވީތީ މިހިތް ކަރުނުން ( ފަސްވަނަ ބައި )\n" ބޭބެއަށް ކިޔަނީ ޝަޖާހު.. މާލެއިން މިއަދު މިރަށައް އައީ ބައްދަލުވުމަކަށް.. ރަށުތެރެ ބަލައިލަން ނިކުތްވަގުތު އަނބުރައިގަތީ.. ކޮއްކޮއަށް ކިޔަނީ ކޮންނަމެއް.. ؟؟ " ޝަޖާހު އަހައިލިއެވެ.\n" ސަނަމް.. އަޅުގަނޑަށް ކިޔަނީ ސަނަމް.. ދެން މީ މާއިފާ އަދި އަޅުގަނޑުގެ މަންމަ ސިލްމާ.." ސަނަމް ކިޔައިދިނެވެ. ހިނިތުންވާން މަސައްކަތްކުރަމުން ޝަޖާހު ބޯޖަހައިލިއެވެ.\n" ސަނަމް.. ވަރަށް ރީތި ނަމެއް.. ޝުކުރިއްޔާ ވަރަށް ބޮޑަށް އަހަރެންގެ ފުރާނަ ސަލާމަތް ކޮށްދިނީތީ.." ޝަޖާހު ބުންޏެވެ.\n" އެއީ އެވަރު ކަމެއް ނޫން.. އަޅުގަނޑުގެ ބަދަލުގަ ކޮންމެ މީހެއް ހުރި ނަމަވެސް އެގޮތަށް ކަންތައް ކުރާނެކަން ޔަގީން.. ބޭބެ މިއަދު އަދި ނުކަން ދެއްތޯ.. އެހެންވެ ކަންނޭނގެ ހަކުރު ދަށް އެވީ.. " ސަނަމް ބުނެލިއެވެ.\n" ރަނގަޅަށް ތިބުނީ.. ބޭބެގެ ދަރިފުޅާ އެއްކޮށް ކާންވެގެން މަޑުކޮށްގެން ހުރީ.. "\n" ގަޑިން ގަޑިއަށް ނުކެވެންޏާ އެހެން ވެދާނެ.. މަޑުކޮށްލައްޗެ.." މިހެން ބުނެ ސަނަމް އެތެރެއަށް ހިނގައިގަތެވެ. ޝަޖާހު މާއިފާއާއި ސިލްމާއަށް ބަލައިލަމުން ހިނިތުންވެލިއެވެ.\nއިރުކޮޅެއްފަހުން ސަނަމް އެނބުރި އައީ ތަށިބަރިއެއް ހިފައިގެންނެވެ. ޝަޖާހުއަށް ދިއްކޮށްލުމުން ހައިރާންވެ އިނދެ ޝަޖާހު އޭގައި ހިފިއެވެ.\n" އަޅުގަނޑުގެ މަންމައަކީވެސް ހަކުރު ހުންނަ މީހެއް ވީމަ ގޭގަ އަޅުގަނޑު ތައްޔާރު ކުރަނީ ހަކުރު ހުންނަ މީހުންނަށް ހާއްސަ ތަކެތި.. ތީގައި ހުންނާނީ ފެނުމަޑުކުރި ތަރުކާރީ އާއި ބަތާއި މުގުރިހަ އަދި ފިހުނު މަސް.." ސަނަމް ކިޔައިދިނެވެ. ޝަޖާހު ސަނަމްއަށް ވަރަށް ފުން ނަޒަރަކުން ބަލައިލިއެވެ. އޭނާގެ ވިސްނުމުގައި ކަންތައްތަކެއް ރާވައިލުމަށްފަހު އަމިއްލަ ނަފްސަށް ހިނިތުންވެލިއެވެ.\n" ޝުކުރިއްޔާ ސަނަމް.. ޔަގީން މިއަދު ބޭބެ ކާނީ މިތަކެތި..." އިންތަނުން ތެދުވަމުން ޝަޖާހު ބުންޏެވެ.\n" އެކަމަކު ބޭބެގެ ދަރިފުޅު އަންނަންދެން ނުހުރެ ރަނގަޅު ގޮތަކީ މިވަގުތު ކެއުން.. ބޭބެ ހުންނަ ގެސްޓް ހައުސްއާ ހަމައަށް އަޅުގަނޑު ގެންގޮސްދެންތޯ.." ސަނަމް ބުންޏެވެ.\n" ނޫނޭ.. ބޭބެ އަށް އެކަނި ދެވޭނެ.. ދެން ގޮސްލީ.. ފުރުމުގެ ކުރިން ސަނަމްއާ ބައްދަލުކޮށްލަން އަންނާނަން އިރާދަކުރެއްވިއްޔާ.." ޝަޖާހު ބުންޏެވެ. ސަނަމް ހިނިތުންވެލަމުން ބޯޖަހައިލިއެވެ.\n" އޭ ދެން އަހަރެންވެސް ދިޔައީ.. މިރޭ އަންނާނަން އެއްކަލަ ފިލްމް ބަލަން.. އަށެއް ޖަހާއިރު ދޯ ފެށެނީ.." މާއިފާގެ ވާހަކައަށް ސަނަމް ބޯޖަހައިލިއެވެ. ސިލްމާ ކައިރީގައިވެސް ދަނީއޭ ބުނުމަށްފަހު މާއިފާ އެގެއިން ނިކުތެވެ.\nސިލްމާ ކައިރީގައި ސަނަމް އިށީނދެ ޓީވީއަށް ނަޒަރު ހުއްޓައިލިއެވެ. އެހިނދު ސިލްމާ އިރުކޮޅެއް ކުރިން ހަބީބާ ގުޅާފައި އޭނާ ކައިރީގައި ދެއްކި ވާހަކަ ސަނަމްއާ ހިއްސާކުރިއެވެ.\n" އިޝާރާ އެގެއަށް އައިސް ވަރަށް ރުޔޯ.. މައުޒް ވަޒީފާއިން ވަކިކޮށްގެން.. " ސިލްމާ ބުންޏެވެ.\n" އަސްލުތަ.. އެއީ ކުއްލިއަކަށް ކިހިނެއްވީޔޯ..؟ " ސަނަމް ހައިރާންވެފައި އިނދެ އެހިއެވެ.\n" ނޭނގެ ވީކަމެއްވެސް.. ހަމަހުރެފަ ކަނޑާލިއްޔޯ.. ކުރިއަށް އޮތް ހަމަސް ދުވަހުގެ މުސާރަ ދީފަޔޯ ވަކި ކުރީ.." ސިލްމާ ކިޔައިދިނެވެ.\n" ރަނގަޅެއްނު.. ދެން ކޮންކަމަކާ ރޯންވީ.. ވަޒީފާ ހުސްވީކީ ނޫނެއްނު.." ސަނަމް ބުނެލިއެވެ. " އަހަރެންވެސް އެބަ އޮތް މަންމަ ކައިރީގައި ވާހަކައެއް ބުނަންވެފަ.. "\n"މަންމައަށް އެނގޭ ސަނަމް ތި ބުނަން އުޅޭ ވާހަކަ.. ހަބިއްތަ ދެއްކިޔޭ އެވާހަކަވެސް އިޝާރާ ކިޔައިގެން.. ކިހިނެއްވީ އަސްލު ކެނޑުނީ ފިހާރައިން.."\n" އެތަނުގައި އިންނައިރު ފިރިހެނުންގެ އުނދަގޫ ވަރަށް ބޮޑު.. ފިހާރައެއްގެ ސޭޓަކަށް އިނީމަ ބައެއް ފިރިހެނުންނަށް ހީވާ ކަހަލަ އަހަރެމެންނަކީ އެއްވެސް އަގެއް ނެތް ބައެކޭ.. އަހަރެމެންނާ ދޭތެރޭގައި ބޭނުން ގޮތަކަށް ކަންތައް ކުރެވޭނެއޭ.. ފިރިހެނުން އެކަންޏެއް ނޫން.. ބައެއް އަންހެނުންވެސް ބުނެލަނީ ބޭނުން އެއްޗެއް.. އެމީހުންނަށް ހީވާކަހަލަ އަހަރެމެން މިކުރަނީ ވަރަށް ދަށް މަސައްކަތެކޭ.. " ސަނަމް ދެއްކީ މުޅިއަކުން ދޮގު ވާހަކައެއް ނޫނެވެ. އާއިލާ މަސްލަހަތަށްޓަކައި މައުޒްގެ ވާހަކަ ސިއްރުކުރަން ސަނަމްއަށް މަޖުބޫރުވިއެވެ. " މަންމަ ކަންބޮޑުނުވޭ އެހެން ވަޒީފާއެއް ލިބޭތޯ މަސައްކަތް އެބަ ކުރަން.. "\n" މަންމަ ކަންބޮޑެއްނުވޭ.. މަންމައަށް އެންމެ ރަނގަޅު ސަނަމް އެއްވެސް މަސައްކަތެއް ނުކުރިޔަސް.. ސަރުކާރުން މަންމައަށް ދޭ އިނާޔަތު ފައިސާއިން ދެކޮޅު ޖެހިގެން އުޅެވެއެއްނު.. އެހެން ހުރިހާ ކަމަކަށްވުރެ ބޮޑަށް މަންމައަށް މުހިންމު ދަރިފުޅުގެ ރައްކާތެރިކަން.."\nސަނަމް އިތުރަށް އެމައުޟޫއަށް ވާހަކައެއް ނުދެއްކިއެވެ. ސިލްމާއަށް ސަރުކާރުން ލިބޭ ލާރީގައި އަތްލާކަށް ސަނަމް ބޭނުމެއްނުވެއެވެ. ސިލްމާ ގޮވައިގެން ބޭރަށް ދިއުމަށްޓަކައި އެފައިސާތައް ރައްކާ ކުރާކަން އެނގޭނީ ސަނަމްއަށް އެކަންޏެވެ. ކަރަންޓު ބިލާއި އެހެނިހެން ބިލުތައް ދެއްކުމަށްފަހު ގޭގެ އެހެނިހެން ހަރަދުތައް ކޮށްފައި ސަނަމްއަށް ލިބޭ ލާރިންވެސް ދެކޮޅު ޖެހެނީ ކިރިޔާއެވެ. ލާރީގެ ދަތިކަމުގެ ވާހަކައަކީ ސަނަމް ސިލްމާއާ ހިއްސާކުރަން ބޭނުންވާ ވާހަކަތަކެއް ނޫނެވެ. އެފަދަ ކަންކަމާ ސިލްމާ ވިސްނުމަށް ނޭދޭތީއެވެ. އެހެން ހުރިހާ ކަމަކަށްވުރެ ބޮޑަށް ސަނަމްއަށް މުހިންމީ ސިލްމާގެ ހެޔޮ ސިއްހަތެވެ.\nރޫވިން އެނބުރި ގެސްޓް ހައުސްއަށް އައިއިރު އަސުރަށް ގޮވަން ކައިރިވެއްޖެއެވެ. އޭނާގެ ކޮޓަރިއަށް ދިއުމުގެ ކުރިން އެންމެ ފުރަތަމަ ވަނީ ޝަޖާހުގެ ކޮޓަރިއަށެވެ. ސައިޓާ މެދު ހިތްހަމަޖެހުނު ވަރުން އެވާހަކަ ޝަޖާހާ ހިއްސާ ކުރުމަށެވެ. ކޮޓަރިއަށް ވަންއިރު ސޯފާގައި ޝަޖާހު ކާން އިނެވެ. ކޮޓަރީގައި ހިފާލާފައި ހުރި ފަރުމަސް ވަސް ވަހުން އުނދަގޫވެ ރޫވިންއަށް ނޭފަތް ކައިރީގައި އަތް ހުރަސްކޮށްލެވުނެވެ.\n" ތިއައީ ދޯ.. އާދެބަލަ ބައްޕައާއެކު ކާން.. ހާދަ މީރޭ.. " ޝަޖާހު ބުންޏެވެ.\n" އައްޗި.. ބައްޕައަށް އެނގެއެއްނު މުގުރިހަ އެއީ އަހަރެން އެހާ ގަޔާވާ އެއްޗެއް ނޫންކަން.. މިތަނުން މިދުވާ ވަހަކުންވެސް މޭބޮޑުވެއްޖެ.. " ރޫވިން ވާހަކަ ދައްކަމުން ގޮސް އެނދުގައި އިށީނެވެ.\n" ހާދަ މީރޭ.. ސަނަމް ހަމަ މޮޅީ ކައްކަން.. މިހާ މީރު ކެއުމެއް ކެވުނު ހަނދާނެއް ނުވޭ.. "\n" ސަނަމްއޭ.. ކޮން ސަނަމްއެއް.. " މޫނު މައްޗަށް ވެރިވި ހައިރާންކަމާއެކު ރޫވިން އަހައިލިއެވެ. މިއަދު ހިނގައި ދިޔަ ކަންތައް ރޫވިންއަށް ޝަޖާހު ކިޔައިދިނެވެ. ރޫވިންގެ މޫނުމަތިން ކަންބޮޑުވުމުގެ ބަދަލުގައި ފެނުނީ ހިތްހަމަނުޖެހުމެވެ.\n" ބައްޕަ ކައިރީގައި ބުނީމެއްނު އަހަރެން އަންނަންދެން ނުކައި ނުހުންނައްޗޭ.. އެހެންނޫނަސް ތަނަކުން މީހަކު ދޭހާ އެއްޗެއް ކާން ވެދާނެތަ؟ ރަށް ރަށު މީހުން އެހާ ސާފުތާޙިރެއްވެސް ނުވާނެ.. ކައްކާ ބަދިގެ ތެރޭގައިވެސް އުޅޭނީ ހުސް މެހި.. ކައްކާއިރު އަތަށް އަންގިއެއް ވެސް ނުލައްވާނެ.. " ރޫވިންގެ ވާހަކަ އިވިފައި ޝަޖާހު ހޭންފެށިއެވެ.\n" ކާކު ވިނީ ކައިރީގައި ދެއްކި ވާހަކައެއް ތީ.. ދުނިޔޭގައި އުޅޭނެ ސާފުތާހިރު މީހުންނާ ނޫން މީހުން.. ބައްޕަވެސް އެވަރު ބަލާނެއްނު.. އެހެންނޫނަސް ކައްކަން އަންގި ލެއްވުން މުހިންމެއް ނޫން.. މުހިންމީ އަތުގެ ސާފުތާހިރުކަން.. ކެއްކުމުގެ ކުރިން ރަނގަޅަށް އަތްދޮވުނީމަ އެވީ.. ސަނަމްގެ ގެއިން ބަލައިލި ކޮންމެ ދިމާލަކުންވެސް ފެންނަން ހުރީ ތަރުތީބުކަމާއި ސާފުތާހިރުކަން.. ނުލާހިކު ހިތްހެޔޮ ކުއްޖެއް.. އެތެރޭގެ ރީތިކަމާ އެއްވަރަށް ބޭރުން ފެންނަ ސިފަވެސް އެހާމެ ރީތި.. ދަރިފުޅާ ވިނީ ބުނަން ބައްޕަ ވާހަކައެއް!! އެހާ އަވަހަށް މީހުންނާ ދޭތެރޭގައި ގޮތް ނިންމުމަކީ ރަނގަޅުކަމެއް ނޫން.. " ޝަޖާހު ބުންޏެވެ.\n" ހުމް ދެން އޯކޭއޭ.. އެކަމަކު ބައްޕަވެސް ކޮންމެ ކޮންމެ މީހަކު ދޭ އެއްޗެއް ނުކާތި.. " ރޫވިން އިންތަނުން ތެދުވަމުން ބުންޏެވެ. އެހާ ދިގު ލެކްޗަރުތައް އަޑުއެހުމަކީ އޭނާ ކުރާހިތްވާ ކަމެއް ނޫނެވެ. " މިއައީ އެތަން ބަލާފަ.. ވަރަށް ހިތްގައިމު.. މޫދު ކައިރީގައި ވީމަ ގިނަ ބަޔަކު އެޓްރެކްޓްވެސް ވާނެ. ހީވަނީ ފައިދާ ވާނެހެން.. "\n" އެހެންތަ؟ ތިވީއެއްނު.. ދެން ޖެހޭނީ ހަމައެކަނި ކޮންޓްރެކްޓް ކިޔާލާފަ ސޮއި ކޮށްލާކަށްނު.. ވިނީ މަންމައަށް ގުޅިންތަ؟" ތަށިތައް ހިފައިގެން ތެދުވަމުން ޝަޖާހު އަހައިލިއެވެ.\n" އަހަރެން ނުގުޅަނިސް މަންމަ ގުޅައިފި.. އެހި ބައްޕަ ފޯނަށް ނުގުޅެނީ ކީއްވެހޭ.. ؟ ބުނީ ރަންކޮވެސް ކުއްލިއަކަށް ރާއްޖެތެރެއަށް ފުރަން ޖެހިގެން މެންދުރު ފުރައިފިޔޯ.."\n" ރަންކޮ ފުރީޔޭ.. ހާދަ ކުއްލި ދަތުރެއް.. " ފާހާނައިގައި ހުރެ ޝަޖާހު ވާހަކަދެއްކިއެވެ.\n" އެ އުޅޭ ދާއިރާގެ ގޮތުން އެހެންވެސް ވާނެ.. އަހަރެން މިދަނީ ކޮޓަރިއަށް ބައްޕާ.. އެބައަންނަން މީޓިންގްއަށް ދާން ރެޑީވެގެން.. " މިހެން ބުނުމަށްފަހު ރޫވިން އެތަނުން ނިކުތެވެ.\nފިލްމް ބަލަން އިނުމަށްފަހު މާއިފާ ގެއަށް ދިޔައީ ދިހައެއް ޖަހާ ބޮޑުވި ފަހުންނެވެ. އެހާ އަވަހަށް ނުނިދޭނެތީ ކޮޓަރިއަށް ވަންނަން ނޫޅެ ގޯތި ތެރެއަށް ސަނަމް ނިކުތެވެ. މުޅި ހިސާބަށް ވެރިވެފައިވަނީ ކަނު އަނދިރިކަމާއި މަރުފަދަ ހިމޭންކަމެވެ. އެންމެ ކުޑަމިނުން ގަހުގެ ފަތެއްވެސް ހެލިލާ އަޑުނީވެއެވެ. އުޑުމަތިންވެސް ފެންނަމުން ދިޔައީ މަދު ތަރިއެކެވެ. ބޮޑު ބަނބުކެޔޮ ގަހުގައި އެލުވާފައިވާ ޖޯލީގައި ސަނަމް އޮށޯވެލިއެވެ. އަތު ތެރޭގައި އޮތް ފޯނު ނަގާ ހުޅުވައިލުމާއެކު ފޯނުގެ އަލި ސަނަމްގެ މޫނަށް އެޅުނެވެ. މެސެންޖާއަށް ވަނުމަށްފަހު އެލްގެ މަސެޖެއް އައިސްފައި އޮތްތޯ ބަލައިލެވުނެވެ. ހީކުރެވުނުގޮތާ އެއްގޮތަށް އެލްގެ މެސެޖެއް އައިސްފައިވާތަން ފެނި ސަނަމްއަށް ހީނލެވުނެވެ.\n" ފިލްމް ބަލާ ނުނިމޭތަ..؟" އެމެސެޖްގައި އޮތެވެ.\n" ނޫން.. ނިމިއްޖެ.. އަހަރެން ހީކުރީ އެލް ނިދީ ކަމަށް.." ސަނަމް ލިޔެލާފައި ފޮނުވައިލިއެވެ.\n" އެނގެއެއްނު ސަނަމްއާ ވާހަކަ ނުދައްކާ ނުނިދާނެ ކަން.. ވާހަކައެއް އަހައިލަންތަ.؟ " އެލް ފޮނުވި މެސެޖްގައި އޮތެވެ. ސަނަމް އާއެކޭ ބުނެ ރައްދު ފޮނުވިއެވެ.\n" ހަމަ ޔަގީންތަ އަހަރެން މީ ކާކުކަން އެނގެން ބޭނުންނުވާކަން.. މިބުނީ އެންމެ ކުޑަމިނުން އަންހެނެއްތޯ ނޫނީ ފިރިހެނެއްތޯވެސް ބަލަން ބޭނުންނުވާކަން.. "\n" އާނ.. ބަލާކަށް ބޭނުމެއްނޫން.. އެހެންނޫނަސް އެލްވެސް ކާކުކަން ނޭނގޭގޮތަށް އުޅޭނީ ކޮންމެވެސް ކަމެއްވީމައެއްނު.. އަހަރެންނަށް މައްސަލައެއްނޫން.. ކުރިންވެސް މިހެން ބުނީމެއްނު.." ސަނަމް ޖަވާބުގައި ފޮނުވައިލިއެވެ.\n" ހަމަ ޔަގީންކޮށްލަން އަހާލީ.. " ޖަވާބުގައި އައެވެ.\n" އެނގޭތަ.. އެއްކަލަ މައުޒް އޭނަ އުޅޭ ރިސޯޓުން ވަޒީފައިން ވަކިކޮށްފި.. މީހަކަށް ދެރައެއް ލިބުނީމަ އުފާވާން ނުވާނެކަން އެނގޭ.. އެކަމަކު މައުޒްއަށް އެހެންވީމަ ވަރަށް އުފާވެއްޖެ.. " މެސެޖްގެ ފަހަތުގައި ހިނިތުންވެފައިވާ މޫނެއް ޖަހައިލުމަށްފަހު ސަނަމް މެސެޖް ފޮނުވައިލިއެވެ.\n" އެކަހަލަ މީހުންނާ މެދު ކަންތައްތައްވާނީ އެކަހަލަ ގޮތަކަށް.. ސަނަމް އުފާވީމަ އަހަރެންވެސް މިހިރީ އުފަލުން.."\n" އެހެންތަ.. ހެހެ.. އެލް ކޮންއިރަކުން ނިދަނީ.. " ސަނަމް އެހިއެވެ.\n" ކިހިނެއްވީ.. ނިދަންވީތަ؟ ސަނަމް ނިދިއައީތަ؟" އެލް އަހައިލިއެވެ.\n" ނޫން.. އެއްވެސް ވަރަކަށް ނިންޖެއް ނާދެ.. އެލް ކައިރިއަށް ނިދިއައިމަ އޯކޭ އޮފްލައިން ވިޔަސް.."\n" އަހަރެން ކައިރިއަށްވެސް ނިންޖެއް ނާދޭ.. ކޮފީއެއް ބޯލަން އައިސް ބަދިގޭގަ މިހުރި.. ސަނަމް ކީއްކުރަނީ..؟" އެލް އަހައިލިއެވެ.\nއެނދުގައި އުއްޑުން އޮތް ރޫވިންގެ ނަޒަރު ހުއްޓިފައިވަނީ އަތުގައި އޮތް ފޯނަށެވެ. މެސެޖެއް އައި ހިނދު އަވަސް އަވަހަށް މެސެޖް ހުޅުވައިލިއެވެ. އެމެސެޖަށް ޖަވާބު ދެމުން ދިޔައިރު ރޫވިންގެ ތުންފަތްމަތީގައި ލާނެތް ހިނިތުންވުމެއް ވިއެވެ. އެގޮތުގައި އެތައް އިރަކު މެސެޖް ކުރަން އޮތުމަށްފަހު ރޫވިންއަށް ނިދުނުއިރު ފަތިސްވެއްޖެއެވެ. ޝަޖާހު ފަތިސް ނަމާދަށް ގޮވުމުންވެސް ރޫވިންއަށް ހޭވެރިކަމެއް ނުވިއެވެ.\nތަށިބަރި ހިފައިގެން ދިޔަ ޝަޖާހުގެ މިސްރާބު ހުރީ ސަނަމްގެ ގެއަށް ދިއުމަށެވެ. އެގޯޅި އެޅުމާއެކު ފެނުނު މަންޒަރުން ޝަޖާހުގެ ފިޔަވަޅުތަކަށް ލަސްކަމެއް އައެވެ. ކުރިމަތިން ފެންނަމުން ދިޔައީ މުރާލިކަމުގެ ލާމަސީލު ނަމޫނާއެކެވެ. ގޭ ކައިރީގައި ކުނިކަހަން އޮތް ސަނަމް ފެނި ޝަޖާހު ގޮވައިލިއެވެ. ތެދުވެ ހިންދެމިލަމުން ސަނަމް ހިނިތުންވެލިއެވެ.\n" ތަށިބަރި ހިފައިގެން ދޯ.. ބޭބެ ރަނގަޅުތަ މިހާރު..؟ " ޝަޖާހު ދިއްކޮށްލި ތަށިބަރީގައި ހިފަމުން ސަނަމް އަހައިލިއެވެ.\n" އަލްޙަމްދުލިﷲ....ރަނގަޅު... ވަރަށް ބޮޑަށް ޝުކުރިއްޔާ.. ސަނަމްގެ ކެއްކުން ވަރަށް ފުރިހަމަ.. ވަރަށް މީރު ހުރިހާ އެއްޗެއްވެސް.." ޝަޖާހު ބުންޏެވެ.\n" އެހެންތަ.. ބޭބެ ސައިބޮއެފިންތަ.. އަޅުގަނޑު ހުންނާނެ ބަރަބޯ މަސްހުނި ހަދާފަ.. ވަރަށް އުފާވާނެ ހެނދުނު ސައިގަ ބޭބެ ބައިވެރިވިއްޔާ.." ސަނަމް ދަޢުވަތު ދިނެވެ.\n" އާނ ޔަގީނެއްނު.. ހިނގާ އަވަހަށް.. " ޝަޖާހު އާއެކޭ ބުނަން ތައްޔާރަށް ހުރި ފަދައެވެ. ސަނަމްގެ ފަހަތުން ޝަޖާހު ގޮސް އެގެއަށް ވަނެވެ.\nވާހަކަ ފޯވީތީ މިހިތް ކަރުނުން\nއެލް އަކީ ރޫވިން ބާ ؟ ވެރީ އިންޓްރެސްޓިންގް. ކީޕް އަޕް ދި ގުޑް ވޯރކް 🙂\nލިބޭތޯ ޔާރު ޖަންނަތުން (ހަވަނަ ބައި)\nލިބޭތޯ ޔާރު ޖަންނަތުން ( ފަސްވަނަ ބައި)\nލިބޭތޯ ޔާރު ޖަންނަތުން( ހަތަރުވަނަ ބައި)


ދެވަނަ އަންހެން ދަރިފުޅު...\nއާރޓިކަލްކިޔުމަށް ހޭދަވާނެކަމަށް ބެލެވެނީ :6މިނެޓް, 34 ސިކުންތު\n"ބައްޕާ... ބައްޕާ ޕްލީޒް... އަހަރެން ބޭރަށް ނުލާ... ބިރު ގަނޭ.. މީހުން މަލާމަތް ވެސް ކުރާނެ.. ޕްލީޒް ބައްޕާ.. ދެން އެކަހަލަ ކަމެއް ނުކުރާނަމޭ.." އުމުރުން އެއިރު އެންމެ ނުވަ އަހަރުގެ އައިމީ އޭނާގެ ބައްޕަ ގާތު ރޮމުން އާދޭސް ކުރިއެވެ.\nއެރިރު ގަޑިން ހެނދުނު ހަތެއް ޖެހީއެވެ. އައިމީ ނިދާ ހޭލުމާއެކު އޭނާގެ ބައްޕަ އޭނާ ގެއިން ބޭރަށްލާން ވަރުދައްކާފައި ހުރީ، ނިދީގައި އޮވެ އައިމީ އަށް ތަންމައްޗަށް ހީސްލެވިފައި އޮތުމުންނެވެ.\nފަހަކަށް އައިސް އެއީ އައިމީ އަށް ވަރަށް ގިނައިން ދިމާވަމުން އައި މައްސަލައެކެވެ. ނިދުމުގެ ކުރިން ފާޚާނާއަށް ގޮސްފައި އަޔަސް، ނިދީގައި ކޮންޓްރޯލް ނުވަނީއެވެ. އެއީ އޭނާ ގަސްދުގައި ކުރާކަމަކަށް ނުވި ނަމަވެސް، އެކަމަށް އަބަދުވެސް އޭނާއާއި ދިމާލަށް އޭނާގެ ބައްޕަ އެއްޗެހި ކިޔައެވެ. ތަޅަންވެސް ތެޅިއެވެ. އެހެންކަމުން ބައެއް ރޭ ރޭ އެގޮތަށް ތަންމައްޗަށް ހީސްލެވުމުން، ބައްޕަދެކެ ގަންނަ ބިރުން، އަވަހަށް އެތަނެއް ހިއްކޭތޯ މަސައްކަތް ކުރެއެވެ. ނަމަވެސް އެކުޑަކުޑަ ކުއްޖާއަށް އެތަން ރީތިކޮށް ދޮންނާނެ ގޮތެއް އަދި ހިއްކާނެ ގޮތެއް ވެސް ނޭނގެއެވެ.\nއައިމީ ގެއިން ބޭރަށްލުމުން، ގޭގެ ދޮރު ކައިރީގައި ވަރަށް ގިނައިރު ވަންދެން ރޯން ހުއްޓެވެ. މަގުމަތިން ހިނގާފައި ދިޔަ މީހުން އޭނާއާއި ދިމާލަށް ބަލަމުންދާތީ ވަރަށް ލަދުވެސް ގަތެވެ. އެހެންކަމުން ލިބެމުންދިޔަ ހިތްދަތިކަން އިންތިހާއަށް އިތުރުވިއެވެ. އެގެއިން ވެސް އެއިރު ކިތަންމެ ގިނަ ބަޔަކު ވަދެ ނިކުމެ ހެދިޔަސް، އެކަކު ވެސް އައިމީ އެތެރެއަކަށް ނުވެއްދިއެވެ. އޭނާ ހުރީ ބައްޕަ ދިން އަދަބެއްގައި ކަމަށްވާތީއެވެ.\nއެހެން އެފަކީރު ހުއްޓާ ގަޑިން އެގާރަ ޖަހަން ކައިރި ވެއްޖެއެވެ. ސައިވެސް ނުބޮއެ ހުރުމުން ބަނޑުހައިވުމުގެ އިތުރުން އޭނާ ހުރީ ވަރަށް ބޮޑަށް ވަރުބަލި ވެފައެވެ. ގައިން ނުބައި ވަސް ދުވާތީ ވަރަށް ދެރަވެ ލަދުގެންފައެވެ. އެވަގުތު ގޭގެ ދޮރު ހުޅުވާފައި އައިމީގެ ބައްޕަ ނިކުމެ އެންމެ ފަހުން އޭނާ އެތެރެއަށް ވެއްދިއެވެ. އެއިރު އޭނާގެ ގައިން ދުވި ވަހުން އެތާތިބި އެހެން މީހުންވެސް ނޭފަތުގައި އަތް އެޅިއެވެ. އައިމީ ވަރަށް ބޮޑަށް ދެރަވެ ލަދުގަތެވެ. އެހެން ކަންތައް ކުރުމަށްވުރެ، އާދައިގެ މަތިން ބައްޕަ އޭނާގެ ގައިގާ ތެޅި ނަމަވެސް މާރަނގަޅު ވީހޭ ވެސް ހިތައް އެރިއެވެ.\nފެންވަރައިގެން އައިސް ސައިބޯން އިށީނެވެ. އައިމީ އަކީ އޭނާގެ މަންމައާއި ބައްޕައަށް ލިބިފައިވާ ފަސް ކުދިންގެ ތެރެއިން އެންމެ ހަގު ކުއްޖާއެވެ. އެއާއިލާގައި ތިބެނީ ތިން ފިރިހެން ކުދިންނާއި ދެ އަންހެން ކުދިންނެވެ.\nއުމުރުގެ ގޮތުން އައިމީ އަށްވުރެ އޭނާގެ ދޮންތަ ހަތަރު އަހަރު ބޮޑެވެ. ދޮންތަ ހުންނަނީ އައިމީ އާއި ޚިލާފަށް ދޮންކޮށް، ހަށިގަނޑު ވެސް ރޫފަ ރަނގަޅު ވަރަކަށެވެ. މޫނުގައި އެއްވެސް ބިއްސެއް ވެސް ނުހުރެއެވެ. ހަންގަނޑު އެހާމެ އޮމާނެވެ. ނަމަވެސް އައިމީ ހުންނަނީ ކަޅުކޮށް، ވަރަށް ބޮޑަށް ހިކި އަނަރޫފަކޮށެވެ. މޫނުމަތި ހުންނަނީ އަބަދުހެން ތެޔޮވެފައެވެ.\nމަންމަމެން ބޭރަށްދާނަމަ ގިނައިން ދަނީ އައިމީގެ ދޮންތަ ގޮވައިގެންނެވެ. އައިމީ ގޮވައިގެންދާ ފަހަރުތަކުގައި ވެސް ބަހައްޓަނީ ތަންކޮޅެއް ދުރުގައެވެ. އެހެންކަމުން ފަހަކަށް އައިސް އައިމީ ބޭރަށް ގޮސް އުޅުނީ އެކަންޏެވެ. ދުރަށް ނުދިޔަޔަސް ގޭގެ ކަންމައްޗާއި ހަމައަށް ނުވަތަ އޭނާގެ މަންމަގެ އެންމެ ގާތް އެކުވެރިޔާ ސަކީނާއްތަގެ ގެއަށް އައިމީ ދެއެވެ.\nސަކީނާއްތަ އައިމީއަށް ވަރަށް ހެވެވެ. މައިންބަފައިން އައިމީއާއި ދެންތިބި ކުދިންނާއިމެދު ތަފާތު ކުރާކަން އިހުސާސް ކުރެވުމުން އެވާހަކަ ދައްކާ ކޮންމެ ފަހަރަކު ވެސް ސަކީނާއްތަ ވިސްނައިދެނީ ހިތްވަރު ކުރުމަށާއި އެއީ އައިމީ އަށް ހަމަ ހީވާ އެއްޗެއް ކަމަށެވެ.\nސައިބޮއެ ނިމިގެން އައިމީ ދިޔައީ އޭނާގެ ބޮޑުދައިތަގެ ކުދިންނާއެކު ކުޅޭށެވެ. އައިމީ މެން އެއިރު އުޅުނީ އެގޭގައެވެ. އޭނާއާއި އެކުދިން ދުވަހަކުވެސް ދިމާކޮށެއް ނުހަދައެވެ. ނަމަވެސް އެކުދިން ލާފަ ހުންނަ ރީތި ހެދުންތައް ފެނިފައި ބައެއް ފަހަރު އައިމީ އެކުދިންނާއެކު އުޅެން ޖެހިލުންވެއެވެ. އެއީ އައިމީ ލާފަ ހުންނަ ހެދުންތަކަކީ ގިނަ ފަހަރަށް ކޮންމެވެސް އެހެން ކުއްޖަކު ލާފަ ބާކޮށްފައި ހުންނަ ހެދުމަށްވެފައި ބައެއް ފަހަރު އެހެދުންތައް ނުދޮވެ ހުންނާތީއެވެ.\nބޮޑުދައިތަގެ ކުދިންނާއެކު ކުޅެ ނިމިގެން އެކުދިންނާއެކު އައިމީ ނަމާދުކޮށް ޤުރްއާން ވެސް ކިޔެވިއެވެ. މަޣްރިބް ނަމާދުކޮށް ނިމިގެން ވަރަށް އުފަލުން އެވާހަކަ މަންމަ ގާތު ބުނަން އޭނާ ދިޔައެވެ. ހަޑިކަމެއް ކުރިން ކުރެވިފަ އޮތްކަމުގައިވި ނަމަވެސް ނަމާދުކޮށް ކިޔަވާ ހެދިކަން އެނގުމުން އޭނާގެ މަންމަމެން، އަދި ޚާއްސަކޮށް ބައްޕަ، ވަރަށް އުފާވާނޭ ހިތައް އަރާފައެވެ.\n"މަންމާ.. އަހަރެން މިއައީ.." ހެވިދިލިފަ އައިމީ އެހެން ބުނަން ފެށިތަނާހެން އޭނާގެ މަންމަ އޭނާ ހުއްޓުވިއެވެ.\n"ޝްހްހްހް.. ދޮންތަ ޤުރްޢާން ކިޔަވަނީ. އަޑު އަހާބަލަ!" މަންމަ ބުނިބަސް އަހައިގެން، އޭނާގެ ދޮންތަ ކިޔަވާ ނިމެންދެން މަޑުކުރިއެވެ. ދޮންތަ ކިޔަވާ ނިމުމާއެކު ބައްޕަ ބުންޏެވެ.\n"ވަރަށް ރީތި ދަރިފުޅު ކިޔެވިލެއް. ވަރަށް މޮޅު." ހިނިތުންވުމަކާއެކު ބައްޕަ ދޮންތައާއި ދިމާލަށް ބުންޏެވެ. އަދި ހަމަ އެވަގުތު އައިމީ އާއި ދިމާލަށް ބަލާލާފައި ބުންޏެވެ.\n"އެހެންވެސް މީންދަ ފެންނަ މީހާއަކަށް ނޭނގޭނެ ކިޔަވާކަށް. ނުވެސް އުޅޭނެ ވިއްޔަ ކިޔަވަން. އަބަދު އުޅޭނީ ބޭރުގަ އެހެން ނޫނީ ކުޅެން. ކިޔެވުމުގެ އެއްވެސް ކަމަކާ އުޅެނީކީ ނޫން. އަހަރެން ހިތައްއަރާ މިއީ ބޮޑުވެގެން ކިހާ ވަރަކުން ދާނެ އަންހެނެއް ބާއޭ." ނުރުހުމުގެ ރާގަށް ބައްޕަ އެހެން ބުނެފައި އެތަނުން ދިޔައެވެ. އެވަގުތު އައިމީ ވަރަށް ބޮޑަށް ދެރަވިއެވެ. އަދި އޭނާގެ މަންމައާއި ދިމާލަށް ބަލާލާފައި ބުންޏެވެ.\n"މަންމާ. އަހަރެން ވެސް މިއައީ ކިޔަވައިގެން. ނަމާދުވެސް ކުރިން. މަންމައަށް ކިޔާދެންތަ އަހަރެން ވެސް؟" ދޮންތަ ކިޔެވި އަޑު އެހި ގޮތަށް އައިމީ ކިޔަވާ އަޑުވެސް އަހާނެ ކަމަށް އަނެއްކާވެސް އުންމީދުކޮށްފައި އޭނާ ބުންޏެވެ.\n"ދޮގު ހަދާކަށް ނުވާނެ އިނގޭ. ޚާއްސަކޮށް ނަމާދާއި ޤުރްއާނާއި ބެހޭ ގޮތުން. މަންމައަށް ދެން ނުއިދެވޭނެ މިތާކު އިތުރަކަށް. ބޭބެމެންނަށް ކާންހަދަން ވެއްޖެ. އައިމީ މިތާ އިނދެ ކިޔަވައިގެން ދޭ އިނގޭ. ކައިގެން ދެން ނިދަން އޮށޯވޭ. ހަނދާންކޮށް މިރޭ އެހާގިނައިން ފެން ނުބޯތި! ހީސްލައިގެން ނިދާނީ!" މިހެން ބުނެފައި މަންމަ އެތަނުން ތެދުވެގެން ދިޔައެވެ.\nކުޑަކުޑަ އައިމީ އިނީ ހިތްދަތި ވެފައެވެ.\nމިމަގުން ޢަމަލުކުރާނަމަ ދުވަހަކުވެސް މާޔޫސްވާކަށް ނުޖެހޭނެ! އިން ޝާ ﷲ: ނޫމާން ޢަލީ ޚާން\nދެވަނަ އަންހެން ދަރިފުޅު... (ދެވަނަ ބައި)\n3 މާޗް 2019


Hukurudhuvahu Baazaaruge aguthah: emme thadhee satani hadhan...\nހޮނިހިރު 14 ޑިސެންބަރު 2019\n1441 ރަބީޢުލްއާޚިރު 17\nވިޔަފާރި - ބާޒާރުގެ އަގުތައް\nހުކުރު ދުވަހުގެ ބާޒާރު: އެންމެ ތަދީ ސަޓަނިހަދަން ބޭނުންކުރާ ފަތް\nކާށީގެ އަގު ވަނީ އާންމު ކޮށް ލިބެން ހުންނަ އަގަށް ވެއްޓިފައި\nކަރާ އުޅެނީ ކިލޯއެއް 30 ރުފިޔާއާއި 35 ރުފިޔާއާއި ދެމެދުގެ އަގުތަކެއްގައި\nކ. މާލެ 16 ޖޫން 2017 | ހުކުރު 17:29 2,295\nލޯކަލް މާރުކޭޓު ތެރެ - މުހައްމަދު ޝަރުހާން\nހުކުރުދުވަހު ބާޒާރުގެ އަގުތަކަށްބަލާއިރު ދިވެހިންގެ ތެރޭގައި އެންމެ ޑިމާންޑު އެކަތި ކަމަށްވާ ކަރާ އުޅެނީ ކިލޯއެއް 30 ރުފިޔާއާއި 35 ރުފިޔާއާއި ދެމެދުގެ އަގުތަކެއްގައެވެ.\nދިވެހިން އާންމުކޮށް ފަނިގިރަން ބޭނުންކުރާ ކުރުބާ އުޅެނީ 25 ރުފިޔާއާއި 30 ރުފިޔާއަށެވެ. އަނބު އުޅެނީ ކިލޯއެއް 50 ރުފިޔާއާއި 60 ރުފިޔާއާއި ދެމެދުގެ އަގެއްގައެވެ.\nބުރާސްފަތި ދުވަހެކޭ އެއްގޮތަށް މިރުސް ކިލޯއެއްގެ އަގު އުޅެނީ 250 ރުފިޔާއާއި 300 ރުފިޔާއާއި ދެމެދުގައެވެ. ރަމަޟާން މަސް ފެށުނު އިރު މިރުސް އެހާ ތިޔާގި ނޫނަސް މިހާރު ބާޒާރުގައި އެންމެ ގިނަ ތިޔާގި އެކައްޗަކީ މިރުހެވެ.\nސަޓަނި ހަދަން ބޭނުން ކުރާ ފަތުގެ ބާވަތްތަކުގެ ތެރެއިން ކޮޕީ ފަތް ބޮޑިއެއްގެ އަގު އުޅެނީ، 20ރ. އާއި 25ރ. އާ ދެމެދުގަ އެވެ. ކުއްޅަފިލާފަތުގެ އަގު އެހެން ދުވަސްތަކާއި ޚިލާފަށް ހުކުރުދުވަހުގައި ވަނީ އަގުހެޔޮވެފައެވެ.\nފަތުގެ އަގުތައް އުފުލިގެންދާނެ ކަމަށް ތަކެތި ވިއްކާ ފަރާތްތަކަށް ބުނެ އެވެ. އެއީ އެހާގިނައިން ފަތުގެ ޑިމާންޑް ބޮޑުވެ ފަތް ލިބުން ދަތިވުމުން ކަމަށް ވިޔަފާރިވެރިން ބުނެއެވެ.\nހުކުރު ދުވަހު ބާޒާރުގައި ހުރި ތަކެތީގެ ތެރެއިން އެންމެ އަގުހެޔޮވެފައިވަނީ ކެރެޓް، ކެބެޖް އަދި ކިއުކަމްބާގައެވެ. އެގޮތުން ކެރެޓާއި ކެބެޖް ކިލޯއެއްގެ އަގު 30 ރުފިޔާއަށް އުޅޭއިރު ކިއުކަމްބާ ކިލޯއެއްގެ އަގު އާންމުކޮށް އުޅެނީ 20 ރުފިޔާއަށެވެ.\nބާޒާރުގައި ހުރި ފަތްކޭލަށް ބަލާއިރު، ރަތްކެޔޮ ހުރީ 10ރ. އަށް ތިން ވަކުގެ ރޭޓުންނެވެ.\nސަންފާ ކެޔޮ ވަކެއް އުޅެނީ 4ރ. އާއި 10ރ. އާ ދެމެދުގެ އަގުތަކެއްގަ އެވެ.\nމީގެ އިތުރުން ރަމަޟާން މަސް ފެށުނުއިރު އެންމެ އަގުބޮޑުކޮށްހުރި ކާށީގެ އަގު ވަނީ އާންމު ކޮށް ލިބެން ހުންނަ އަގަށް ބަދަލުވެފައެވެ. އެގޮތުން ކާށީގތެ އަގު އުޅެނީ 8 ރުފިޔާއާއި 10 ރުފިޔާއާއި ދެމެދުގެ އަގެއްގައެވެ.\nހުކުރުދުވަހު ބާޒާރުގައި ލިބެންހުރި ތަކެތީގެ ތެރެއިން އެންމެ ތަދު އެއްޗަކަށް ފެނުނީ ލުނބޯ އަދި ސަޓަނި ހަދަން ބޭނުންކުރާ ފަތުގެ ބާވަތްތަކެވެ.\nއެންމެ ފަހުން އަޕްޑޭޓް ކުރީ:5މަސް ކުރިން | ރިވިއު ކުރީ: ރާއްޖެ އެމްވީ\nދުނިޔޭގައި އުފެދުނު އެންމެ މޮޅު ކުޅުންތެރިޔަކީ މެސީ ކަމަށް ބުނަން ދަތި: ޑީނިއޯ\nކޮރަޕްޝަނުގެ ދައުވާ ސާބިތުވެ ސޫދާންގެ ކުރީގެ ރައީސަށް ދެއަހަރު ދުވަހުގެ ޖަލު ޙުކުމެއް\nހުސްފަޔާ ދޮންދޫނި ހިފަން ދުވި ހަނދާންތައް އާވޭތަ؟\nމޫސުން ގޯސްވެ އދ. އަތޮޅުން ފެށިގެން ދ. އަތޮޅަށް ޔެލޯ އެލަރޓް ނެރެފި\nއުރީދޫ އިން ޚާއްސަގޮތުން ކުރާ އާންމު ޖަލްސާ މި މަހުގެ 16 ގައި\nނުކަތާ ވަރަށް ލޯނު ނެގުމަކީ ޗައިނާގެ މައްސަލައެއްތަ؟\nނައިބް ރައީސްގެ އިލްތިމާސެއް ޒުވާނުންނަށް: ފަސޭހަކުރަން ކަންމަތީގައި ސައިކަލް ޕާކްނުކުރައްވާ\nއައު އަހަރަށް ގޯތި ދޫކުރެވޭނެ: އިހަވަންދޫ ކައުންސިލް\nއައިޖީއެމްއެޗްގެ ސީލިންގުން ބައެއް ވެއްޓި ކުއްޖަކަށް އަނިޔާވެއްޖެ!


SunOnline: Thajuribaakaaru defender, Dunga ge contract Maziya in aa kohfi\ndate_range އަންގާރަ 17 ސެޕްޓެމްބަރު 2019\nތަޖުރިބާކާރު ޑިފެންޑަރު ޑުންގާގެ ކޮންޓްރެކްޓް މާޒިޔާއިން އައު ކޮށްފި\nޢަބްދުﷲ އައިމަން 10 Mar 2019, 15:02\nމާޒިޔާގެ ތަޖުރިބާކާރު ޑިފެންޑަރު ހަސަން ޝިފާޒް (ޑުންގާ) އެ ކުލަބުގެ އެއްބަސްވުން އާ ކުރުމުގެ ހަފްލާގެ ތެރެއިން --- ފޮޓޯ / މާޒިޔާ\nފަހަތުގެ ކޮންމެ މަގާމަކަށާއި ބައެއް މެޗުތަކުގައި މެދުތެރެއަށް ވެސް ކުޅެފައިވާ ތަޖުރިބާކާރު ޑިފެންޑަރު ހަސަން ޝިފާޒް (ޑުންގާ)ގެ ކޮންޓްރެކްޓް މާޒިޔާ ސްޕޯޓްސްއިން އައު ކޮށްފި އެވެ.\nޑުންގާ މާޒިޔާއާ އެކު އިތުރު ތިން އަހަރު މަޑުކުރާނެ ކަން މިއަދު މާޒިޔާ އިން ވަނީ ޔަގީން ކޮށްދީފަ އެވެ. ޑުންގާއާ އެކު އެ ޓީމުގެ މެދުތެރޭގައި މުހިއްމު ދައުރެއް އަދާ ކުރަމުން އަންނަ މުހައްމަދު އިރުފާން (އިރޭ) ވެސް ވަނީ އެ ޓީމާ އެކު އިތުރު ތިން އަހަރު މަޑު ކުރުމަށް ނިންމައިފަ އެވެ.\nހަސަން ޝިފާޒް (ޑުންގާ) ވަނީ މަހިންދުރަ ރާޖަޕަކްސަ މުބާރާތް ކާމިޔާބުކުރި ރާއްޖޭގެ 23 އަހަރުން ދަށުގެ ޓީމުގައި ހިމެނިފައެވެ -- ފޮޓޯ/ ހަސަން ޝިފާޒްގެ ފޭސްބުކް ޕްރޮފައިލް\nމާޒިޔާގެ ޔޫތު ޓީމުން ވިދާލި ޑުންގާ އެ ޓީމުގެ ސީނިއާ ޓީމާ ގުޅިފައި ވަނީ 2011 ވަނަ އަހަރު އެވެ. މާޒިޔާ އިން ފަހުގެ ތާރީހުގައި ރާއްޖޭގެ ފުޓުބޯޅަ ޑޮމިނޭޓް ކުރަމުން އައިސް ހޯދި ބޮޑެތި ކާމިޔާބީތަކުގައި ޑުންގާ ވަނީ މުހިއްމު ދައުރެއް އަދާ ކޮށްފަ އެވެ.\nމީގެ އިތުރުން ޑުންގާ ވަނީ ރާއްޖޭގެ ޔޫތު ޓީމާ އެކު 2012 ވަނަ އަހަރު ސްރީލަންކާގައި އޮތް މަހިންދުރަ ރާޖަޕަކްސަ މުބާރާތް ކާމިޔާބުކުރި ރާއްޖޭގެ 23 އަހަރުން ދަށުގެ ޓީމުގައި ހިމެނި މޮޅު ކުޅުމެއް ދައްކައިފަ އެވެ.\nއާ ސީޒަނަށް ތައްޔާރު ވުމުގެ ގޮތުން ރާއްޖޭގެ ޓްރާންސްފާ މާކެޓް އެންމެ ހަލަބޮލި ވެފައި ވާ މި ދަނޑިވަޅުގައި ގިނަ ކުޅުންތެރިންތަކެއް ދަނީ ކުލަބުތައް ބަދަލު ކުރަމުންނެވެ. އެގޮތުން މާޒިޔާ އިން ވެސް ދަނީ ތަޖުރިބާކާރު، ހުނަރުވެރި ކުޅުންތެރިންތަކެއް އެ ޓީމަށް ސޮއި ކުރުވަމުންނެވެ. އެގޮތުން ޓީސީ އާއި މިދިޔަ އަހަރުގެ ލީގު ކާމިޔާބު ކުރި އިބްރާހިމް ވަހީދު (އިއްްބެ)ގެ އިތުރުން ހުނަރުވެރި މިޑްފީލްޑަރު ހަމްޒާ މުހައްމަދު (ހަމްޕު) ވެސް ވަނީ އެ ޓީމާ ގުޅިފަ އެވެ.\nމިދިޔަ އަހަރު މާޒިޔާގެ ޓީމުގައި ހިމެނުނު ބައެއް ކުޅުންތެރީން މި ސީޒަނުގައި އެ ޓީމުން ނުފެންނާނެ އެވެ. ޓީމުގައި ހިމެނުނު މުހިންމު ކުޅުންތެރީންތަކެއް ވަނީ އެހެން ޓީމުތަކާ ގުޅިފަ އެވެ. އެގޮތުން އިސްމާއީލް އީސާ (މެސީ) ޓީސީއަށް ބަދަލުވި އިރު ޔަސްފާދު ހަބީބު (މުލަކޭ) ވަނީ ދަ ގްރާންޑޭއަށް ސޮއި ކޮށްފަ އެވެ. މީގެ އިތުރުން ވެސް ކުރީ އަހަރުގެ ޓީމުގައި ހިމެނުނު ބައެއް ކުޅުންތެރީން އަދި ވެސް ކުލަބުގެ ކޮންޓްރެެކްޓް އައު ކޮށްފައެެއް ނުވެ އެވެ.\nމީގެ އިތުރުން ވޭތުވެ ދިޔަ ސީޒަނުގައި މާޒިޔާއަށް ކޯޗުކަން ކޮށްދިން އިސްމާއިލް މަހަފޫޒް (އިންމަ) ވަނީ މި ސީޒަނުގައި ދަ ގްރާންޑޭގެ ކޯޗު ކަމާ ހަވާލުވުމަށް އެއްބަސް ވެފަ އެވެ. އަދި މި ސީޒަނުގައި މާޒިޔާގެ ކޯޗުކަމާއި ހަވާލު ވާނެ ފަރާތެއް އަދި އެ ކުލަބުން އަންގާފައެއް ނުވެ އެވެ.\nބޮޑު ތަފާތަކުން މާޒިޔާ މޮޅުވި އިރު އީގަލްސް ތިންވަނައަށް\n"މޮޅު ލިބުމުން ކުރެވުނީ ބުނެދެން ނޭނގޭ ފަދަ އިހުސާސެއް"\nމާޒިޔާގެ ޒުވާން ޓީމު ޖޯއީ ކަޕުގެ ތަށި އުފުލާލައިފި


"Keeh kuraanee, aharemennah mi noon gotheh neiy" | Mihaaru\nމިދިޔަ އަހަރު ބޭއްވި މިނިވަން 50ގެ ކުޅިވަރެއް ކުރިއަށް ދަނީ -- ފޮޓޯ: އިބްރާހިމް ފާއިދު\n"ކީއް ކުރާނީ، އަހަރެމެންނަށް މި ނޫން ގޮތެއް ނެތް"\n28 ޖުލައި 2016 - 07:13 94 comments\nރާއްޖޭގެ މިނިވަން ރަން ޔޫބީލްގެ އަހަރު ބަނަވާނެކަމުގެ ކުޑަކުޑަ ނިޝާންތަކެއް 2014 ގެ ފަހުކޮޅު ފެންނަން ފެށި އެވެ. އެކަމަކު 2015 ގައި މުޅި ގައުމު އެހާ ބޮޑެތި މައްސަލަތަކެއްގެ ތެރެއަށް ވެއްޓި، އެ އުފާވެރި އަހަރުގެ ކިލަނބުކަން އެ މިންވަރަށް އުފެދިދާނެއޭ އެކަކު ވެސް ހިއެއްނުކުރާނެ އެވެ.\nރައްޔިތުންގެ ފަރާތުން ދިން މިނިވަން ޖާފަތުގެ ތެރެއަށް ހިޔާނާތް ވަދެ، ރަހަތަކުގެ މީރުކަން ވަގަށް ގެންދިއުން އެކަންޏެއް ނޫނެވެ. އެ ރަސްމީ ހަފުލާގައި ބައިވެރިވެވަޑައިގެންނެވި ބޭރުގެ ހަމައެކަނި ވެރިޔާ ސްރީ ލަންކާގެ ރައީސް މައިތުރިޕާލާ ސިރިސޭނާ އަށް ފަރިއްކުޅުވާނެ އެއްޗެއް ލިބިވަޑައިގަތުން ލަސްވެ، ދިވެހިންގެ މެހެމާންދާރީގެ އަގު ވެއްޓުން އެކަންޏެއް ވެސް ނޫނެވެ. ރައީސް އަބްދުﷲ ޔާމީން އަވަހާރަކޮށްލަން ނައިބު ރައީސް އަހުމަދު އަދީބު އަޑީގައި ހުންނަވައި ދެއްވި ހަމަލާ އާއި ރައްޔިތުންގެ މުދަލުން ކުރި 1.2 ބިލިއަން ރުފިޔާގެ ބޮޑު ވައްކަމުން ވެސް ރާއްޖޭގެ މިނިވަންކަމުގެ ރަން ޔޫބީލް އަހަރު ނިވާކޮށްލީ، ހަގީގަތުގައި، އަނދިރިކަމުގެ ސާލަކުންނެވެ.\nތެދެކެވެ. އަޅުގަނޑުމެން އެންމެންނަށް ކުލަބޮކިތައް ފެނުނެވެ. ހަވާގެ ހިތްގައިމުކަމާއި ބޭރުގެ އެކި ފަންނާނުންގެ މިޔުޒިކާއި ލަވަތަކުގެ ޖާދޫގައި ޖެހުނެވެ. ރާއްޖޭގައި އޭގެ ކުރިން ނުބާއްވާ ވަރުގެ ފެންވަރުމަތީ ކުޅިވަރުތަކުން ގަލޮޅު ދަނޑު އުޖާލާކޮށްލި އެވެ. ގިނަ ރައްޔިތުންނަަށް މިނިވަން 50 ނިމިގެން ދިޔައީ އުފާވެރި ހަނދާންތަކާ އެކުގަ އެވެ. އެ ރައްޔިތުންގެ ކުށެއް ނެތެވެ.\nއެކަމަކު ރާއްޖޭގެ ވެރިކަމުގައި ތިއްބެވި ބޭފުޅުންގެ "ކުށްތައް" ބައިވަރެވެ. މިނިވަން 50 ފާހަގަކުރިތާ މި ހަފުތާ އަށް އަހަރެއް ވީ އިރު ވެސް ގައުމާ މެދު ވިސްނާ ދިވެހިންގެ ތެރެއަށް ފެތުރިފައި އޮތް މާޔޫސްކަމަށް ބަދަލެއް ނާދެ އެވެ.\nގާތް ރައްޓެއްސަކު އަޅުގަނޑަށް މިނިވަން ދުވަހުގެ މަރުހަބާއާ އެކު ކާޑެއްގެ ފޮޓޯ، ވައިބާ އިން ފޮނުވި އެވެ. އެކަމުން އަޅުގަނޑަށް އުފަލެއް ލިބުނު ހެއްޔެވެ؟ ކިއުންތެރިންނަށް ދޮގެއް ހެދުމުގެ ބޭނުމެއް ނެތެވެ. ނުލިބެ އެވެ. އެއީ ރާއްޖޭގެ މިނިވަން ދުވަސް ގަބޫލުނުކުރާތީއެއް ނޫނެވެ. އެ ދުވަހަށް އަޅުގަނޑުގެ ހިތުގައި އިހުތިރާމެއް ނެތިގެންނެއް ވެސް ނޫނެވެ. އެކަމަކު ދިވެހި ރައްޔިތުންނަށް ގާނޫނުއަސާސީން ލިބިދީފައި އޮތް އެތައް ހައްގުތަކެއް ރާއްޖޭގެ ވެރިންނާއި ރައްޔިތުންގެ މަޖިލިހާއި ޝަރުއީ ދާއިރާ އިން ނިގުޅައި ގަންނަމުން ދާ އިރު މިނިވަން ދުވަހޭ ކިޔައިގެން ދެއްކުންތެރިކަމުގެ އުފަލެއް ލިބިގަންނަން ބޭނުންނުވަނީ އެވެ.\nވިސްނޭނީ މަދު ބަޔަކަށް، ޝަކުވާކުރާނީ ވެސް އެމީހުން\nއާންމު ގިނަ ރައްޔިތުންނަކީ، ދުނިޔޭގެ އެއްވެސް ގައުމެއްގައި، މުޒާހަރާގައި ބައިވެރިވާ ބައެއް ނޫނެވެ. މަގުމައްޗަށް ނުކުމެ އަޑުއުފުލާ ބައެއް ވެސް ނޫނެވެ. ރައްޔިތުންގެ މަޖިލިހުގެ މެޖޯރިޓީ އޮތް ވެރިކަން ކުރާ ޕާޓީގެ މެމްބަރުން ފާސްކުރަން މިހާރު އެ އުޅޭ "އަބުރު ރައްކާތެރިކުރުމުގެ ގާނޫނު" ގެ ހަގީގަތެއް ގިނަ ރައްޔިތުންނަކަށް ނޭނގެ އެވެ. ގެއްލެން އެ އުޅެނީ ހަމައެކަނި ރާއްޖޭގައި ނޫސްވެރިކަން ކުރާ 200 ވަރަކަށް ނޫސްވެރިންގެ ހައްގެއް ނޫނޭ، ވިސްނާކަށް ވެސް ގިނަ ރައްޔިތުން ބޭނުމެއް ނުވެ އެވެ. އެއަށް ވުރެ ބޮޑަށް އެ މީހުންގެ ސަމާލުކަން، ހިންދީ ސިލްސިލާއެއްގައި އުޅޭ އަންހެނަކަށް ވެސް ލިބޭކަން، އަންގާރަދުވަހު "ރަސްފަންނު" އަށް އެއްވި މީހުންގެ އަދަދުން އެ ސާބިތުވީ އެވެ.\nބާރުގަދަ ވެރިން އަބަދުވެސް ނަގާނީ އެ ހާލަތުގެ ނާޖާއިޒު ފައިދާ އެވެ. މިނިވަން 50 އާ ގުޅުވައިގެން، ކުރީގެ ނައިބު ރައީސް އަދީބު އިސްކޮށް ހުންނަވައި ރާއްޖެ ގެނައި އެކި ވަރުވަރުގެ ތަރިންނަށް އެހާ ބޮޑު ހޭދައެއް އެކުރީ އެކަން އެނގިވަޑައިގެން ހުންނަވަ އެވެ. ގިނަ ރައްޔިތުންގެ ބޮލަށް އެރުމަކީ އެހާ އުނދަގޫ ކަމެއް ނޫނެވެ.\nއެކަމަކު ވިސްނޭ މަދު ބަޔަކު އަބަދުވެސް އެ މީހުންގެ އަޑު، އެފަހަރަކު އުފުލުނު ގޮތަކަށް، އުފުލާނެ އެވެ. އެހެންކަމުން މިދިއަ އަހަރެކޭ އެއްގޮތަށް އެ މީހުންނަށް މި އަހަރުގެ މިނިވަންދުވަހުގެ އުފަލެއް ވެސް ނެތެވެ. އެމީހުންގެ ޝަކުވާތައް ހުރީ ފުނިޖެހިފަ އެވެ. އެއީ ރައީސް އަބްދުﷲ ޔާމީނުގެ ސަރުކާރާ ނުވަތަ ރައްޔިތުންގެ މަޖިލިހުގެ މެމްބަރުންނާ މެދު އޮތް ޒާތީ ރުޅިވެރިކަމެއް ނޫނެވެ. ގައުމުގައި ތަރައްގީގެ ކިތައްމެ މަޝްރޫއުއެއް ހިންގިޔަސް، މާލޭ/ހުޅުލޭ ބްރިޖް އެޅިޔަސް، އެއާޕޯޓް ބޮޑުކުރިޔަސް، ރައްޔިތުންގެ އަސާސީ ބައެއް ހައްގުތަކަށް އަރައިގަނެ، ދައުލަތުގެ މިނިވަން މުއައްސަސާތައް ބޭކާރު ތަންތަނަށް ހަދަމުން ދާ ކަމަށް ވަންޏާ އެއީ ގައުމަށް ލިބޭ އަސްލު ތަރައްގީއެއް ކަމަށް، މި ދެންނެވި މަދު މީހުން ގަބޫލެއް ނުކުރާނެ އެވެ؛ އެއީ ގައުމުގެ މޫނުގައި ހަވީރު ފުށް ޖެހުން ފަދަ ކަމެކެވެ. އެފުށުގެ ރީތިކަން، ކުޑައިރުކޮޅެއްގެ ތެރޭގައި އޮންނާނީ ގެއްލިފަ އެވެ.\nވިސްނޭ އެ މަދު ދިވެހިންނަކީ، ގައުމުގެ ބާރު ހުރި ފަރާތްތަކުގެ ނަޒަރުގައި "މޮޔައިންނެ"ވެ. ހަމާގައި ތިބީ، ނުވަތަ ގައުމު ދާންވާ މިސްރާބު އެނގޭނީ، އެވެރިން ގަބޫލުކުރާ ގޮތުގައި، ހަމައެކަނި އެމީހުންނަށެވެ. އެކަމަކު ބިރުދައްކައިގެން ބަޔަކު މައިތިރިކުރުމަކީ ދާއިމީ ހައްލަކަށް ވާނެ ހެއްޔެވެ؟ ނުވާނެ އެވެ. އެކަން އެންމެ ރަނގަޅަށް އެނގިވަޑައިގަންނަވާނެ ވެރިޔަކަށް މިވަގުތު ދުނިޔޭގައި ހުންނެވީ ކުރީގެ ރައީސް މައުމޫން އަބްދުލްގައްޔޫމެވެ. އެމަނިކުފާނަށް ކުރިމަތިވެވަޑައިގެންނެވި އުނދަގޫ މަރުހަލާގެ ހުރިހާ ކަމެއް މިހާރުގެ ރައީސް ޔާމީން ވާނީ ތަޖުރިބާކުރައްވައިފަ އެވެ. އެހެންކަމުން އުފެދޭ ސުވާލަކީ ރައީސް ޔާމީން، ރާއްޖޭގައި ނާކާމިޔާބުވެފައި އޮތް ސިޔާސަތެއް އެ ގެންގުޅުއްވަނީ ކީއްވެގެން ހެއްޔެވެ؟ ޖަވާބަކީ ހުރިހާ ބާރެއް އަތްޕުޅަށް އެރުމުން މާޒީ ހަނދުމަފުޅު ނެތުމެވެ.\nރައީސް މައުމޫން ރާއްޖޭގެ ހުރިހާ ކަމެއް ކޮންޓްރޯލްކުރައްވައިގެން 25 އަހަރު ވެރިކަން ކުރެއްވި އެވެ. ފަހު ފަސް އަހަރު ދިޔައީ އެ ކޮންޓްރޯލް ނެތި އެވެ. އެކަމަކު މިހާރު ރާއްޖެ އިން ފެންނަ ފަދަ އިލްމީ އަދި މައުލޫމާތު ހުރި ދިވެހިންނެއް، މައުމޫންގެ ވެރިކަމުގެ ބޮޑު ބައެއްގައި ނުއުފެދެ އެވެ. އަދި މިހާރުގެ ޒަމާނީ ވަސީލަތްތަކެއް ވެސް ނެތެވެ. އެ ދެ ބައި އެކުވުމުން، 1980 އާއި 1990ގެ އަހަރުތަކުގައި މައުމޫން ވެރިކަން ކުރެއްވި ގޮތަށް މިހާރު ރާއްޖޭގެ ވެރިންނަށް ވެރިކަމެއް ނުކުރެއްވޭނެ އެވެ. ގާނޫނުއަސާސީއާ ކަނޑައެޅިގެން ފުށުއަރާ ގާނޫނުތަކުން ރައްޔިތުން ބިރުގެންނެވިޔަސް، ފާޑުކިޔުން ކުރިއަށް ގެންދާނެ ނިޒާމް އަދުގެ ޓެކްނޮލޮޖީން ވަނީ ފަހިކޮށްދީފަ އެވެ.\nވިސްނޭ މަދު ބަޔަކު، ނުވިސްނޭ ގިނަ ބަޔަކާ ހަމައަށް މައުލޫމާތު ފޯރުކޮށްދޭނެ އެވެ. އަދި އެ މައުލޫމާތު ދޮންވެ ފައްކާވެ، އޭގެ ބޭނުން ހިފޭނެ ދުވަސް ވެސް ނުފެންނާނެއޭ ހީކޮށްގެން ނުވާނެ އެވެ. އެކަމަށް މެދުވެރިވާނީ ނުބައި ވަގުތެއްގައި އެޅޭ ނުބައި އެންމެ ފިޔަވަޅެކެވެ. ޖަލުގައި ހިނގި ހަމަނުޖެހުމެއްގެ ސަބަބުން، ބާރުގަދަ ރައީސް މައުމޫނަށް އިސްލާހީ އެޖެންޑާއެއް އިއުލާންކުރައްވަން ޖެހިވަޑައިގަންނަވާ ހިސާބަށް ގައުމުގެ ހާލަތު ވެއްޓިދާނެ ކަމަށް ހީކުރީ ފަހެ ކާކު ހެއްޔެވެ؟ އެކަމަކު މައުމޫނާއި ރައީސް ޔާމީނާ ވަރަށް ބޮޑު ތަފާތެއް އެބަ ހުއްޓެވެ. މައުމޫން ދޫދެއްވަ އެވެ. ރައީސް ޔާމީންގެ ވިސްނުންފުޅުގައި، ދޫދެއްވުމަކީ ބަލިވުމެވެ.\nމިނިވަން 50 ފާހަގަކުރިތާ އެއް އަހަރު ވެގެން ދިޔައީ އެވެ. އެކަމަކު ރީތި ކުލަތަކުން ގައުމު ޖަރީ ކުރިޔަސް ، ސިޔާސީ ގޮތުން ފެނުނު ހަމަނުޖެހުންތަކާއި، ބޮޑެތި ވައްކަންތަކާއި ނުހައްގުން އެތައް ބަޔަކަށް ލިބެމުން އަންނަ އަނިޔާތަކުން ފެތުރުނު މާޔޫސްކަން މިހާރު ވެސް ހަމަ މި އޮތީ އެވެ. ސަރުކާރަށް ނިސްބަތްވާ ރައްޔިތުންގެ މަޖިލިހުގެ ބައެއް މެމްބަރުންގެ ތެރޭގައި ވެސް އެ މާޔޫސްކަން އެބަ އޮތެވެ. ބައެއް މީހުން އަމިއްލަ ގޮތުން ދައްކާ ވާހަކަތަކުގައި "ކުރާނީ ކީއްހޭ، މި ނޫން ގޮތެއް މިވަގުތު އަހަރެމެންނަކަށް ނެތޭ" އެ ބުނަނީ ގައިމު ހިތުގެ އަޑިން ގަބޫލުނުކުރާ ކަންކަން ހިނގަމުން ދާތީތާ އެވެ.\nދައުލަތުގެ ބޮޑެތި މުސާރަވެރިން، ގައުމުގެ އެހެން ހުރިހާ ކަމެއް ހަނދާން ނައްތާލައިފައި، ޓައި އަޅައިގެން، ނަލަހެދިގެން، މިނިވަން ދުވަސް ފާހަގަކުރިޔަސް، ހުޅުވިފައިވާ ސިކުނޑިއަކުން، ތެދުވެރިކަމާ އެކު ވިސްނާލައިފި ނަމަ، އަޅުގަނޑު މި ދަންނަވާ މާޔޫސްކަން އިހުސާސްނުކުރެވި ނުދާނެ އެވެ. މިނިވަން ދުވަހުގެ ޖާފަތުން ކޭ އެއްޗެއް ހޮޑަށް އަންނާކަށް ވެސް މާ ގިނައިރެއް ނުނަގާނެ އެވެ.\nމޫސާ ލަތީފަކީ މިހާރު ހުއްޓާލައިފައިވާ "ހަވީރު"ގެ އެޑިޓަރެވެ. މި އަހަރުގެ މިނިވަން ދުވަހުގެ އަދަދަށް މަޒުމޫނެއް ލިއެދެއްވަން ދިން ފުރުސަތުގައި މި މަޒުމޫން "މިހާރު"އާ ހިއްސާކުރެއްވީތީ އަޅުގަނޑުމެން ޝުކުރު ދަންނަވަމެވެ.\nއިތުރު ލިޔުންތައް މިނިވަން ދުވަސް ރައީސް އަބްދުﷲ ޔާމީން


COVID-19 : Italy In 23 Docteraku Maruvejje - Vaguthu\nއިޓަލީ އިން 23 ޑޮކްޓަރަކު މަރުވެއްޖެ\nކޮވިޑް-19 ހަލުވިކަމާއި އެކު ފެތުރެމުންދާ އިޓަލީ އިން މިހައިތަނަށް 23 ޑޮކްޓަރަކު ބަލި ޖެހިގެން މަރުވެއްޖެއެވެ.\nމިދިޔަ އަހަރުގެ ފަހުކޮޅު ޗައިނާ އިން ފެތުރެން ފެށި ވައިރަސްގެ އަސަރު މުޅި ދުނިޔެ އިންވެސް އެންމެ ބޮޑަށް ކުރަމުން ގެންދާ ގައުމަކީ އިޓަލީއެވެ. އެ ގައުމުން ބަލި މީހުންނަށް ފަރުވާ ދެމުން ގެންދިޔަ 23 ޑޮކްޓަރަކު މަރުވެފައިވާކަން ހާމަ ކޮށްފައި ވަނީ އިޓަލީގެ ޑޮކްޓަރުންގެ ޖަމިއްޔާ އިންނެވެ.\nމަރުވި 23 ޑޮކްޓަރުންގެ ތެރެއިން 19 ޑޮކްޓަރުންނަކީ އިޓަލީގައި ވައިރަސްގެ އަސަރު އެންމެ ގަދައަށް ކޮށްފައިވާ ލޮމްބާޑީ އަވަށަށް ނިސްބަތްވާ ޑޮކްޓަރުންނެވެ. އެންމެ ފަހުގެ ރެކޯޑުތައް ދަައްކާ ގޮތުން އިޓަލީގެ 4،824 ސިއްހީ އޮފިޝަލުން ވަނީ ވައިރަހަށް ފައްސި (ޕޮސިޓިވް) ވެފައެވެ.\nއިޓަލީ އިން މިހައިތަނަށް ވައިރަސްގެ ޝިކާރަ އަކަށްވެ 5000ށް ވުރެން ގިނަ މީހުން ވަނީ މަރުވެފައެވެ. މީގެ ތެރޭގައި ގިނައީ އުމުރުން ދުވަސްވީ މީހުން ނަމަވެސް ޒުވާނުންވެސް މީގެ ތެރޭގައި ހިމެނެއެވެ.\nލޮމްބާޑީގެ ހޮސްޕިޓަލްތަކުގައި ކޮންމެ ދުވަހަކުވެސް އެތައް ސަތޭކަ ބަޔަކު މަރުވަމުން އަންނައިރު ދާދި ފަހުން އެ ސަރަހައްދު ވަނީ ނޫސްވެރިންނަށް ދައްކާލާފައެވެ. އެ ސަރަހައްދުގެ ހޮސްޕިޓަލްތަކުގައި ގިނަ ކޮޓަރިތަކެއްގައި މިހާރު ދަނީ މަރުވާ މީހުންގެ ސަންދޯއްތައް ބަހައްޓަމުންނެވެ. އަދި ހޮސްޕިޓަލްތައް ފުރުމުން ކްރިސްޓިއަނުން އަޅުކަން ކުރަންދާ ޗާޗުތައްވެސް މިހާރު ވަނީ ސަންދޯއްތަކުން ފުރިފައެވެ.\nކޮވިޑް-19 އިޓަލީވިލާތުގެ ޑޮކްޓަރުންނާއި ނަރުހުންނަށް ޖެހޭ މިންވަރު އެހެން ގައުމުތަކާއި އަޅައިބަލާއިރު މާބޮޑަށް ވެސް އިތުރެވެ. މިހާރު ވެސް އެގައުމުން ގިނަ ސިއްހީ އެހީތެރިންނަށް ބަލި ޖެހިފައި ވާއިރު ބަލި މީހުން ގިނަވެ އެކަށީގެންވާ އަދަދަށް ޑޮކްޓަރުންނާއި ނަރުހުން ނުލިބުމުގެ މައްސަލަ ވަނީ ކުރިމަތިވެފައެވެ.\nމާޗް 23, 2020 22:07\nމި ވަ ރުން ވެސް ސަ ރުކާ ރު ހޭއަ ރާ ..ބަލި ވަން ނަ ދޮ ރާށި ބަންދު ކު ރާކައް ނުވޭތަ. މި ރާއްޖޭ ގަ ސިއްހީ ނިޒާމް ގަ ނެތް ބަލި ފެތު ރިއްޖިޔާ ކު ދެވޭނެ ކަމެއް . ރައްޔިތުން ބޭނުމީ ރައް ކާތެ ރިކަން މިސަ ރުކާ ރެކައް ހޯދާ ނުދެވޭ.\nމާޗް 23, 2020 23:03\nއެހެން މީހުންގެ މަރުން ޢިބްރަތް ލިބިގަނޭ. ދަތުރު ތައް ހުއްޓާލަދީ\nމާޗް 24, 2020 00:23\nމާޗް 24, 2020 11:29\nޓީޗަރުންނާ ސިއްހީދާއިރާގެ މީހުންގެ ތަފާތު މިހާރު މީހުންނަށް ފަހުމްވެދާނެކަމަށް ހީކުރަން. މިފަދަ ކޮންމެކަމެއްގައި ސްކޫލްތައްބަންދުކުރިއަސް، ހަސްފަތާލުތަކާ ސިއްހީހިދުމަތްދޭ ތަންތަން ހުންނަންޖެހެނީ ހުޅުވާފަ. އަދި އެއްގިޔަރުމަތީގަ.\nމާޗް 25, 2020 10:52\nރައްޔިތު މީހާވެސް ރައްކާތެރިކަން ބޭނުންނަމަ ފަރުދީ ޒިންމާ ނަގަން ވީ ފުރަތަމަ. ނޫނީ ކިތަންމެ ކަމެއް ކުރިއަސް ހައްލެއް ނުލިބޭނެ. ފޭސް ބުކް ނޫނީ ވައިބަރ އިން ޝެއަރ ކުރާ ވާހަކަ ތަކަކުން ހައްލެއް ނުލިބޭނެ. ޢެންމެ ބޮޑު ހައްލަކީ ފަރުދީ ޒިންމާ....


Feb 07 gai libunu aniyaa ah hiybaru kameh neiy, namaves fiyavalhu alhanjehey: Nasheedh | Jazeera\t"އަނިޔާއަށް ހިތް ބަރު ކަމެއް ނެތް، ފިޔަވަޅު އަޅަންޖެހޭ" - Jazeera\nހަތެއް ފެބްރުއަރީގައި ލިބުނު އަނިޔާއަށް ހިތް ބަރު ކަމެއް ނެތް، ނަމަވެސް ފިޔަވަޅު އަޅަންޖެހޭ: ނަޝީދު\nޖަވިޔަނި February 7, 2021 737 views0\nމަޖިލީހުގެ ރައީސް މުހައްމަދު ނަޝީދު އަދި އަނބިކަނބަލުން ލައިލާ އަލީ-- ފޮޓޯ: ސަން\n2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހު އޭރުގެ ރައީސް މުހައްމަދު ނަޝީދުގެ ވެރިކަން ބަދަލުކުރުމަށް ހިންގި ހަމަނުޖެހުމުގައި އެމަނިކުފާނަށް އަނިޔާއާއި ގެއްލުން ލިބިވަޑައިގެންނެވި ނަމަވެސް، ހިތްޕުޅުގައި ބަރު ކަމެއް ނެތް ކަމަށް ވިދާޅުވެއްޖެއެވެ.\n'ސަންގު ޓީވީ' އަށް ދެއްވި އިންޓަރވިއުއެއްގައި ރައީސް ނަޝީދު ވަނީ އެ ހަމަނުޖެހުންތައް ހަނދާނަށް ގެންނަވާފައެވެ.\nއެދުވަހުގެ ހަމަނުޖެހުންތަކުގެ ތެރޭގައި އެމަނިކުފާނުގެ އާއިލާއަށް ގެއްލުން ދިނުމަށް ބަޔަކު މަސައްކަތް ކުރެއްވިކަން ފާހަގަކުރައްވާ އެމަނިކުފާނު ވިދާޅުވީ ލިބިވަޑައިގެންނެވި އެއްވެސް އަނިޔާއަކަށް، އަދި ގެއްލުމަކަށް ހިތްޕުޅުގައި ބަރުކަމެއް ނެތް ކަމަށެވެ.\nއަރައިގަތީ އަޅުގަނޑުގެ އަނބިދަރިން ގަޔަށް. ލައިލާއާއި މީރާ އާއި ޒާޔާ އާއި އެމީހުންނާ ދިމާލަށް އެންމެ ބާރަށް ދިޔައީ. އެމީހުންނަށް ޖެހުނީ ނުކުމެގެން ފިލައިގެން ދާން. އަޅުގަނޑަށް ލިބުނު ގެއްލުން، ވީ ނުރައްކާ، ވީ އަނިޔާ، ލިބުނު ހިތާމަ، އެކަންކަމަށް އަޅުގަނޑުގެ ހިތުގައި ބުރަކަމެއް ނުބާއްވަން. އެހެންމީހުންގެ ހިތް ހަލާލުކުރަން ނިންމާނީ އެމީހުން\nހަމަނުޖެހުމުގައި އެދުވަހު ބައިވެރިވި ސިފައިންނާއި ފުލުހުންނަށް އިޝާރާތް ކުރައްވާ ރައީސް ނަޝީދު ވަނީ ސަލާމަތީ ޚިދުމަތްތަކުގައި އެފަދަ ބަޔަކު ބޭތިއްބުމަކީ އެފަދަ ކަމެއް ތަކުރާރު ކުރަން ލިބޭ ވަރަށް ބޮޑު ހިތްވަރެއް ކަމަށެވެ. އަދި އެމަނިކުފާނު ވަނީ އެ މައްސަލަ ބަލާ، އެކަމާ ގުޅިގެން ގެންނަން ޖެހޭ ބަދަލުތައް ގެނައުމަށް ގޮވާލައްވާފައެވެ.\nގާނޫނާއި ޚިލާފަށް ވެރިކަން ބަދަލުކުރުމަށް އެހީތެރިވެދިން މީހުންނާއި ގުޅޭގޮތުން ތަހުގީގު ހިންގާ އޭގެ އިންސާފު ހޯދަން. ރަނގަޅުކަމެއް ނޫން، ސަލާމަތީ ޚިދުމަތެއްގެ ތެރޭގައި މިއުޓިނީއަށް ބާރު ދިން ބަޔަކު ބޭތިއްބުމަކީ. އެއީ މިބާވަތުގެ ކަމެއް ތަކުރާރުވުމަށް އަނެއްކާވެސް އޮތް އެންމެ ފަހި މަގު. ވަރަށް މުހިންމު ކަމެއް އެއީ ފެބްރުއަރީ7ގެ މައްސަލަ ބަލާ ތަހުގީގު ކުރުން.\nނަޝީދު ވިދާޅުވީ ރައްޔިތުންގެ ވިންދާ ރޫހާއި އެއްގޮތަށް ވެރިކަން ކުރިއަށް ގެންދިއުމަށްޓަކައި ފުލުހުންނާއި ސިފައިންގެ ތެރޭގައި ހިނގާދިޔަ ކަންކަން ދިވެހިންނަށް ސާފުވެ، އެނގުމަކީ ވަރަށް މުހިންމު ކަމެއް ކަމަށެވެ.\n"އަނިޔާއަށް ހިތް ބަރު ކަމެއް ނެތް، ފިޔަވަޅު އަޅަންޖެހޭ"


149 Kg Drugs Massala Isthiunaaf Nukuran Ninmmaifi - Vaguthu\n149 ކިލޯ ޑްރަގްސްގެ މައްސަލަ އިސްތިއުނާފް ނުކުރަން ނިންމައިފި\nގދ. އަތޮޅު ފަޅު ރަށެއް ކަމުގައިވާ، ހުޅުވާރުލުގައި ވަޅުލައިގެން އުޅެނިކޮށް 2019 ވަނަ އަހަރުގެ އޭޕްރީލް މަހުގެ ތެރޭގައި އަތުލައިގަތް 149 ކިލޯގެ މަސްތުވާތަކެތީގެ މައްސަލާގައި ދައުވާކޮށްފައިވާ ފަސް މީހުންގެ މައްސަލަ ގދ. ގައްދޫ ކޯޓުން ބޭރުކޮށްލި މައްސަލަ އިސްތިއުނާފް ނުކުރަން ޕްރޮސެކިއުޓާ ޖެނެރަލް (ޕީޖީ) އޮފީހުން ވިދާޅުވެއްޖެއެވެ.\nމި މައްސަލަ ގައްދޫ ކޯޓުން ބޭރުކޮށްލީ ދެ ދައުވާ ކުރަން ގާނޫނުގައި ބަޔާން ކުރާ މުއްދަތު ހަމަވި ފަހުން މައްސަލަ ކޯޓަށް ހުށަހެޅުމުން ކަމަށް ބުނެއެވެ.\nޕީޖީ އޮފީހުން ވިދާޅުވީ އެ މައްސަލަ ހައި ކޯޓުގައި އިސްތިއުނާފު ނުކުރި ނަމަވެސް އެކަމަކު އެކަމާ ގުޅިގެން އަޅަންޖެހޭ އެހެން ފިޔަވަޅުތައް ދިރާސާކުރަމުން އަންނަ ކަމަށެވެ.\nގދ. ހުޅުވާރުލުމުގައި 149 ކިލޯގެ މަސްތުވާތަކެތި ވަޅުލި މައްސަލައިގައި ފަސް މީހެއްގެ މައްޗަށް ދައުވާކުރިއެވެ. އެންމެ ފުރަތަމަ ދައުވާކޮށް މި މައްސަލަތައް ހުށަހެޅީ ކްރިމިނަލް ކޯޓަށެވެ. އެ ކޯޓުން ދައުވާތައް ބޭރުކޮށްލީ އެ މައްސަލަ ހުށަހަޅަން ޖެހޭޏީ ކުށުގެ އަމަލު ހިނގި ސަރަހައްދުގެ ކޯޓަކަށް ކަމަށް ބުނެއެވެ.\nއެ މައްސަލާގައި ދައުވާ ކުރި ފަސް މީހުންނަކީ، ގއ. ކޮނޑޭ، ގަހާކޯޅި އަހުމަދު އަނީލް (34)، ގދ. ގައްދޫ، އެދުރުގެ، އަހުމަދު ހާމީމު (42)، ގއ. ކޮނޑޭ، ރޮމޭންސް ޝަފީޒް މުހައްމަދު (35)، ގއ. ނިލަންދޫ، ދިހްޝާންވިލާ އަލީ ޝާކިރު (30) އަދި ގދ. ގައްދޫ، އެދުރުގެ ޔާމިހް ހާލިދު (23) އެވެ.\nއެ ރަށުން އަތުލައިގަތީ 100 ކިލޯގެ ހެރޮއިން އާއި 49 ކިލޯގެ ކެނަބިސްއެވެ. އެ ތަކެތީގެ މަގުމަތީގެ އަގަށް 240 މިލިއަން ރުފިޔާގެ އަރައެވެ.\nޖެނުއަރީ 12, 2021 17:53\nމަސްތުވާތަކެއްޗަށް ވެސް ޒީރޯޓޮލަރެންސް ދެއްތޯ؟ ޕީޖީ އަށް އެގިވަޑާއި ނުގަންނަވާ މައްސަލަހުށަ ހަޅަންވީ ކޯޓްވެސް ނުވަތަ ގަސްތުގާއި ބަޔަކުމިނިވަން ކުރަންވެގެން ގަތްގަޑެއް ޕީޖީ އިސްތިއުފާ ނާގާބިލް މީހުން އިސްމަގާމުތަކަށް އިސްކުރުމުން ނުވެނުދާނެ ހަތަރެތި ތިޔަހަރަވަނީ\nޖެނުއަރީ 12, 2021 18:58\nބޮވެންޖެހޭނެ، ބޯންޖެހޭނެ، ސައުވީސްގަޑިއިރު ހަމައިގައި ތިބެން ނުޖެހޭނެ، މި ސިޔާސަތުގެ ދަށުން މައްސަލަ ނިމުނީ. ވަލްހަމްދުލިއްލާހި.\nޖެނުއަރީ 12, 2021 19:51\nދައުވާކުރަން އޮންނަ މުއްދަތުގައި ދައުވާ ނުކޮށް އިހުމާލުވީމަ ސުލޫކީ ނުވޭތަ؟\nޖެނުއަރީ 12, 2021 20:05\nޕީޖީ ހާދަ އަވަހަށް ބަޔެއް މައްސަލަތަކުގައި " ގޮއްދޫކުރަނީ " ގޮއްދޫކުރާ މޫސުންތޯ ؟\nޖެނުއަރީ 12, 2021 20:12\nބޭނުންވާ ގޮތް. ވަރަށް ސަލާމް\nޖެނުއަރީ 12, 2021 20:20\nޝަރުޢީދާއިރާ ހަމަޔަކަށް އެޅިއްޖެތޯ ޕީޖީ ޝަމީމް ބުނެބަލަ. މޮޅެތި ޤާނޫނޫތައް ހަދައިގެން ލިބެނީ ކުރިއެރުންތޯ؟ ޖިނާއީ އިޖުރާތުގެ ޤާނޫނު ހިނގައިނުގަނެވީސް އިސްލާހުކުރަންވީ ލޫޕްހޯލްސްތައް ގިނައީ. މިއީ އެމްޑީޕީން ބޭނުންވާ އިންސާފަކީ. ގައުމުގަ ހަކުރު ގިނަކޮށް ކުށްވެރިން ގިނަކުރުން. ޖަލުތައް ބަންދުކުރުން.\nޖެނުއަރީ 12, 2021 20:26\nގާނޫނުން ފާސްކުރޭ ވައްކަން ކުރުމާ މަސްތުވުން ކުށެއްނޫން ކަމެއްކަމުގައި ގަޓު އެބަހުރި ތަންފީޒް ކުރާނަން .\nޖެނުއަރީ 12, 2021 21:06\nތިވާނީ ޔާމީން ގެ ކަމަކަށް\nޖެނުއަރީ 12, 2021 21:18\nތިޔަ ވާނީ ޕާޓިކުދިންކޮޅަކަށް އަދި މުގުލުގަ ޕާޓީގެ ނުފޫޒުގަދަ ބަޔަކުވާތީ ތިޔަ ކަންތައް ފަނުފުލުން ދހުއްވާލީ ގަސްތުގަ ސިޔާސީ އިދިކޮޅު މީހަކުވިއްޔާ 100 ދަޢުވާ އުފައްދައިގެންކުރާނެ އަސި މައްސލަ ބޭރުކޮށްލީތީ ފަނޑިޔާރުންގެ ސުލޫކީ މައްސަލަ ހުށަހަޅައި ބުރުވެސް ދައްކާނެ މީ މިޖަހާ ސަކަރާތަކީ ރޯމާ ދުވާލު މިކަހަލަ ޖަރީމާތައް ހިންގާފަ މީޑިޔާގަ މޮޅު ވާހަކަ ދެއްކީމާ ހުންނާޏީ އިންސާފު ޤާއިމުކުރެވިފަ ސަދޫމުގެ އިންސާފު\nޖެނުއަރީ 12, 2021 22:13\nމަސްތުވާތަކެތިން މިޤައުމު ސަލާމަތްކޮށްފި މިސަރުކާރުން.މަރުހަބާ ސޯލިހުބޭބޭ! ހަބޭސް ހަމަ! މައުމޫނު ބޭބޭ ހަބޭސް ހަމަ! ޤާސިމު ބޭބެ! ހަބޭސް! ޢިމްރާނު ބޭބެ ހަބޭސް! އިލިޔާސުބޭބޭ އާއި އިޔާޒުބޭބެމެން މިސަރުކާރުން ކުރާ ގިނަކަންތައް ހާދަ ރަނގަޅޭ އިނގޭ ބޭބޭ! ހަކުރު ކާންދިންވަރަަކަށް ހުރިހާ ކުދިންވެސް ކިޔަންވާނީ އަދިބޮޑުބޭބެ! ބޮޑުވެފަތިއްބެވީ މިހާރު މިހުރިހާ ބޭބެތައްވެސް! ވަރަށް ރަނގަޅު އިނގޭ ބޭބެމެންނޭ!\nޖެނުއަރީ 13, 2021 01:14\nމި ކަމުގައި ޒިންމާވާ ވެރިން ވަގުތުން އިސްތިއުފާ ދޭންޖެހޭނެ. އަދި މިކަން ކުރި އެހެން އޮފިސަރުންނާއި ވަކީލުންނާމެދުވެސް ފިޔަވަޅު އަޅަންޖެހޭނެ. ރައްޔިތުންގެ ލާރި ނަގައިގެން ތިބެގެން ރައްޔިތުންގެއެތައް ފައިސާއެއް ހޭދަކޮށްފައި އެތައް ލިޔެކިޔުމެއް ހަދައިގެން އެތައް ފަހަރަކު އެތައް ގަޑިއަކަށް އޯޓީ ނަގައިގެން ތިބެ ކުރާ ކަންކަން މިހާ ދޯދިޔާ ވީމާ އެކަންކަން މިހާ ފަސޭހައިން ނިންމައިލެވިގެން ނުވާނެ. އެކަމަކު މިއީ އެމެރިކާގައި އޮތް ޑިމޮކްރަސީއާއި ތަފާތު ދިވެހި ޑިމޮކްރަސީއަކަށްވާތީ ގާނޫނެއް ގަވާއިދެއް ކީއްކުރަން ލަދެއް ހަޔާތެއްވެސް މި ދިވެހި ޑިމޮކްރަސީގެ ވެރިންގެ މައްޗަށް ނުހިނގާނެ. މީ އެމެރިކާނަމަ މިހާރު ހުރިހާ ވެރިން ތިބޭނީ އިސްތިއުފާ ދީފައި ގޭގައި.\nޖެނުއަރީ 13, 2021 02:36\nކުޑަކުއްޖަކާމެދު ބަދުއަހްލާގީ އަމަލެއް ހިންގީމަ އެމައްލަ ސާބިތު ކުރަން އޮށްނަހާ ފަސޭހަކޮށް މަސްތުވާއެއްޗިހި ބޭނުން ކޮށް އޭގެ ވިޔަފާރި ކުރާމީހުންނާމެދުވެސް މައްސަލަ ސާބިތުކުރުމަށް ދުއްތުރާ ނުޖައްސާ ފަސޭހައިން ސާބިތުވާނެ ގާނޫނެއް ހަދާބަލަ ތިހާ އިހްލާސްތެރިނަމަ، ސްޕަރ މެޖޯރިޓީ ދީފައި އޮއްނާނީ..\nޕީޖީ ތަހުޤީގު ކުރަނީވެސް ގޯސްކޮށް ދައުވާ ކުރަނީވެސް ގޯސްކޮށް، ތަހުޤީގު ނުކުރާ ދައުވާތަށް އުފައްދައިގެން އެބަ ދައުވާކުރޭ، ދައުވާ ކުރެވޭނީ ތުހުމަތު ކުރެވުނު ކުށައްކުރާ ދައުވާ އެކަނީ، !


Moscow mashavaraa gai Taliban baiverivaane: Russia\nމޮސްކޯ މަޝްވަރާގައި ތާލިބާނުން ބައިވެރިވާނެ: ރަޝިއާ\nރަޝިއާ ފޮރިން މިނިސްޓްރީގެ ތަރުޖަމާން މާރިއާ ޒަޚަރޯފާ: ތާލިބާނުން މަޝްވަރާއަށް މޮސްކޯއަށް ދާނެ\nއަފްޣާނިސްތާނާ ބެހޭ ގޮތުން މޮސްކޯގައި ބާއްވާ މަޝްވަރާ ސެޝަނެއްގައި ބައިވެރިވުމަށް ތާލިބާނުންގެ ވަފުދެއް 20 އޮކްޓޯބަރުގައި ރަޝިއާއަށް ދާނެ ކަމަށް އެ ގައުމުގެ ފޮރިން މިނިސްޓްރީން ބުނެފި އެވެ.\nޔޫރޭޝިއަން ވިމެންސް ފޯރަމްގެ ހަވާސާގައި ނޫސްވެރިންނަށް މައުލޫމާތު ދެއްވަމުން ރަޝިއާ ފޮރިން މިނިސްޓްރީގެ ތަރުޖަމާން މާރިއާ ޒަހަރޯފާ ވިދާޅުވި ގޮތުގައި ތާލިބާނުންގެ ބޮޑު ވަފުދެއް އަންނަ ހަފުތާގައި މޮސްކޯއަށް ދާނެ އެވެ.\nއަފްޣާން-މޮސްކޯ މަޝްވަރާ ބައްދަލުވުންތައް 2017 އިން ފެށިގެން ސެޝަންތަކެއް ގޮތުގައި ގެންދަނީ ބާއްވަމުންނެވެ. އަފްޣާނިސްތާނާއި ޗައިނާ، ޕާސިކްތާނާއި އިރާން އަދި އިންޑިއާ ހިމެނޭ ގޮތުން މި މަޝްވަރާތައް 2018 ގައި ވެސް ވަނީ ބާއްވާފަ އެވެ.\nތަރުޖަމާން ވިދާޅުވީ ރަޝިއާގެ އުންމީދަކީ އަފްޣާނިސްތާނުން ދާއިޝް / އައިސިސް ފަދަ ޓެރަރިސްޓް ގުރޫޕްތައް ނައްތާލުން ކަމަށެވެ. އަދި މިފަދަ ޓެރަރިސްޓް ގުރޫޕްތަކުގެ ކިބައިން ބޭރު ބައެއްގެ އެހީތެރިކަމާ ނުލައި އަަފްޣާނަށް ސަލާމަތް ވެވޭނެ ނިޒާމެއް ގާއިމުކުރުން ކަމަށެވެ.\nމާރިއާ ޒަހަރޯފާ ވިދާޅުވި ގޮތުގައި ޖީ20 ބައްދަލުވުމުގައި ވެސް އެންމެ ބޮޑަށް މަޝްވަރާ ކުރެވުނީ އަފްޣާންގައި ތާލިބާނުން އެކުލަވާލާ ސަރުކާރަކީ ބައިމަދު ގުރޫޕްތައް ޝާމިލްވާ ސަރުކާރަކަށް ހެދުމެވެ. އެނޫން ގޮތެއްގައި އަފްޣާންގައި ސުލްހަ ގާއިމު ކުރަން ދަތިވާނެ ކަމަށް ގައުމުތަކުން ގަބޫލުކުރެ އެވެ.\nއެމެރިކާ ސިފައިން އަފްޣާންގައި 20 އަހަރު ހޭދަ ކުރުމަށް ފައިބައިގެން ދިއުމުން އެ ގައުމު މިހާރު އޮތީ ހަލާކުވެފަ އެވެ. ސަރުކާރުން ހިނގުމުން ފެށިގެން ތައުލީމީ އަދި ސިއްހީ ނިޒާމު ވެސް އޮތީ ފޭލިވެފަ އެވެ.\nއދ. ގެ ގުނަވަންތަކުން ބުނާ ގޮތުން އެންމެ ބޮޑު ރިހުމަކަށް ވާނީ ތައުލީމާއި ސިއްހަތު ހަމައަކަށް އެޅުވުމެވެ. އަފްޣާނުން ފިލައިގެން ގޮސް އެހެން ގައުމުތަކަށް ރެފިއުޖީންގެ ގޮތުގައި ވަންނަ މީހުންގެ އުނދަގޫ އަވައްޓެރި ގައުމުތަކަށް ބޮޑުވާނެ ކަމަށް ވެސް އޮތީ ބުނެފަ އެވެ.\nމާރިއާ ޒަހަރޯފާ ވިދާޅުވީ އަފްޣާން - މޮސްކޯ ބައްދަލުވުމުގައި އިގްތިސޯދާއި ރެފިއުޖީން އަދި ޓޭރަރިޒަމާ ބެހޭ ގޮތުން ވަރަށް ފުންކޮށް މަޝްވަރާކުރެވޭނެ ކަމަށެވެ.\nއިންޑިއާ ޗައިނާ ރަޝިޔާ + އަފްޣާނިސްތާން އީރާން ޕާކިސްތާން ތާލިބާން\nރަޝިއާ ފްލައިޓްތަކުގައި އަފްޣާނުން މީހުން ބޭރުކުރަނީ\nއިސްލާމްއާބާދު-ކާބުލް ދަތުރުތަކަށް ޕާކިސްތާނުން ހުއްދަދީފި


ރާއްޖެއިސްލާމް | ތަޤުވާވެރިކަމުގެ އިނާމު\nއެޑްމިން 15 އޭޕްރިލް 2013\nޝާމްކަރައިގެ މަޝްހޫރު ޢިލްމުވެރިޔާ ޝެއިޚް ޠަންޠާވީ އޭނާގެ ހަނދާނުގެ ޞަފްޙާތަކުގައި މި ވާހަކަ ބަޔާންކުރައްވާފައިވެއެވެ. އެވާހަކަ ވަނީ މިފަދައިންނެވެ. އެއްދުވަސްވަރެއްގައި އުޅުނު ވަރަށްވެސް ހެޔޮލަފާ ޞާލިޙް ފިރިހެން ކުއްޖެކެވެ. އޭނާގެ ކިބައިގައި ﷲ އަށް ބިރުވެތިވުމާއި ތަޤުވާވެރިކަމުގެ ސިފަ އެކުލެވިގެންވެއެވެ. އެކަމަކު އިލްމު ޙާޞިލްކުރުމުގެ މާބޮޑު ޝައުޤުވެރިކަމެއް އޭނާގެ ކިބަޔަކު ނުހުރެއެވެ. އޭނާ ކިޔަވަން ގޮސް އުޅުނީ ދީނީ މަދަރުސާއަކަށެވެ. އޭނާއަކީ އުސްތާޒު ބުނާގޮތަކަށް ޢަމަލުކުރާ ކުއްޖެކެވެ. އެދުވަސްވަރަށް ފުދޭ މިންވަރަށް އެދަރިވަރަށް ޢިލްމު ޙާޞިލްކުރެވިއްޖެކަން އުސްތާޒަށް އެނގުނު ހިނދު އެޒުވާނާ އާއި އެކުލާހުގެ އެހެނިހެން ދަރިވަރުންނަށް އެންމެ ފަހުގެ ނަސޭޙަތްދެއްވަމުން އުސްތާޒު ވިދާޅުވިއެވެ.\n[މީސްތަކުންނަށް މުޙުތާޖުނުވެ ދިރިއުޅުމަށް މަސައްކަތްކުރާށެވެ! އެހެނީ ދުނިޔޭގެ އަހުލުވެރިންގެ ކުރިމަތީގައި އަތްފަތުރާ ޢިލްމުވެރިޔާ ވަނީ ހުރިހާ ހެޔޮކަމަކުން މަޙުރޫމުވެގެންނެވެ. (ސަބަބަކީ ދުނިޔޭގެ އަހުލުވެރިން ކުރާ ކަންތަކާއި ބުނާ ބަސްތަކަށް އިންކާރުކުރުމުގެ ހިތްވަރެއް އެފަދަ ޢިލްމުވެރިޔަކަށް ނުލިބޭނެއެވެ. އެހެނީ އޭނާ ވާހުށީ އަނެކާގެ އިޙުސާންތެރިކަމުގެ ދަށުގައި ފިތިފައެވެ.) އެހެންކަމުން ތިޔައިން ކޮންމެ ދަރިވަރަކުވެސް ގެއަށް އެނބުރިގޮސް އެކުއްޖެއްގެ ބައްޕަ ކޮށްއުޅުނު މަސައްކަތެއް އިޚުތިޔާރުކުރާށެވެ. (އަދި އެކަމުން ދިރިއުޅުން ކުރިއަށް ގެންދާށެވެ) އަދި އެމަސައްކަތުގައި ﷲ އަށް ބިރުވެތިވެ ތަޤުވާވެރިކަން އިޚްތިޔާރުކުރާށެވެ.]\nހުރިހާ ކުދިންވެސް އުސްތާޒަށް އަލްވަދާޢު ކިޔުމަށްފަހު ގެއަށް ދިއުމަށް މިޞްރާބުޖެހިއެވެ. އެއްކަލަ ކުއްޖާވެސް އުސްތާޒުގެ ނަޞޭހަތް ހިފައިގެން ގެއަށް އައިސް އޭނާގެ މަންމަ އާއި ސުވާލުކުރިއެވެ. [މަންމާއެވެ! ނިކަން ބުނެބަލާށެވެ. އަހަރެންގެ ބައްޕަ އާމްދަނީ ހޯދުމަށް ކޮށްއުޅުނީ ކޮން މަސައްކަތެއް ހެއްޔެވެ؟ އަދާކުރީ ކޮން ވަޒީފާއެއް ހެއްޔެވެ؟]\nދަރިފުޅުގެ އެސުވާލުގެ ސަބަބުން މަންމަ ވަރަށް ކަންބޮޑުވެ ހާސްވިއެވެ. އަދި ސުވާލުކުރިއެވެ. [ދަރިފުޅާއެވެ! ދަރިފުޅުގެ ބައްޕަ މަރުވިތާ މިހާރު އެތައް ދުވަހެއް ފާއިތުވެއްޖެއެވެ. ދަރިފުޅުގެ ބައްޕަ ކޮށްއުޅުނު މަސައްކަތަކާއި ދަރިފުޅާއި އޮތީ ކޮން ގުޅުމެއް ހެއްޔެވެ؟ ތިޔައީ ކީއްކުރަން ކުރާ ސުވާލެއް ހެއްޔެވެ؟]\nނަމަވެސް ޒުވާނާ ތަކުރާރުކޮށް އޭނާގެ ބައްޕަގެ މަސައްކަތާ ބެހޭގޮތުން ސުވާލުކުރަމުން ގެންދިޔައެވެ. އެކަމަކު އެސުވާލަށް ޖަވާބުނުދީވޭތޯ މަންމަ މަސައްކަތްކުރަމުން ގެންދިޔައެވެ. ނަމަވެސް އޭނާގެ ދަރިފުޅު ގޮތް ދޫނުކުރުމުން، މަންމައަށް މަޖުބޫރުވެގެން ބުންޏެވެ. [ދަރިފުޅާއެވެ! ދަރިފުޅު މެދުކެނޑުމެއްނެތި ދަރިފުޅުގެ ބައްޕަގެ މަސައްކަތާއި ބެހޭގޮތުން ސުވާލުކުރުމުން ، ބުނަން ބޭނުންނުވާ ހާލުވެސް ދޫ ހުޅުވަން މަންމައަށް މަޖުބޫރުވެއްޖެއެވެ. ދަރިފުޅުގެ ބައްޕަ ކޮށްއުޅުނީ ރަގަޅު މަސައްކަތެއްނަމަ އެކަން ބުނާކަށް މަންމަ ޖެހިލުމެއްނުވީހެވެ. އެކަމަކު ދަރިފުޅު ގޮތްދޫނުކުރުމުން ބުނަމެވެ. ރަގަޅަށް އަޑުއަހާށެވެ! ދަރިފުޅުގެ ބައްޕައަކީ ވަގެކެވެ! ވަގެކެވެ! އޭނާގެ މަސައްކަތަކީ ވައްކަންކުރުމެވެ!]\nމަންމަގެ ޖަވާބު އަޑުއިވުމުން ދަރިފުޅު ބުންޏެވެ. [މަންމާއެވެ! މިއަދު ހުރިހާ ދަރިވަރުންނަށް އަލްވަދާޢު ކިޔުއްވަމުން އުސްތާޒު ވިދާޅުވިއެވެ. [ހުރިހާ ކުދިންވެސް ގެއަށް އެނބުރިގޮސް ކޮންމެ ކުއްޖަކުވެސް އެކުއްޖެއްގެ ބައްޕަ ކޮށްއުޅުނު މަސައްކަތުގައި މަޝްޣޫލުވާށެވެ! އަދި އެކަމުގައި ތަޤުވާވެރިކަން އިޚްތިޔާރުކުރާށެވެ!]\nމަންމަ ބުންޏެވެ. [ޢަޖައިބެކެވެ. ވައްކަންކުރުމުގައި ތަޤްވާވެރިވާނީ ކިހިނެއް ހެއްޔެވެ؟ ތިޔައީ ކޮންކަހަލަ ވާހަކައެއް ހެއްޔެވެ؟]\nދަރިފުޅު، މަންމައަށް ބުންޏެވެ. [މަންމާއެވެ! އެކަމަކު އުސްޒާތު ވިދާޅުވީ ހަމަ އަޅުގަނޑު މިބުނި ގޮތަށެވެ.]\nދެން އެޒުވާނާ ވައްކަމާއި ބެހޭގޮތުން މަޢުލޫމާތު އެއްކުރަން ފެށިއެވެ. ވައްކަންކުރާނެ ގޮތުގެ ތަމްރީނުތައް ހޯދިއެވެ. އެކަމަށް ބޭނުންވާނެ ސާމާނު ހޯދިއެވެ. އެންމެފަހުން ތަމްރީނުތައް ފުރިހަމަވެ ވައްކަންކުރަން ނުކުންނަންވީ ދުވަސް އަތުވެއްޖެއެވެ.\nދެން ވަރަށް ވިސްނައި ފިކުރުކުރުމަށްފަހު ބައްޕަގެ މަސައްކަތަށް ނުކުތުމުގެ ޕްރޮގްރާމް ރާވައިލިއެވެ. ޢިޝާނަމާދުކޮށްގެން މީހުން ނިދާނެ ވަގުތަކަށް ޒުވާނާ އިންތިޒާރުކުރަން ފެށިއެވެ. މީހުންތައް ނިދައި ހަމަހިމޭންކަން ވެރިވުމުން އެންމެ ފުރަތަމަވެސް ޖެހިގެން ހުރި އަވަށްޓެރިޔާގެ ގެއިން ވައްކަންކުރަން ގަސްތުކުރިއެވެ. އަވަށްޓެރިޔާގެ ގެއަށް ވަންނަން ގަސްތުކުރިތަނާ އުސްތާޒު ދެއްވި ނަސޭޙަތުގެ މަތީން ޒުވާނާ ހަނދާންވިއެވެ. ”ތިބާގެ މަސައްކަތުގައި ތަޤުވާވެރިކަން އިޚްތިޔާރުކުރާށެވެ.“ ޒުވާނާގެ ހިތަށް އެރިއެވެ. [އަވަށްޓެރިޔާގެ ގެއިން ވަންކަންކޮށް އަވަށްޓެރިޔާއަށް އުނދަގޫދިނުމަކީ ކަނޑައެޅިގެން ތަޤުވާވެރިކަމާއި ޚިލާފުކަމެކެވެ. ﷲ ތަޢާލާ، ކޯފާވެވޮޑިގަންނަވާނެ ޢަމަލެކެވެ.] އެހެންކަމުން އަވަށްޓެރިޔާގެ ގެ ދޫކޮށްލުމަށްފަހު އެއާ ޖެހިގެން ހުރި ގެއަށް މިސްރާބުޖެހިއެވެ. އެއީ ޔަތީމު ކުދިންތަކެއްގެ ގެއެކެވެ. ޒުވާނާގެ ހިތަށް އެރިއެވެ. [މިއީ ޔަތީމު ކުދިބައެއްގެ ގެއެކެވެ. މިގެއިން ވައްކަންކުރުމަކި ތަޤުވާވެރިކަމާ ޚިލާފުކަމެކެވެ. އެހެނީ ﷲ ތަޢާލާ ވަނީ ޔަތީމުންގެ މުދާ ކެއުން މަނާކުރައްވައިފައެވެ.] އެހެންކަމުން އެގެވެސް ދޫކޮށްލުމަށްފަހު ކުރިއަށް ދިޔައެވެ.\nމިގޮތަށް ކޮންމެ ގެއަކާ އަރައި ހަމަވުމުންވެސް ވައްކަންކުރަން ގަސްތުކުރާތަނުން ތަޤުވާވެރިކަމާއި ޚިލާފު ކޮންމެވެސް ކަމެއް އޭނާގެ ވިސްނުމަށް އައުމުން ގެއަކަށްފަހު ގެއެއް ދޫކުރަމުން ކުރިއަށް ދިޔައެވެ. އެންމެފަހުން އެރަށުގެ މުއްސަނދި ވިޔަފާރިވެރިޔެއްގެ ގެއާ ހަމައަށް އާދެވުނެވެ. އެއި ވަރަށް މުއްސަނދި މީހެކެވެ. އޭނާގެ ހުންނަނީ ހަމަ އެންމެ އަންހެން ކުއްޖެކެވެ. ވަގުކަލޭގެ ހިތަށްއެރިއެވެ. [އާނއެކެވެ. މިގެއިން ވައްކަންކުރެވިދާނެއެވެ.] ދެން އޭނާ ވަރަށް ގިނަ ތަޅުދަނޑި ނެގިއެވެ. އެއީ ކުރިޔާލައި ތައްޔާރުކޮށްފައި ހުރި އެއްޗިއްސެވެ. އެތަނުން ތަޅުދަނޑިއެއް ބޭނުންކޮށްގެން ގޭގެ ދޮރު ހުޅުވައިލިއެވެ. ގެއަށް ވަދެވުމުން އެނގުނީ މިއީ ވަރަށް ބޮޑު ގެއެއް ކަމެވެ. ކޮޓަރިތައްވެސް ވަރަށް ގިނައެވެ. އެހެންކަމުން އޭނާ ގޭތެރޭގައި ތަންތަން ބަލަމުން ހިނގަންފެށިއެވެ. ހީވަނީ ގެއަށް އައިސް އުޅޭ މެހެމާނެއްހެނެވެ. ވަގެއް ފާޑެއްނުޖަހައެވެ. އެންމެފަހުން ފައިސާތައް ރައްކާކޮށްފައި ހުރި ކޮޓަރިއަށް އޭނާއަށް ދެވުނެވެ. އޭނާ ތިޖޫރީ ހުޅުވައިލިއެވެ. ތިޖޫރީ ހުރީ ރަނާއި ރިހިންނާއި ރުފިޔާ ފައިސާއިން ފުރި ބާރުވެފައެވެ. ވަގުކަލޭގެ ފައިސާތައް ނަގަން ގަސްތުކުރިއެވެ. އެކަމަކު ކުއްލިއަކަށް އުސްތާޒުގެ ނަސޭޙަތުގެ މަތީން ހަނދާންވިއެވެ. އޭނާގެ ހިތަށްއެރިއެވެ. [އުސްތާޒު ވަނީ ތަޤުވާވެރިވުމުގެ ވާހަކަ ދައްކަވައިފައެވެ. މި ވިޔަފާރިވެރިޔާ އޭނާގެ މުދަލުން ޒަކާތްނެރުނުކަމެއްވެސް ނުނެރޭކަމެއްވެސް ނޭގެއެވެ. އެންމެ ފުރަތަމަ އޭނާގެ ޒަކާތުގެ ހިސާބުކިތާބު ހަދަންވީއެވެ. މިހެން ހިތަށް އެރުމުން ހިސާބުތައް ނޯޓްކޮށްފައި ހުރި ފޮތްތައް ނެގިއެވެ. އޭނާ ގެނައި ކުޑަވަރެއްގެ ބައްތިއެއް ރޯކޮށްލިއެވެ. އަދި އޭގެ އަލީގައި ހިސާބުފޮތްތައް ޗެކްކުރަން ފެށިއެވެ. އޭނާއަކީ ހިސާބަށް މޮޅު މީހެކެވެ. އެހެންކަމުން ވަރަށް އަވަހަށް ވިޔަފާރިވެރިޔާގެ މުޅި މުދާ ހިސާބުކޮށްލިއެވެ. އަދި އެއިން ޒަކާތަށް ނެރެންޖެހޭ ބައި ވަކިކޮށްލިއެވެ. އަދި އެކަމުގައި މަޝްޣޫލު ވީވަރުން ވަގުތު ދިޔަ ގޮތްވެސް ނޭގުނެވެ. ކުއްލިއަކަށް އޭނާއަށް އިޙުސާސްވީ ފަތިސްނަމާދު ވަގުތު ވަދެއްޖެކަމެވެ. އޭނާ ހިތަށް އެރިއެވެ. ތަޤުވާވެރިކަމާ އެކަށީގެންވާ ގޮތަކީ ފުރަތަމަ ފަތިސް ނަމާދު ކުރުމެވެ. އަމިއްލަ މަސައްކަތް ފަހުން ކުރުމެވެ. އޭނާގެ ގޭގެ ފެންޑާއަށް ފައިބައި ވުޟޫކުރިއެވެ. ދެން ނަމާދަށް ޤަމަތްދިނެވެ. ގޭގެ ވެރިމީހާއަށް ޤަމަތްދޭ އަޑު އިވުމުން ބިރުން ހޭލެވުނެވެ. ތިރިއަށް ބަލައިލުމުން ފެނުނީ ކުޑަ ބައްތިއެއް ދިއްލާފައި ހުރިތީއެވެ. ތިޖޫރީ ހުރީ ހުޅުވައިފައެވެ. އަދި ކުރިމަތީގައި ޒުވާނަކު ހުރެގެން ޤަމަތް ދެނީއެވެ. ގޭގެ ވެރިޔާގެ އަންހެނުންނަށް ވެސް ހޭލެވިއްޖެއެވެ. އަދި އެމަންޒަރު ފެނުމުން ފިރިމީހާ އާއި ސުވާލުކުރިއެވެ. [މިއީ ކޮންހައި ކަމެއް ހެއްޔެވެ؟] ވިޔަފާރިވެރިޔާ ޖަވާބުދިނެވެ. [ﷲ ގަންދި ބުނަމެވެ! އަހަރެންގެ ވިސްނުމަކަށް ހަމަ އެކައްޗެއްވެސް ނާދެއެވެ.] ދެން އޭނާ ދެވަނަ ބުރިން ތިރިއަށް ފައިބައިގެން ޒުވާނާގެ ކައިރިއަށް ދިޔައެވެ. އަދި ބުންޏެވެ. [ކަލެއަށް ހަލާކު ހުއްޓެވެ! ކަލެއަކީ ފަހެ ކާކު ހެއްޔެވެ؟ އަދި ތިކުރަނީ ކޮންކަމެއް ހެއްޔެވެ؟ ]\nޒުވާން ވަގުކަލޭގެ ބުންޏެވެ. [އެންމެ ފުރަތަމަ ނަމާދެވެ. ވާހަކަދައްކާނީ އޭގެ ފަހުންނެވެ.]\nވެރިމީހާ ހުރީ ފުދޭވަރަކަށް ބިރުގަނެފައެވެ. އަވަހަށް ވުޟޫކޮށްގެން އައުމަށް ޒުވާނާ އޭނާއަށް އަމުރުކުރިއެވެ. އޭނާ ވުޟޫކޮށްގެން އައުމުން ޒުވާނާ ބުންޏެވެ. [ކަލޭ އިމާމަކަށް އިސްވާށެވެ] އޭނާ ޒުވާނާއަށް ބުންޏެވެ. [ނޫނެކެވެ. ކަލޭ އިމާމަކަށް ވާށެވެ.]\nޒުވާނާ ބުންޏެވެ. [ގޭގެ ވެރިއަކީ ކަލެއެވެ. އިމާމަކަށްވުމުގެ ޙައްޤު ބޮޑަށް އޮތީ ކަލެއަށެވެ.]\nގޭގެ ވެރިމީހާއަށް އޭނާގެ އަމުރަށް ކިޔަމަންވުން ނޫން ގޮތެއް ނެތެވެ. އޭނާ ވަނީ އޭނާގެ ނަފްސުގެ މައްޗަށް ބިރުގެންފައެވެ. އެހެންކަމުން އޭނާ އިމާމަކަށް އިސްވިއެވެ. އޭނާ ނަމާދުކުރި ގޮތްތޯއެވެ؟ އެކަން މޮޅަށް ދެނެވޮޑިގެންވަނީ މާތް ﷲ އެވެ. ބިރުގަނެ ކަންބޮޑުވުމުގެ ސަބަބުން އޭނާގެ ޙާލު ވަނީ ވަރަށް ގޯސްވެފައެވެ.\nކޮންމެއަކަސް ނަމާދު ނިމުމުން ގޭގެ ވެރިޔާ ވަގުކަލޭގެ އާއި ސުވާލުކުރިއެވެ. [ކަލެއަކީ ކާކުކަމާއި މިގެއަށް ވަދެގަނެގެން ތިޔަ އުޅޭ މަޤުޞަދެއް ނިކަން އަހަރެންނަށް ބުނެދީ ބަލާށެވެ!]\nޒުވާނާ ޖަވާބުދިނެވެ. [އަހަރެންނަކީ ވަގެކެވެ. އައިސް މިއުޅެނީ ވައްކަންކުރުމަށެވެ. އެކަމަކު ކަލޭ ބުނެބަލާށެވެ. ކަލޭ ޒަކާތްނުދެނީ ކީއްވެހެއްޔެވެ؟ އަހަރެން ކަލޭގެ މުދަލުގެ ހިސާބ ކިތާބު ރަގަޅަށް ބަލައިފީމެވެ. ކަލޭ ޒަކާތްނުދޭތާ6އަހަރު ވެއްޖެއެވެ. އެއީ ﷲ ގެ ޙައްޤެކެވެ. އަދި ފަރުޟެކެވެ. އަހަރެން މިވަނީ ކަލޭގެ މުދާ ހިސާބުކޮށްފައެވެ. އަދި ޒަކާތުގެ ބައި ވަކިކޮށްފައެވެ. އެހެންކަމުން އޭގެ ޙައްޤުވެރީންނަށް އެބައި ފޯރުކޮށްދޭށެވެ.]\nޒުވާނާގެ ޖަވާބު އަޑުއިވުމުން ގޭގެވެރިޔާ އަޖައިބުވެ އަންތަރީސްވެގެން ހުރެ ބުންޏެވެ. [ކަލެއަށް ހަލާކުހުއްޓެވެ! ކަލޭ ތިކުރަނީ ކީއްހެއްޔެވެ؟ ކަލެއަކީ މޮޔައެއް ހެއްޔެވެ؟]\nޒުވާނާ ޖަވާބުދިނެވެ. [އަހަރެންނަކީ މޮޔައެއްނޫނެވެ. އަހަރެންނަކި ފުރިހަމަ ޞިއްޙަތެއްލިބިގެންވާ،ބާރުހުރި މީހަކީމެވެ.]\nގޭގެ ވެރިޔާ ސުވާލުކުރިއެވެ. [އެހެންވީއިރު ކަލޭ ވައްކަންކުރަނީ ކީއްވެހެއްޔެވެ؟]\nއޭގެ ޖަވާބުގައި ޒުވާނާ އޭނާގެ ވާހަކަ މަހުޖަނަށް ކިޔައިދިނެވެ.\nމަހުޖަނަށް ޒުވާނާގެ ސާދާކަމާއި ރީތި ސޫރަ އާއި ހިސާބު ޢިލްމަށް ހުރި ކުޅަދާނަކަން ފެނުނުމުން އޭނާގެ އަންހެނުންގެ ގާތަށް ގޮސް ޒުވާނާ އާއި ބެހޭ ހުރިހާ ވާހަކައެއް ކިޔައިދިނުމަށްފަހު ބުންޏެވެ. [ތިބާ ތިޔަ ހުރީ ތިބާގެ އަންހެން ދަރިފުޅުގެ ކައިވެންޏާމެދު ކަންބޮޑުވެފައެވެ. ﷲ ތަޢާލާ، އެވަނީ ރަގަޅު ފިރިޔަކު ފޮނުއްވައިފައެވެ.] އަނބިމީހާވެސް އޭނާއާ އެއްބަސްވިއެވެ.\nދެން އޭނާ، ޒުވާނާގެ ކައިރިއަށް ގޮސް ބުންޏެވެ. [ދެކޭށެވެ! ވައްކަންކުރުމަކީ ވަރަށް ގޯސްކަމެކެވެ. ކަލެއަށް ބޭނުންވަނީ މުދަލާއި ފައިސާއެވެ. ކަލޭ ބޭނުންނަމަ އަހަރެންގެ މުދަލުގެ ހިއްޞާދާރަކަށް ކަލޭ ހަދައިފާނަމެވެ.] ޒުވާނާ ސުވާލުކުރިއެވެ. [އެއި ކޮންގޮތަކަށްތޯއެވެ؟]\nމަހުޖަނު ބުންޏެވެ. [އަހަރެންގެ ހުރީ ހަމަ އެންމެ އަންހެންދަރިއެކެވެ. އަހަރެން އޭނާގެ ކައިވެނި ކަލެއާ ކޮށްދެމެވެ. އަދި އަހަރެންގެ މުދާތައް ބެލެހެއްޓުމުގެ ޒިންމާ ކަލެއާ ޙަވާލުކުރަމެވެ. ދިރިއުޅުމަށްޓަކައި ކަލެއަށް ގެއެއްވެސް ދޭނަމެވެ. މުދާވެސް ދޭނަމެވެ. ކަލޭގެ މަންމަ އާއި މިކަމާ މެދު މަޝްވަރާކޮށްލާށެވެ.]\nޒުވާނާ އެގޮތަށް އެއްބަސްވިއެވެ. ޒުވާނާގެ މަންމަވެސް އެ ކައިވެންޏާއި ރުހުނެވެ. އަނެއްދުވަހު ހެކީންކުރިމަތީގައި ވިޔަފާރިވެރިޔާ އޭނާގެ އަންހެންދަރިފުޅުގެ ކައިވެނި އެޒުވާނާ އާއި ކޮށްދިނެވެ.\nއާދެ! މިއީ ތަޤުވާވެރިކަމުގެ އިނާމެވެ.\nމަޞްދަރު: ސުންހެރޭ އައުރާޤް / ޝެއިޚް ޢަބްދުލްމާލިކް މުޖާހިދް\nތަރުޖަމާ: އިނާޒް ޢަދުނާން\nޓްވިޓަރ ވަޓްސްއެޕް ވައިބަރ ޕްރިންޓު އީމެއިލް\nޚިޔާލުފާޅުކުރައްވާ ރައްދު ކެންސަލް\n31 ޖެނުއަރީ 2012\nތުންޖީނާ ސަލަވާތާއި ނާރިއްޔަ ޞަލަވާތް ކިޔުމަކީ ރަނގަޅުކަމެއްތޯ؟\n6 ޑިސެމްބަރ 2011\nއަޅުގަނޑަށް ވަނީ ރިބާ ލޯނެއް ނެގިފައެވެ. ދެން ތައުބާވާނީ ކިހިނެތް؟\n20 ނޮވެމްބަރ 2011\nދުޢާކުރުން އެންމެ ރަގަޅު ވަގުތުތަކަކީ ކޮބައިތޯއެވެ؟\n14 ނޮވެމްބަރ 2011\nމޯބައިލްފޯން ފަދަ ތަކެތީގައި ކީރިތިޤުރުއާން ގެންގުޅުމުގެ ޙުކުމަކީ ކޮބާ؟\n18 އޮކްޓޯބަރ 2011\nއަރުޝީފު Select Month އޯގަސްޓް 2016 ޖުލައި 2016 އޭޕްރިލް 2014 ނޮވެމްބަރ 2013 އޮކްޓޯބަރ 2013 ސެޕްޓެމްބަރ 2013 ޖޫން 2013 މެއި 2013 އޭޕްރިލް 2013 މާރޗް 2013 ފެބްރުއަރީ 2013 ޖެނުއަރީ 2013 ޑިސެމްބަރ 2012 ނޮވެމްބަރ 2012 އޮކްޓޯބަރ 2012 ސެޕްޓެމްބަރ 2012 އޯގަސްޓް 2012 ޖުލައި 2012 ޖޫން 2012 މެއި 2012 އޭޕްރިލް 2012 މާރޗް 2012 ފެބްރުއަރީ 2012 ޖެނުއަރީ 2012 ޑިސެމްބަރ 2011 ނޮވެމްބަރ 2011 އޮކްޓޯބަރ 2011 ސެޕްޓެމްބަރ 2011 އޯގަސްޓް 2011 ޖުލައި 2011 ޖޫން 2011 މެއި 2011\nއިސްލާމީ ތާރީޚް (39)\nޢާއްމު ލިޔުން (22)\nޢިބްރަތްތެރި ވާހަކަ (1)\nޢިބްރަތްތެރިި ވާހަކަ (41)\nދީނީ ލިޔުން (34)\nސުވާލާއި ޖަވާބު (9)\nރާއްޖެއިސްލާމް © 2018


Kaiveneege Thereygai Prince Harry Aai Charles Ah Kanthah Kurevunee Dhaadhi Ehgothah - Vaguthu\nކައިވެނީގެ ތެރޭގައި ޕްރިންސް ހޭރީއަށާއި ޗާލްސް އަށް ކަންތައް ކުރެވިފައިވަނީ ދާދި އެއްގޮތަށް\nއިނގިރޭސި ޝާހީ އާއިލާގެ މެންބަރުންނަކީ އަބަދުވެސް ދުނިޔޭގެ އެތައް ބައެއްގެ މެދުގައި މަޝްހޫރު ބައެކެވެ. އެމީހުންނަކީ، އާއްމު ގޮތެއްގައި މާ ގިނައިން ތަންތަނުން ނުފެނުނުކަމުގައިވިޔަސް، އެމީހުން މަޤުބޫލުކަން ނުކެނޑި، އެތައް ދުވަހެއް ވަންދެން ދެމި ހުންނަ ބައެއްވެސްމެއެވެ. މިކަމަށް ބާރުދޭ އެތައް ހެއްކެއް ދަނީ ފެންނަމުންނެވެ.\nމި އަހަރުގެ ތެރޭގައި، އިނގިރޭސި ޝާހީ އާއިލާގެ ޕްރިންސް ހޭރީ ވަނީ ކައިވެނިކޮށްފައެވެ. އެމެރިކާގެ ފިލްމީ ތަރިއެއްކަމަށްވާ މޭގަން މާކެލް އާ ހޭރީ ކައިވެނިކުރިއިރު، މި ކަންވެގެންދިޔައީ، މިއިން ދުވަހަކު ބައެއްގެ ކައިވެންޏަށް ނުލިބުނުހާ ސަމާލުކަން ލިބިގެންދިޔަ ކައިވެންޏަކަށެވެ. އެތައް މިލިޔަން ބަޔަކު މި މަންޒަރުތައް ބެލިއެވެ. ހަމައެހެންމެ، ކައިވެނީގެ ވާހަކަތައް އަދިވެސް ދައްކާ ހުސްނުވެއެވެ.\nއެގޮތުން، މި ކައިވެންޏާ ބެހޭގޮތުން އެންމެ ފަހުން އިވިގެން ގޮސްފައިވާ ވާހަކައަކީ، މި ކައިވެނީގައި ހޭރީ އާއި އޭނާގެ ބައްޕަ، ޗާލްސް އެއްގޮތަކަށް ކަންތައްތައް ކޮށްފައިވާ ކަމެކެވެ. މި ކަންކަން ފެންނަ ފޮޓޯތައްވެސް ބައެއް ފަރާތްތަކުން މީސް މީޑިޔާގެ އެކި މަންސަތަކުގައި އާއްމުކޮށްފައިވެއެވެ.\n1981 ވަނަ އަހަރު ޕްރިންސް ޗާލްސް އާއި ޑަޔާނާ ކައިވެނިކުރިއިރު ނަގާފައިވާ ފޮޓޯތަކާއި ހޭރީގެ ކައިވެނީގައި ނަގާފައިވާ ފޮޓޯތަކުން، ބައެއް ފަރާތްތަކުން އާއްމުކޮށްފައިވާ އެއްގޮތް އެއް ކަމަކީ، ލޯ ފުހެލާ މަންޒަރެވެ. ހޭރީވެސް، އޭނާގެ އަތުން ލޮލުގައި ހުރި ކަރުނަތައް ފުހެލާ މަންޒަރު ފެންނައިރު، ހަމަ އެބީދައިން ޗާލްސްވެސް އަތުން ކަރުނަތައް ފުހެލައެވެ.\nA post shared by Diana Kate Meghan ?? (@loveprincessdiana) on Oct 25, 2018 at 4:46pm PDT\nހަމައެހެންމެ، ކައިވެނީގެ ޙަފްލާގައި ހާސްވެފައި ހުރުމުގެ ސަބަބުންވެސް ދެބަފައިން ކަން ކޮށްފައިވާކަމަށް ފެންނަނީ އެއްގޮތަކަށެވެ. އެއީ، ނޭފަތުގަޔާއި އަނގައިގައި އަތް ޖައްސާލުމެވެ. މި މަންޒަރު ފެންނަ ފޮޓޯތައްވެސް ބައެއް ފަރާތްތަކުން އާއްމުކޮށްފައިވެއެވެ.\nއެންމެ ހަ މަސް ދުވަހު އެންގޭޖު ވެގެން އުޅުމަށްފަހު ހޭރީ އާއި މޭގަން ކައިވެނިކޮށްފައިވާއިރު، މޭގަން މިހާރު އިނީ ބަލިވެކަމަށްވެސް މީޑިޔާ ރިޕޯޓުތައް ބުނެއެވެ.


Dhivehi miruhuge agu boduvumun marektgai mihaaru hinganee beyrumirus\nމާރުކޭޓުގައި މީހަކު ބޭރު މިރުސް ގަންނަނީ---ފޮޓޯ: ސީއެންއެމް\n6 މެއި 2019 1 ކޮމެންޓް\nދިވެހި މިރުހުގެ އަގު ބޮޑުވުމުން މިހާރު މާރުކޭޓުގައި ހިނގަނީ ބޭރު މިރުސް\nމާލޭ ލޯކަލް މާރުކޭޓުގައި ދިވެހި މިރުހުގެ އަގު އުފުލުމުން، ބޭރު މިރުސް ނުވަތަ އިމްޕޯޓު ކޮށްފައި ހުރި މިރުސް ހެޔޮ އަގުގައި ވިއްކަން ފަށައިފިއެވެ.\nދިވެހި މިރުސް ކިލޯއެއް އެންމެ އަގުހެޔޮކޮށްވެސް މިހާރު ލިބެން ހުރީ 800 ރުފިޔާއަށެވެ. ނަމަވެސް އިންޑިއާއި އަަވަށްޓެރި ގައުމުތަކުން ގެނެސް އިމްޕޯޓު ކުރި މިރުސް މާކެޓުގައި އަންނަނީ ވިއްކަމުންނެވެ. އިންޕޯޓުކުރި މިރުސް ކިލޯއެއްގެ އަގު ހުރީ 300 ރުފިޔާ އާއި 350 ރުފިޔާއާ ދެމެދުއެވެ.\n"މި މިރުސްވެސް ކުޅިވާނެ. މިހުރީ ވަސް ބަލާލަ ބަލަ. މިރުހުގެ އަގު ހެޔޮވެފައި ކުޅިވެސް ވާނެ. ގިނަ މީހުން ގަންނަނީ މި މިރުސް މިހާރު،" މާރު ކޭޓު ގޮޅިއެއްގެ ސޭޓު ފަޅާލާފައި އޮތް މިރުހެއްގެ ވަސް ދައްކަމުން ބުންޏެވެ.\nރޯދަ މަހާ ދިމާކޮށް މިރުހާ ކަރާ ފަދަ ބައެއް ބާވަތްތަކުގެ އަގު ވަނީ އުފުލިފައެވެ. އެގޮތުން 15 ރުފިޔާއަށް ހުރި ކަރާ ކިލޯއެއްގެ އަގު މިހާރު ހުރީ 30 ރުފިޔާއާއި 45 ރުފިޔާއާ ދެމެދުއެވެ. މީގެ ކުރިން ދިވެހި މިރުސް ކިލޯއެއް 200 ރުފިޔާ އާއި 300 ރުފިޔާއާއިދެމެދުގެ އަގަކަށް ލިބުނެވެ.\nދިވެހި މިރުހޭ އެއް އަގެއްގައި ބޭރު މިރުސްވެސް ނުވިއްކޭ ގޮތް ހަދަންވީނު. މިނިމަމް ވޭޖް ވެސް ގެންނަނީ އެހެންވީމަތާ. ދެރަ ކަމަކީ ދިވެހި މިރުސް ހައްދައިގެން ވިއްކަނީވެސް ބަންގާޅު މީހުނަށް ވީމަ.


Uruguay ge aslu fenvaru Russia aa dhekolhah dhekkeynetha?\nއުރުގުއޭގެ އަސްލު ފެންވަރު ރަޝިޔާއާ ދެކޮޅަށް ދެއްކޭނެތަ؟\nމިސްރާ ދެކޮޅަށް ކުޅުނ ު މެޗުގައި އުރުގުއޭ ކުޅުންތެރިން --- ފޮޓޯ: ފީފާ\nއުރުގުއޭގެ އަސްލު ފެންވަރު މިފަހަރުގެ ވޯލްޑްކަޕުގައި އަދިވެސް ދައްްކާ ނުލެވޭ ކަމަށް، އެ ޓީމުގެ ކޯޗް އޮސްކާ ޓަބަރޭޒް ބުނެފި އެވެ.\nގުރޫޕް ސްޓޭޖުގައި، އުރުގުއޭ ކުޅޭ ފަހު މެޗުގައި މިރޭ ނިކުންނާނީ މުބާރާތް ބާއްވާ ގައުމު ރަޝިއާއާ ދެކޮޅަށެވެ. ރަޝިއާ އޮތީ ރަނގަޅު ފޯމެއްގަ އެވެ. ކުޅުނު ދެ މެޗުން އަށް ލަނޑު ޖެހި އެވެ. ފުރަތަމަ މެޗުގައި ސައުދީ އަރައްބިއްޔާއާ ދެކޮޅަށް ހޯދި 5-0 ގެ މޮޅަކީ މުބާރާތުގެ ތާރީހްގައި މުބާރާތް ބާއްވާ ގައުމުން މިހާ ރަނގަޅަށް ފެށި ފުރަތަމަ ފަހަރެވެ.\nމިރޭގެ މެޗުން މޮޅުވާ ޓީމަކަށް، ގުރޫޕްގެ އެއް ވަނަ މާގަމު ލިބޭނެ އެވެ.\n"އަހަންނަށް އެނގޭ އަހަރެމެންނަށް ޕްރެޝަރު އޮތް ކަން، އަދި އަހަރެމެންވެސް ގަބޫލު ކުރަން އަހަރެމެންގެ ފެންވާރު މުޅިން ރަނގަޅު ނޫންކަން، އަހަރެމެންނަށް އަދި އަހަރެމެންގެ އަސްލު ފެންވަރު ދައްކާނުލެވޭ،" އުރުގުއޭގެ ކޯޗް ޓަބަރޭޒް ބުންޏެވެ.\n"އަހަރެމެން ކޮންމެ މެޗަކާވެސް ކުރިމަތި ލަނީ ވަރަށް ހަމަޖެހިގެން، ކުރިންވެސް މިކަހަލަ ހާލަތެއް ދިމާވި، 2011 ވަނަ އަހަރު އަހަރެމެން ކޮޕާ އެމެރިކާ ޗެމްޕިއަންކަން ހޯދިއިރުވެސް މިކަހަލަ ހާލަތެއް ކުރިމަތިވި."\nރަޝިއާގެ ކޯޗް ސްޓެނިސްލާވް ޗެރިޗޭސޮވް ބުނީ، ދެ ވަނަ ބުރަށް ކޮލިފައި ވެފައި ވީނަމަވެސް އެ ޓީމުން މެޗަށް ސީރިއަސްކަން ކުޑަ ނުކުރާނެ ކަމަށެވެ.\n"މި މެޗަށްވެސް އަހަރެމެން ތައްޔާރު ވާނީ އެހެން މެޗަށް ތައްޔާރުވާ ހެން،" ޗެރިޗޭސޮވް ބުންޏެވެ. "ދެ ވަނަ ބުރަށް ކޮލިފައި ވީނަމަވެސް އެއީ އަހަރެމެން ބަލަން ޖެހޭ ކަމެއް ނޫން، މެޗަށް އެންމެ ރަނގަޅަށް ތައްޔާރުވެގެން ތިބި ކުޅުންތެރިން ކުޅޭނެ. އަހަރެމެންގެ މެޑިކަލް ޓީމުވެސް އަންގާފައެއް ނެތް ވަކި ބަދަލެއް ގެންނާކަށް."\nރަޝިއާ އާއި އުރުގުއޭ ކުޅޭ މެޗު ފަށަނީ ރާއްޖޭ ގަޑިން އިރުއޮއްސި 7:00 ގަ އެވެ.\nރަޝިޔާ ވޯލްޑް ކަޕް 2018 އުރުގުއާއި\nރަޝިއާ ބަލިކޮށް ގުރޫޕް އޭގެ އެއްވަނަ އުރުގުއޭއަށް


Ethah muahsasaa eh freeze vee ekakaa hedhi: Munaz\nހޯމް މިނިސްޓަރު އިމްރާން އަބްދުﷲ އަދި ކުރީގެ ކޮމިޝަނަރު އޮފް ޕްރިޒަންސް އަބްދުﷲ މުނާޒް ---\nދައުލަތުގެ މުހިންމު އެތައް މުއައްސަސާއެއް މިއަދު ވަނީ "ފްރީޒް" ވެފައި ކަމަށާ އެއީ އެންމެ މީހަކާ ހެދި ދިމާވާ ކަމެއް ކަމަށް ވިދާޅުވެ ހޯމް މިނިސްޓަރު އިމްރާން އަބްދުﷲ އަށް ކުރީގެ ކޮމިޝަނަރު އޮފް ޕްރިޒަންސް އަބްދުﷲ މުނާޒް ފާޑުވިދާޅުވެއްޖެ އެވެ.\nމުނާޒް، ސީޕީގެ މަގާމުން ވަކިކުރެއްވީ މިމަހުގެ 21 ވަަނަ ދުވަހުއެވެ. އެދުވަހުން ފެށިގެން މުނާޒް ގެންދަވަނީ ޖަލުގައި ހުރި މައްސަލަތަކާއި ހޯމް މިނިސްޓަރު އިމްރާން އަބްދުﷲގެ ނާގާބިލްކަން ހާމަކުރައްވާ ތަފާތު ޓްވީޓްތައް ކުރައްވަމުންނެވެ. ނަމަވެސް މަގާމުން ވަކިކުރެއްވުމާއި ހަމައަށް މިނިސްޓަރު އިމްރާނަށް އޭނާ ގެންދެވީ ތައުރީފު ކުރައްވަމުންނެވެ.\nސިފައިންގޭގައި ހިދުމަތުގައިވެސް ކުރިން ވަރަށް ގިނަ އަހަރުތަކެއް ވަންދެން ހިދުމަތް ކުރައްވާފައިވާ މުނާޒް ވިދާޅުވީ ސަރުކާރުން ކިތަންމެ ބޭނުންވި ނަމަވެސް ހައްގު މިންވަރު ހޯދާ ނުދެވިގެން އުޅެނީ ނާގާބިލް ވަޒީރުން ގޮވައިގެން އުޅެން ޖެހިފައިވާތީ ކަމަށެވެ. އަދި ދާދި ފަހުން އޮތް ޖަލްސާއެއްގައި ރައަީސް ނަޝީދު އެ ވާހަކަތައް ވިދާޅުވިއެވެ.\nމިއަދު އެލްޖީއޭ، ހޯމް މިނިސްޓްރީ، ޖުވެނައިލް ޖަސްޓިސް ޔުނިޓް، ޕޮލިސް ސާވިސް އަދި ކަރެކްޝަނަލް ސާވިސް ވަނީ ފްރީޒްވެފައި ކަމަށާ އެކަން އެހެން ވެފައިވަނީ ހަމަ އެކަނި އެންމެ މީހަކާ ހެދި ކަމަށް މުނާޒް ވިދާޅުވިއެވެ. މުނާޒް އެ އިޝާރާތް ކުރެއްވި ހުރިހާ މުއައްސަސާތަކުގެ އެންމެ އިސްވެރިއަކީ ހޯމް މިނިސްޓަރު އިމްރާން އަބްދުﷲ އެވެ.\nޖަލުތަކުގެ ކުރީގެ ވެރިޔާ އިއްޔެ ކުރައްވާފައިވާ ޓްވީޓެއްގައި ގައިދީންގެ ބޭސްފަރުވާގެ ކަންކަން އަވަސް ކުރުމަށް ކުރެވުނު މަސައްކަތާއި، އެކަމުގައި ހޯމް މިނިސްޓަރުގެ އެއްބާރުލުން ލިބިވަޑައިގެންފައިނުވާ ކަމަށް ވަނީ ތުުހުމަތު ކުރައްވާފައެވެ. މުނާޒް މަގާމުން ވަކިކުރެއްވިއިރު ޖަލުގައި ގައިދީންނަށް އެކަށީގެންވާ ގޮތުގައި ބޭސްފަރުވާގެ ފުރުސަތު ނުލިބޭ ކަމުގެ ޝަކުވާ އޮތީ ވަރަށް ބޮޑުވެފައެވެ.\nމުނާޒް ވިދާޅުވީ ކަރެކްޝަނަލް ސާވިސްއަށް ސްޕެޝަލިސްޓުން ހޯދުމަށް އެދުމުން އެކަންވެސް ނުކޮށް ދެވުނު ކަމަށެވެ. އަދި އައިޖީއެމް ހޮސްޕިޓަލްގެ ޑޮކްޓަރުން ޖަލަށް ދާގޮތަށް ހަމަޖައްސައިދޭން އެދުމުން އެކަންވެސް ކުރެވިފައިނުވާ ކަމަށެވެ.\n"ގައިދީންގެ ބޭސްފަރުވާ އަވަސް ކުރުމަށް އަމަލީ ގޮތުން އިމްރާން އަބްދުﷲ އަށް އެއްވެސް ކަމެއް ނުކޮށްދެވުނު. އެމްސީއެސްއަށް ސްޕެޝަލިސްޓުން ހޯދައި ނުދެވުނު. އައިޖީއެމްޗުން ޑޮކްޓަރުން ޖަލަށްދާ ގޮތަށްވެސް ހަމަޖައްސާ ނުދެވުނު. އަހަރެއް ފާއިތުވެގެން ދިޔައީ." މަޖިލީހުގެ ރައީސް ނަޝީދާއި، އެޗްއާރްސީއެމަށް ޓެގް ކުރައްވާ މުނާޒް ކުރެއްވި ޓްވީޓެއްގައި ވިދާޅުވިއެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް އެލްޖީއޭ + އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


ޕްރިސްކޯގެ ފިހާރައެއް މާލެ ޖަލުގެ އެނެކްސް އެކެއްގައި ހުޅުވައިފި\n18 ފެބުއަރީ 2018\nޕްރިޒަން ކޯޕަރޭޓިވް ސޮސައިޓީ (ޕްރިސްކޯ)ގެ ފިހާރައެއް މާލެ ޖަލުގެ އެނެކްސް އެކެއްގައި ހުޅުވައިފިއެވެ.\nމާލޭ ޖަލުގެ އެނެކްސް އެކެއްގައި ޤާއިމްކޮށްފައިވާ “ޕްރިސްކޯ ޝޮޕް 2” ހުޅުވުމަށް ފެބްރުއަރީ 16 ވަނަ ދުވަހު ހެނދުނު ބޭއްވި ރަސްމިއްޔާތުގައި ފިހާރަ ހުޅުވައިދެއްވީ ކޮމިޝަނަރ އޮފް ޕްރިޒަންސް އަހްމަދު ޝިހާންއެވެ.\nމާލެ ޖަލުގެ އެނެކްސް އެކެއްގައި ހުޅުވިގެންދިޔަ ޕްރިސްކޯ ޝޮޕްއަކީ ޕްރިސްކޯއިން ހުޅުވި ފުރަތަމަ ފިހާރައެވެ. ދެވަނަ ފިހާރަ (ޕްރިސްކޯ ޝޮޕް 1) ހުޅުވާފައިފަނީ 16 ފެބްރުއަރީ 2018 ވަނަ ދުވަހު މާފުށީ ޖަލުގައެވެ.\nމޯލްޑިވްސް ކަރެކްޝަނަލް ސަރވިސްގައި މަސައްކަތް ކުރާ ޕްރިޒަން އޮފިސަރުންނާއި މުވައްޒަފުންގެ އާއިލާތަކަށް ހިދުމަތްދިނުމުގެ ގޮތުން ހުޅުވިގެންދިޔަ މި ފިހާރައިގެ ސަބަބުން އެމްސީއެސްގައި މަސައްކަތްކުރާ އޮފިސަރުންނާއި މުވައްޒަފުންގެ އާއިލާތަކަށް ފަސޭހަކަމާއެކު ތަކެތި ގަންނަން ލިބޭނެ އިންތިޒާމް ހަމަޖެހިގެން ދިއުމުގެ އިތުރުން ޕްރިސްކޯގެ މެންބަރުންނަށް ކްރެޑިޓަށް ތަކެތި ނެގުމުގެ ހިދުމަތްތައް ހަމަޖެހިގެންދާނެކަމަށް ޕްރިސްކޯއިން މައުލޫމާތުދެއްވައެވެ.


އަޑުފޮށްޓާގުޅޭ އަރުތެރެ - ވިކިޕީޑިއާ\nLaryngopharynx labeled at bottom right.\nSagittal section of nose mouth, pharynx, and larynx. ("Laryngeal part of pharynx" labeled at left, third from the bottom.)\nއަޑުފޮށްޓާގުޅޭ އަރުތެރެ(އިނގިރޭސި ބަހުން: Laryngopharynx) ހުންނަނީ ކަރު ހިމެނޭ ހިސާބުގެ މައިބަދައިގެ ކަށިކޮޅުތަކުގެ ތެރެއިން 6-3 ކަށިކޮޅާއި ދެމެދުގައެވެ.މިއީ އަރުގެ ނުވަތަ އަރުތެރޭގެ އެންމެ ތިރީބައެވެ. އެހެންކަމުން އަރުތެރެ އާއި ކާތަކެތި ހިގާ ހޮޅި ގުޅުވައިދޭ ބަޔަކީ މިއީއެވެ. މިބައިގެ މަތީ ބޯޑަރު ހުންނަނީ ހައިއޮއިޑް ކަށިގަނޑު (އިނގިރޭސި ބަހުން: Hyoid bone)އާއި އެއްހަމައެއްގައެވެ. އަޑުފޮށްޓާގުޅޭ އަރުތެރެ އިންނަނީ އެޕިގްލަޓިސް(އިނގިރޭސި ބަހުން: Epiglottis)ގެ މަތީ ބޯޑަރުން ފެށިގެން ތިރިއަށް ގޮސް ކްރިކޮއިޑް ކާޓިލޭޖް(އިނގިރޭސި ބަހުން: Cricoid cartilage) ގެ ތިރިއާއި ހަމައަށެވެ. މިބުނި ހިސާބަކީ ކާތަކެތި ހިގާ ހޮޅި ފެށިފައި އިންނަ ހިސާބެވެ. އެހެންކަމުން އަޑުފޮށްޓާގުޅޭ އަރުތެރެ ނިމިގެން ދެން ހަޖަމުކުރާ ނިޒާމްގައި އިންނާނީ ކާތަކެތި ހިގާ ހޮޅި އެވެ.\nއަނގަޔާގުޅޭ އަރުތެރެ އެކޭ އެއްގޮތަށް އަޑުފޮއްޓާގުޅޭ އަރުތެރެ އަކީ ވެސް ކާނާ އަދި ވައި ދައުރުކުރާ މަގެކެވެ. މިމަގުގެ ފާރުގައިވާ ތެތް ދުލިފަށްގައި ހުންނަނީ ސްޓްރެޓިފައިޑް ސްކޭމަސް އެޕިތީލިއަމް(އިނގިރޭސި ބަހުން: Stratified squamous epithelium) އެވެ. ހަޖަމުކުރާ ނިޒާމް އާއި، ނޭވާލާ ނިޒާމްގެ މަގު ވަކިވަނީ އަރުތެރޭގެ މިހިސާބުންނެވެ.\nކާނާ، އަދި ވައި އަރުތެރެ ހުރަސްކޮށް ދައުރުވާތީ، ކާތަކެތި ކާއިރު، އަޑު ފޮށި ނިވާކޮށް ފޮރުވާލުމަށްޓަކައި، (ކާތަކެތި ވައި ނޮޅި އަށް އެޅުން މަނާކުރުމަށްޓަކައި) ރައްކަލަކަށްޓަކައި، އެޕިގްލަޓިސް އޭކިޔޭ ކަނެކްޓިވް ޓިޝޫ ފޮއްޗެއް އަޑު ފޮށި ގެ މަތިން އިނދެއެވެ. މިގޮތަށް ނިވާކޮށް ފޮރުވާލުމުން ކާތަކެތި ނޭވާލާ ނިޒާމް އަށް ދިއުން މަނާކޮށްދެއެވެ. ސަބަބަކީ ނޭވާލާ ނިޒާމް ގައި ހިމެނޭ ފުއްޕާމޭ އަށް ގޮސްފައިވާ ވައި ނޮޅި އިންނަނީ އަޑު ފޮށި ނިމިގެންކަމަށްވާތީ އެވެ. އަދި މީގެ އިތުރުން ވާހަކަ ދެއްކުމާއި ތަފާތު އަޑުއަޑު ލެއްވުމުގައި އަރުތެރެ މުހިއްމު ދައުރެއް އަދާކުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 8 މާރޗް 2020، 23:00 ގައެވެ.


Dharin Tharubiyyathu Kurumuge Qavaidhu Thah (Part 1) | #Dhiislam\nދަރިން ތަރުބިއްޔަތުކުރުމުގެ ޤަވާޢިދުތައް (ފުރަތަމަ ބައި)\n11 months ago |0comment| March 2, 2017\nތިބާގެ ދަރިފުޅަށް ނަމޫނާއަކަށްވާށެވެ!\nދަރިފުޅަށް ނަމޫނާއަކަށްވާށޭ ބުނުމުގެ މާނައަކީ؛ ހެޔޮކަންތައްތައް ކުރުމުގައި ތިބާގެފަރާތުން ދަރިފުޅަށް ރިވެތި ނަމޫނާއަކަށްވުމެވެ. ތިބާއަކީ ހެޔޮލަފާ ޞާލިޙް އިންސާނެއްކަމުގައިވުމެވެ. ތިބާގެ ފަރާތުން ދަރިން ނަމޫނާލިބިގަންނަންޖެހޭ އަދި ތިބާގެ އުޅުމަށް ތަބަޢަވާންޖެހޭފަދަ މީހަކަށްވުމެވެ. ހަމައެހެންމެ އެހެންމީހުން ވެސް ތިބާ ނަމޫނާއެއްކަމުގައި ބަލައިގަންނާނޭހެން އުޅުމެވެ. ކިތަމެ ހެޔޮ ނަޞޭޙަތެއް ދެވުނުކަމުގައި ވީނަމަވެސް މައިންބަފައިންގެ ފަރާތުން ދަރިންނަށް ދެވޭ ނަސޭޙަތާއި އިދިކޮޅު ޢަމަލުތައް ދަރިންނަށް ފެންނަނަމަ އެދަރިން ހެޔޮލަފާ ރަނގަޅު ދަރިންގެ ގޮތުގައި ތަރުބިއްޔަތުނުކުރެވޭނެއެވެ.\nއެގޮތުން ބައެއް ބަފައިންނަކީ އެބައިމީހުންގެ ދަރިންނަށް ރަނގަޅު ނަމޫނާ ބަފައިންނެއްނޫނެވެ. އެފަދަ ބަފައިން ދަރިންނާއި މެދު މުޢާމަލާތްކުރަނީ ގޯސްކޮށެވެ. ހަމައެހެންމެ އެފަދަ މީހުން އަނބިންނާއިމެދުގައްޔާއި އެހެނިހެން މީސްތަކުންނާއި މުޢާމަލާތްކުރުމުގައި ވެސް އަދަބުކުޑަކުރެއެވެ. އެފަދަ މިސާލުތަކެއް ތިރީގައި ބަޔާންކޮށްލާނަމެވެ.\nތިމާގެ ދުލުން ހަޑިހުތުރު ބަސްތައް ބޭނުންކުރަމުންދާއިރުވެސް އެފަދަ މީހާ ބޭނުންވާނީ އޭނާގެ ދަރިފުޅަކީ ބަސްމަގު ރިވެތި ދަރިއަކަށްވުމަށެވެ. އެފަދަ ދަރިއަކު ވާންޖެހޭނީ ޠާހިރު ބަސްތަކެއް ބުނާ ދަރިއަކަށެވެ. އެއްދުވަހަކު އަހަރެންގެ ރަޙުމަތްތެރިއެއްގެ ދަރިއަކު އައިސް އޭނާގެ ބައްޕައަށް މަލާމާތްކޮށްލުމުން އޭނާގެ ހިތަށް އެކައްޗެއްވެސް ނާރާފަދަގޮތަކަށް ހީލާފައި ބަލާބަލާށޭ އަހަރެންގެ ދަރި ބޮޑުވެއްޖެއޭ ބުނެލިއެވެ.\nގޭގައި ހުރެފައި ބައްޕައަކު ގެއަށް ފޯނެއް އައުމުން ދަރިންގެތެރެއިން ފޯނުނަގަންދިޔަ ކުއްޖާ ގާތު ބުނެލި “ފޯނު އައީ ބައްޕައަށްކަމަށްވާނަމަ، ފޯނުކުރި މީހާ ގާތު ބުނޭ އަހަރެން ގޭގައި ނެތޭ”، މިހެން ބުނެލުމުން ދަރިފުޅާއި އެބައްޕަ އާއިދެމެދު ޚިޔާލުތަފާތުވިއެވެ. މިފަދަ ޙާދިޘާއެއްގެ ނުރައްކާތެރިކަން މާތްރަސޫލާ ޞައްލަﷲ ޢަލައިހި ވަސައްލަމަ ވަނީ ބަޔާންކޮށްދެއްވަވާފައެވެ. ޢަބްދުﷲ ބިން ޢާމިރު ރަޟިޔަﷲ ޢަންހުގެ އަރިހުން ރިވާވެގެންވެއެވެ. “އަހަރެންގެ ގޭގައި ރަސޫލުﷲ ޞައްލަﷲ ޢަލައިހި ވަސައްލަ ހުންނަވަނިކޮށް އަހަރެންގެ މަންމަ އަހަރެންނަށް ގޮވާލާފައި ބުންޏެވެ. އޭ ޢަބްދުﷲ، އާދޭ އެއްޗެއްދޭނަން. އެހިނދު ރަސޫލުﷲ ޞައްލަﷲ ޢަލައިހި ވަސައްލަމަ އަހަރެންގެ މަންމައަށް ދެންނެވިއެވެ. ތިބާ އޭނާއަށް ދޭން އުޅުނީ ކޮންއެއްޗެއްހެއްޔެވެ؟ އެކަމަނާ ބުންޏެވެ. އަހަރެން އޭނާއަށް ދޭންއުޅުނީ ކަދުރެކެވެ. އެހިނދު ރަސޫލާ ޞައްލަﷲ ޢަލައިހި ވަސައްލަމަ ދެންނެވިއެވެ. ހަމަކަށަވަރުން ކަމަނާ އޭނާއަށް އެއްޗެއް ނުދިންނަމަ ކަމަނާގެ މައްޗަށް ދޮގެއްކަމުގައި ލިޔެވޭނެއެވެ.”\nބައެއްމީހުން ހީކުރާގޮތުގައި ކުޑަކުދިންނަކަށް ނުވިސްނޭނެއެވެ. އެހެންކަމުން ބައެއްފަހަރު އެކުދިންނަށް ދޮގެއްހަދާލުމަކުން މައްސަލައެއްނުޖެހޭނެއެވެ. ނަމަވެސް މިކަމުގެ ޙަޤީގަތް މިއާއި ވަރަށް ތަފާތެވެ. ވީމާ، ދަރިންނަށް ދެވޭ ތަރުބިއްޔަތުގެ މޭވާ ފުރިހަމަގޮތުގައި ލިބުމަށްޓަކައި، އެކުދިންނަކީ އެކުދިންގެ ވަށައިގެން ހިނގާ ކަންކަމާއިމެދު ވިސްނާފިކުރުކުރާނޭކަން ޤަބޫލުކުރާޙާލު އެކުދިންގެ އިޙްސާސްތަކާއި ޝުޢޫރުތަކަށް ދޭންޖެހޭ ޙައްޤު ގަދަރު ދޭންޖެހޭނެއެވެ.\nދަރިންގެ ކުރިމަތީގައި ދުންފަތުގެ އިސްތިޢުމާލުކުރާއިރު އެކަމަކީ ޙަރާމްކަމެއްކަމާއި ގޯސް ޢާދައެއްކަމާއިމެދު ކުޑަކޮށްވެސް ވިސްނާނުލައެވެ. މާދަމާ ދަރިފުޅު ދުންފަތުގެ އިސްތިޢުމާލުނުކުރާނެހެއްޔެވެ؟ މިކަމުގައި ދަރިފުޅަށް ނަމޫނާއަކަށްވީ ކާކުބާ؟ އޭނާގެ ބައްޕަ ނޫންބާ!\nދުންފަތުގެ އިސްތިޢުމާލުކުރާ މީހަކު ބުންޏެވެ. އަހަރެންގެ4އަހަރުގެ ދަރިފުޅަކު ހުރެއެވެ. އެއްރެއަކު އަހަރެންގެ ސިނގިރޭޓް ފޮށި ނިދާ އެނދު މަތީގައި ބާއްވާފައި ފަތިސްނަމާދަށް ގޮސްފައި އަހަރެން އައިވަގުތު އަހަރެންގެ ސަމާލުކަން ހުއްޓުނީ އަހަރެންގެ އަންހެނުންގެ އަޑަށެވެ. އޭނާ ބުންޏެވެ. ތިބާގެ ދަރިފުޅު ބަދިގެތެރޭގައި ކުރާކަމެއް ނިކަން ބަލާބަލާށެވެ. އަހަރެން ބަލާލިއިރު ދަރިފުޅު ސިނގިރޭޓެއް ރޯކުރުމަށްފަހު އަނގައިގައ ޖައްސާލަނީއެވެ. އެހިނދު އެބައްޕަ ވަރަށްބޮޑަށް ޙައިރާންވިއެވެ. ނަމަވެސް އޭނާގެ ނަފްސު ކޮންޓްރޯލްކުރުމަށްފަހު ދަރިފުޅު ތިކުރަނީ ކޮންކަމެއްތޯ ސުވާލުކޮށްލިއެވެ. އެހިނދު ބައްޕަ ކަންތައްކުރާގޮތަށް ތިމަންނާވެސް ކުރަނީކަމަށް އެދަރިފުޅު ބުންޏެވެ. އެވަގުތު އެކުއްޖާގެ ބައްޕަގެ ހިތަށް ގުޑުމެއް އަރައިގެންދިޔަފަދައެވެ. އަދި މިހިނގާދިޔަ ޙާދިސާގެ ސަބަބުން ދުންފަތުގެ އިސްތިޢުމާލުކުރުމުން އޭނާ އަބަދަށް ދުރުވުމަށް މަގުފަހިކުރުވިއެވެ.\nދަރިންނަށްޓަކައި އެކުދީންގެ ބަފައިންނަކީ ހެޔޮލަފާ ރިވެތި ނަމޫނާވެރި ބައެއްކަމުގައިވުމަކީ ކިހާ ރަނގަޅުކަމެއްތޯއެވެ؟ އެކުދިންނަށް ގޭތެރެއިން ފެނިގެންދާ ދިރިހުރި ރިވެތި އަޚްލާޤުގެ މިސާލީ ނަމޫނާއެއްކަމުގައިވެ އެކުދިންނަށް އިސްލާމީ ރިވެތި އަދަބުތަށް ތަރުޖަމާކޮށްދޭ ފަރާތެއްކަމުގައި ބައްޕަ ވުމަކީ ކިހާ މަންފާކުރުވަނިވިކަމެއްހެއްޔެވެ؟ އޭރުން ދަރިންނަށް އެރިވެތި އަދަބުތަކާއި އެކު ދިރިއުޅުމުގެ ފުރުޞަތުލިބި އެކުދިންގެ ދިރިއުޅުމަށް އޭގެ އީޖާބީ އަސަރުކުރާނެކަން ޔަގީނެވެ.\nމައިންބަފައިންނަކީ ހެޔޮލަފާ ޞާލިޙް ބައެއްކަމުގައިވާނަމަ ދަރިންނަށް އެކަމުގެ ރަނގަޅު އަސަރުކުރާނެއެވެ. ﷲގެ ވަޙީބަސްފުޅުގަވެއެވެ. “وكان أبوهما صالحا” މާނައަކީ: “އަދި އެދެކުދީންގެ ބައްޕައަކީ ހެޔޮލަފާ ޞާލިޙު މީހެއްކަމުގައިވިއެވެ.” އިބްނު ޢައްބާސްގެ އަރިހުން ސަޢީދު ބިން ޖަބީރު އަޑުއެއްސެވިކަމަށް ވިދާޅުވިއެވެ. “އެދެކުދިން ރައްކާތެރިވެގެންދިޔައީ އެކުދިންގެ ބައްޕަގެ ހެޔޮލަފާކަމުންނެވެ. ނަމަވެސް މިތާގައި އެކުދިންގެ ހެޔޮލަފާ ވާހަކައެއް ބަޔާންވެފައެއްނެތެވެ…” މިބަހުގެ މުރާދަކީ ﷲ ސުބްޙާނަހޫ ވަތަޢާލާ އެދެކުދިންގެ ހެޔޮލަފާކަމުގެ ވާހަކަ ބަޔާންނުކުރައްވައި، މިއާޔަތުގައި ބަޔާންކުރައްވާފައިވަނީ އެދެކުދިންގެ ބައްޕަގެ ހެޔޮލަފާކަމުގެ ވާހަކައެވެ. އަދި އެބައްޕަ ހެޔޮލަފާ މީހެއްކަމުގައި ވުމުގެ ސަބަބުން އެދެކުދިންނަށްޓަކައި ﷲ ސުބްޙާނަހޫ ވަތަޢާލާ އެކަންޒު ރައްކާތެރިކުރެއްވިކަމެވެ.


IMF In Raajje Ah 28 Million Dollar Dhenee - Vaguthu\nއައިއެމްއެފުން ރާއްޖެއަށް 28 މިލިއަން ޑޮލަރު ދެނީ\nމާލޭގެ ފިހާރައެއް ކައިރީގައި ބަޔަކު ކިއު ހަދާފައި. --- ވަގުތު އިމޭޖަސް: މުހައްމަދު އަފްޒަލް\nދުނިޔޭގެ އެކިކަންކޮޅުތަކުގައި ހަލުވިކަމާ އެކު ފެތުރެމުން އަންނަ ކޮވިޑް-19 ރާއްޖެ އިން ފެނި އިގްތިސާދީ ގޮތުން ލިބެމުންދާ ބޮޑެތި ގެއްލުންތަކުން އަރައިގަތުމަށް އިންޓަނޭޝަނަލް މަނިޓަރީ ފަންޑު (އައިއެމްއެފް) އިން 28.9 މިލިއަން ޑޮލަރު ދިނުމަށް ނިންމައިފިއެވެ.\nއައިއެމްއެފް އިން ނެރުނު ބަޔާނެއްގައި ބުނީ ކޮވިޑް-19 ގެ ސަބަބުން ރާއްޖޭގެ ފަތުރުވެރިކަމުގެ ދާއިރާ އަށް އަސަރުކޮށް އިގްތިސާދީ ގޮތުން ރާއްޖޭގެ ހާލަތު ދަށްވަމުންދާ ކަމަށެވެ. އެހެންވެ، މިކަންކަމުން އަރައިގަތުމަށް ދިވެހި ސަރުކާރުން ހަރުދަނާ ޕްލޭންތަކެއް އެކުލަވާލައިގެން މަސައްކަތް ކުރަމުންދާ ކަމަށް ވެސް އެ ބަޔާނުގައިވެއެވެ. އެހީ ދޭން ނިންމީ މި ކާރިސާ އިން އަރައިގަތުމަށް ރާއްޖެ އިން ބައިނަލްއަގުވާމީ ފަރާތްތަކުގެ އެހީއަށް އެދުމާ ގުޅިގެން ކަމަށް އައިއެމްއެފް އިން ބުންޏެވެ.\nއައިއެމްއެފުން ރާއްޖެއަށް ދިނުމަށް ނިންމި 28.9 މިލިއަން ޑޮލަރަކީ ކޮވިޑް-19 ގެ ސަބަބުން ކުރިމަތިވެފައިވާ މާލި ދަތިތަކުން އަރައިގަތުމަށް އެހީވުމަށް ރެޕިޑް ކްރެޑިޓް ފެސިލިޓީއެކެވެ. ރާއްޖޭގެ އިގްތިސާދު ރަނގަޅުކޮށް، ފަތުރުވެރިކަން ނަގާ ކޮޅަށް ޖެހުމަށް އިތުރު ހޯދުމުގެ މަސައްކަތް ކުރާނެ ކަމަށް އައިއެމްއެފް އިން ބުންޏެވެ.\nއައިއެމްއެފްގެ އެގްޒެކްޓިވް ބޯޑުގެ ޑެޕިއުޓީ މެނޭޖިން ޑިރެކްޓަރު ޓާއޯ ޒަންގް ވިދާޅުވީ ރާއްޖެ އަށް ފަތުރުވެރިން އައުން ހުއްޓުމުގެ ސަބަބުން ރާއްޖޭގެ އިގްތިސާދު ވަރަށް ބޮޑަށް ބަލިކަށިވެފައިވާ ކަމަށެވެ. އެކަމަކު، ނުރައްކާތެރި މި ވަބާ އިން ސަލާމަތްވުމަށް ރާއްޖެ އިން އަވަސް ފިޔަވަޅުތަކެއް އެޅުއްވި ކަން އޭނާ ފާހަގަކުރެއްވިއެވެ.\n"ބައިނަލްއަގުވާމީ ފަރާތްތަކުގެ އިތުރު އެހީ އަދިވެސް (ރާއްޖެއަށް) ބޭނުން ވާނެ،" ޒަންގް ވިދާޅުވިއެވެ.\nއައިއެމްއެފް އިން 28 މިލިއަން ޑޮލަރު ދިނުމަށް ނިންމި ނަމަވެސް، ދިވެހި ސަރުކާރުން އަދި މިކަމާ މެދުގައި އެއްޗެއް ނުބުނެއެވެ.\nރައީސް އިބްރާހިމް މުހައްމަދު ސޯލިހް އެންމެ ފަހުން ބޭއްވެވި ނޫސްވެރިންގެ ބައްދަލުވުމުގައި ވިދާޅުވީ އައިއެމްއެފްގެ ލޯނެއް ނަގާ ނަމަ، ވަރަށް ގިނަ ޝަރުތުތަކެއް ކުރާނެ ކަމަށެވެ. އޭގެތެރޭގައި ސިވިލް ސާވިސް މުވައްޒަފުން މަދު ކުރުން ފަދަ ކަންކަން ހިމެނޭ ކަމަށް ވެސް އެމަނިކުފާނު ވިދާޅުވިއެވެ.\nއަދި އައިއެމްއެފްގެ ލޯނަކަށް ދިއުމުގެ ވިސްނުމެއް ނެތް ކަމަށް އެ ދުވަހު އެމަނިކުފާނު ވަނީ ވިދާޅުވެފައެވެ.\nކޮވިޑް-19 އިން ރައްކާތެރިވުމަށް އަޅާފައިވާ ފިޔަވަޅުތަކަށް އައިއެމްއެފް އިން ތައުރީފް ކުރިއިރު، ވިޔަފާރިތަކަށާއި އަމިއްލަ ފަރުދުންނަށް ދިމާވަމުންދާ ދަތިތަކަށް އެހީވުމަށް ސަރުކާރުން ހަރުދަނާ ފިޔަވަޅުތަކެއް އަޅަމުން އަންނަކަންވެސް އައިއެމްއެފުން ވަނީ ފާހަގަކޮށްފައެވެ.\nކޮވިޑް-19 އާ ގުޅިގެން ރާއްޖެ އަށް ލިބެމުންދާ ގެއްލުންތަކުން އަރައިގަތުމަށް ދާދި ފަހުން އޮޕެކް ފަންޑުން ވެސް ވަނީ 20 މިލިއަން ޑޮލަރުގެ އެމަޖަންސީ ލޯނެއް ދޭން ނިންމައިފައެވެ.\nއޭޕްރީލް 23, 2020 09:52\nތީގެން އެވެސް އެއްޗެއް އާދައިގެ ތައްޔިތަކަށް ނުލިބޭނެއެވެ. ކޮންމެވެސް އެއްޗެކޭ ކިޔާ ތަނެއް ހެދީޔޭ ކިޔާ ކާލާނީއެވެ.\nއޭޕްރީލް 23, 2020 11:33\nލޯނު ނަގަނީ ފައިސާ ރައްޔިތުންނައް ބަހަން ކަމައްތަ ކަލޭހީކުރީ!\nއޭޕްރީލް 23, 2020 09:54\nދެނީ ދެނީ.. ދުވަހަކު ލިބުން ކަމަކަށް ނުވޭ.. ރޭގައި ޕީ.އެސް.އެމް އިން ހަބަރުހައި އެތައް މިލިއަން ޑޮލަރެއް ލިބޭކަމަށް ބުނި.އެކަމް ވާކަމެއް ހަރާން..ހަމަ ހިޔާނާތް...\nއޭޕްރީލް 23, 2020 10:17\nޔާމިން ކަންނޭންގެ ތި ފައިސާވެސް ކާނީ ގޮޅީގަ އޮވެގެން. ގައުމު ދޮވެލާނެ މިފަހަރު މިތިބަ ވަގުންތައް.\nއޭޕްރީލް 23, 2020 10:46\nކޮބާހޭ ތިލިބޭ އެހީތައް ، މާސްކުވެސް ވިއްކަނީ -/5 ރ އަށް\nއޭޕްރީލް 23, 2020 11:03\nމިހުރިހައި އެހީއެއް ހޯދަންވެގެންތާ މިތަނަށް ކޮރޯނާވެއްދީ، ދެންމިއެހީތަކުގެ ބޮޑުބައެއް ބޮޑުންގެޖީބަށްދާނީ އެހެންވެ މެމްބަރު މުޣުނީ ބުނީ ކޮރޯނާ ޖައްސާފައޭ ކާމިޔާބު ކުރާނީ ވާހަކައަކީ އެލިބޭފައިސާއިންނޭ އިލެންޝަން ގަނެލާނީ\nއޭޕްރީލް 23, 2020 11:59\nމިތާ ކޮމެންޓް ކުރާ ބައެއްމީހުނަށް ހީވާކަހަލަ ސަރުކާރުން ލޯނުނަގާފަ އެ ފައިސާ ރައްޔިތުންގެ މެދުގަ ހަމަހަމައަށް ބަހަނިއްޔޭ 😕 އަނެއްބަޔަކު އެކިޔަނީ ސަރުކާރުން މިތަނަށް ކޮރޯނާ ވެއްދީޔޭ. ކީކޭ ބުނާނީދެން ބައެއްދިވެހިން ގެ ގަޅިކަމުން ހިނިވެސް އާދޭ ލަދުވެސް ގަނޭ. މީހުންގެ ތެރޭގަ ނަފްރަތު އުފެދޭ ގޮތްގޮތައް ވާހަކަ ވާހަކަ ދެއްކުމަކީ ބައެއް މީހުނައް މާ މޮޅުކަމެއް\nމީސަރު ކާރުގެ އިސްމީހާ ކުރިކަމެއް ކިތަންމެ ގަބޫލު ނުވިޔަސް ހަގީގަތަ ކީ އެއީ ޜިސޯޓު މުވައްޒަފުންނައް ޕެންޝަން ފަންޑުގަހުރި އެމީހުންގެ ފައިސާގެ %50 ނުދެވެންވީ ސަބަބެއް ނުވިސްނޭ\nއޭޕްރީލް 23, 2020 12:32\nއަބުދުއްﷲ ޝާހިދު ދަތުރުކޮއްގެން ހޯދި 1 ބިލިއަން ޑޮލަރު ކޮބާ.....؟ އެ ފައިސާ ލިބުނުތަ؟ ނޫނީ ނުލިބޭތަ؟\nއޭޕްރީލް 23, 2020 14:59\nލޮނު ނުނަގާނެ ކަމަށް ބުނި\nޢެއް އަހަރު ވީއިރު ވަޒީފާ ނެތް މީހުންނަށް ދޭން\nޥައުދުވި އެލަވަންސް ކޮބާ\nމަސްވެރިން ނަށް ދޭން ބުނި ހަމަ އަގު ކޮބާ\nޥިހާ ކޮންމެ މީހަކށް ދޭން ބުނި ހަދިޔާ ފޮށި ކޮބާ\n7 ފޮލެޓް ދޭނެ މީހުން ކަނޑަ އެޅުނުތަ\nއޭޕްރީލް 25, 2020 00:57\nތިޔަ ލިބޭނެ ކަމަށް ތިބުނާ ލާރި ލިބޭކަމެއް ނުލިބޭ ކަމެއް އިގެނީކީ ނޫން ލިބުނަސް ވާ ފައިދާއެއް ރައްއިތަކަށް ކުރަނީކީނޫން ހެޔޮތިނުލިބުނަސް


ރައްޔިތުންގެ މަޖލީހުގެ ރައީސް، ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށްގެން ދީފައިވާ ޓެރަރިސްޓް ޙަމަލާއާ ގުޅިގެން، ކުރިޔަށްދާ ތަޙުޤީޤު ގާތުން ބެއްލެވުމަށްޓަކައި ރައީސުލްޖުމްހޫރިއްޔާގެ ޚާއްޞަ މަންދޫބެއް ޢައްޔަންކުރެއްވުމާ ގުޅޭ ނޫސްބަޔާން - The President's Office\n19 މޭ 2021، ރިފަރެންސް: 2021-006\n2021 ވަނަ އަހަރުގެ މޭ މަހުގެ6ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށްގެން ދީފައިވާ ޓެރަރިސްޓް ޙަމަލާއާ ގުޅިގެން، ކުރިޔަށްދާ ތަޙުޤީޤާއި އެންމެހާ ކޯޓު މަރުޙަލާތައް ގާތުން ބެއްލެވުމަށްޓަކައި ރައީސުލްޖުމްހޫރިއްޔާގެ ޚާއްޞަ މަންދޫބެއްގެ ގޮތުން އިނގިރޭސިވިލާތުގެ ރައްޔިތެއްކަމަށްވާ މިސްޓަރ އައްބާސް ފާއިޒް ވަނީ ހަމަޖައްސަވާފައެވެ.\nމިސްޓަރ އައްބާސް ފާއިޒަކީ ވަރަށް ގިނަ ދުވަސްތަކެއްވަންދެން އެމްނެސްޓީ އިންޓަރނޭޝަނަލްގެ ދެކުނު އޭޝިޔާ ބައްރުގެ އިޖްތިމާޢީ، ސަޤާފީ އަދި ސިޔާސީ މައްސަލަތައް ދިރާސާކުރެއްވި ކަމާ ގުޅޭ ޚާއްޞަ މާހިރެކެވެ. އަދި، އޭނާއަކީ ދެކުނު އޭޝިޔާ ބައްރުގެ ޤައުމުތަކުގައި އިންސާނީ ޙައްޤުތައް ކުރިއެރުވުމުގެ މަސައްކަތުގައި 30 އަހަރަށް ވުރެ ގިނަ ދުވަހު ޚިދުމަތްކުރައްވައި، ކަމުގެ ތަޖުރިބާ ލިބިވަޑައިގެން ހުންނެވި ޤާބިލް ބޭފުޅެކެވެ. އައްބާސް ފާއިޒަކީ އިނގިރޭސިވިލާތުގެ ޔުނިވަރސިޓީ އޮފް އެސެކްސްގައި ފާއިތުވި ތިން އަހަރު ޤާނޫނީ ޢިލްމުގެ ލެކްޗަރަރއެއްގެ ގޮތުގައި ވެސް މަސައްކަތް ކުރައްވަމުން ގެންދަވާ ބޭފުޅެކެވެ.\nމޭ މަހުގެ6ވަނަ ދުވަހުގެ ޙަމަލާޔާގުޅޭ އެންމެހައި ތަޙުޤީޤެއްގައި ރައީސުލްޖުމްހޫރިއްޔާގެ ޚާއްޞަ މަންދޫބުގެ ހައިސިއްޔަތުން ޕްރޮސެކިއުޓަރ ޖެނެރަލް ކަނޑައަޅުއްވާ ޙުދޫދުގެ ތެރެއިން އައްބާސް ފާއިޒް ބައިވެރިވެވަޑައިގަންނަވާނެއެވެ. އަދި، މި މައްސަލައިގައި އިންސާފު ޤާއިމުކުރެވެންދެން ބޭނުންވާ ޙާލަތްތަކުގައި ކަމާގުޅޭ ލަފަޔާއި އިރުޝާދު ދެއްވައި، ތައްޔާރުކުރައްވަން ޖެހިވަޑައިގަންނަވާ އެންމެހާ ރިޕޯޓެއް ވެސް އޭނާ ތައްޔާރުކުރައްވާނެއެވެ.\nއައްބާސް ފާއިޒް މަސައްކަތްކުރެއްވުމަށް ހަމަޖެހިފައިވަނީ ރައީސުލްޖުމްހޫރިއްޔާގެ އޮފީހުގައެވެ. އަދި، މިހާރުން ފެށިގެން މި ޙަމަލާޔާ ގުޅޭ އެންމެހާ ތަޙުޤީޤެއް ނިމި ތުޙުމަތު ކުރެވޭ މީހުނާ މެދު ޝަރީޢަތް ކުރެވި، ނިހާއީ ޙުކުމަކާ ހަމަޔަށް ވާޞިލްވަންދެން އައްބާސް ފާއިޒް މި މަސައްކަތުގައި ދެމިހުންނަވާނެއެވެ.


Tweet eh ge massalaagai Shujau usman Bar Council ah\nޓްވީޓެއްގެ މައްސަލާގައި ޝުޖާއު ބާ ކައުންސިލަށް ހާޒިރުވާން އަންގައިފި\nކުރީގެ އިސް ފަނޑިޔާރު ޝުޖާއު އުސްމާނު: އޭނާ މާދަމާ ބާ ކައުންސިލަށް ހާޒިރުކުރާނެ --\nކުރީގެ ރައީސް އަބްދުﷲ ޔާމީންގެ ޝަރީއަތާއި ގުޅޭގޮތުން ހައިކޯޓުގެ ކުރީގެ އިސް ފަނޑިޔާރު ޝުޖާއު އުސްމާނު ކުރެއްވި ޓްވީޓެއްގެ މައްސަލާގައި އޭނާ ބާ ކައުންސިލަށް ހާޒިރުވާން އަންގައިފި އެވެ.\nޝުޖާއު ހާޒިރުކުރަނީ ހައިކޯޓުން ބާ ކައުންސިލަށް ހުށައެޅި މައްސަލައެއް ގައެވެ. ހައިކޯޓުން ޝުޖާއުގެ މައްސަލައެއް ހުށައެޅީ "ޖޭއެސްސީއިން ނުފޫޒު ފޯރުވާހާ ހިނދަކު ރައީސް ޔާމީނަށް އިންސާފެއް ނުލިބޭނެ" ކަމަށް ވިދާޅުވެ އޭނާ ކުރެއްވި ޓްވީޓަކާއި ގުޅިގެންނެވެ. ހައިކޯޓުން ހުށައެޅި މައްސަލާގައި ޝުޖާއުގެ އެ އަމަލަކީ އިންސާފާމެދު ރައްޔިތުންގެ ހިތްތަކުގައި ސުވާލު އުފެދި ކޯޓްތަކާމެދު އޮތް އިތުބާރު ގެއްލޭ ކަމެއް ކަމަށް ބުނެފައިވެއެވެ.\nމި މައްސަލައާ ގުޅިގެން މާދަމާ ހަވީރު ބާ ކައުންސިލަށް ހާޒިރުވާން ވަނީ އަންގާފައެވެ. އެއީ އެ ކައުންސިލުން އެ މައްސަލަ ބަލަމުންދާތީ ތަހުގީގަށް ބަޔާނެއް ނެގުމަށެވެ.\nހައިކޯޓުގެ އިސް ފަނޑިޔާރު ކަމުގައި ހުންނަވާ ޝުޖާއު އިސްތިއުފާ ދެއްވީ އޭނާ ފަނޑިޔާރު ކަމުން ވަކިކުރަން ޖޭއެސްސީން ރައްޔިތުންގެ މަޖިލީހަށް ހުށައެޅުމުންނެވެ. މަޖިލީހުގެ ކޮމެޓީންވެސް ނިންމީ ޝުޖާއު މަގާމުން ވަކިކުރަން ޖެހޭ ކަމަަށެވެ. ޝުޖާއުގެ މައްޗަށް ތަހުގީގު ތަހުގީގުކޮށްފައިވަނީ އެންމެ ފަހުން ބޭއްވި ރިޔާސީ އިންތިހާބުގެ ކެމްޕެއިނުގެ ތެރޭގައި، ގއ. ގެމަނަފުށްޓަށް ނުރަސްމީ ދަތުރެއްކޮށް، ރިޔާސީ ކެނޑިޑޭޓަކަށް ވޯޓު ހޯދުމަށް މަސައްކަތް ކުރުމާއި، ކްރިމިނަލް ކޯޓުގެ އަމުރަކުން ބަންދުކޮށްފައި ހުރި މީހެއްގެ އާއިލާއާ ބައްދަލުކޮށް، އެމީހުންގެ ވޯޓު ލިބިއްޖެނަމަ، ބަންދުގައި ހުރި މީހާ މިނިވަންކުރާނެ ކަމުގެ މަޝްވަރާކޮށްފައިވާ މައްސަލައެކެވެ.\nމަގާމުން އިސްތިއުފާދެއްވާކަން ހާމަކޮށް އޭނާ ނެރުއްވި ބަޔާނެއްގައި ވިދާޅުވީ ޖޭއެސްސީން ނިންމާފައިވަނީ އަނިޔާވެރި ނިންމުމެއް ކަމަށެވެ. އޭނާގެ މައްޗަށް ކުރައްވާ ތުހުމަތުތައް ދޮގުކުރައްވާ ވިދާޅުވީ އެއީ އެހެން ފަނޑިޔާރުންވެސް ފަސޭހަކަމާއެކު މަގާމުން ވަކިކުރުމަށް ހުޅުވާލެވޭ ދޮރެއް ކަމަށެވެ.\nއަދި މިނިވަންކަމާއެކު މަސައްކަތް ކުރެވޭނެ މާހައުލެއް މިހާރު ނެެތް ކަމަށްވެސް ފަނޑިޔާރު ކަމުގައި ގިނަ އަހަރުތަކެއް ވަންދެން ހިދުމަތް ކުރައްވާފައިވާ ޝުޖާއު ވިދާޅުވިއެވެ.\nޝުޖާއު އުސްމާނަކީ ސިޔާސީ ބޮޑެތި މައްސަލަތައް ދަށުކޯޓްގަ އާއި ހައިކޯޓްގައި ވެސް ބައްލަވައި ހުކުމް ކުރައްވާފައިވާ ފަނޑިޔާރެކެވެ. ކުރީގެ ރައީސް މުހައްމަދު ނަޝީދުގެ މައްސަލަ ބެއްލެވި ކްރިމިނަލް ކޯޓްގެ ބެންޗްގައި ވެސް އޭނާ ހިމެނިވަޑައިގަންނަވަ އެވެ.\nހައިކޯޓް ޖޭއެސްސީ ޝަރުއީ ދާއިރާ + ބާ ކައުންސިލް\nޝަހީދުގެ އާ މައްސަލައެއް ނުބަލާ: ޖޭއެސްސީ\nފަނޑިޔާރުންގެ ނަޒާހަތްތެރިކަމަށް މުހިއްމު ފިޔަވަޅެއް\nއެހެން ކޯޓަކަށް ބަދަލު ޖޭއެސްސީގެ ހުއްދަ ލިބިގެން